text:
逆流大叔?=廢老?
咁啱今期momo就講起呢個topic,又咁啱呢期米蘭先生幾活躍
終於可以送一個廣告欄位比佢 XDDD
講起milan先生,又愛回帶一下~~
其實當初我地都想回饋下一d 有能力嘅師兄
好似米蘭先生嘅技能係,✋ craft high heel
所以當初就搞左個project出黎,同大家玩下
當然啦,玩味性質就高嘅.
到最後啱啱好都係酬到1100個大洋 ,都唔夠比料錢同手工錢
最後 ,都係mary哥自己um何包出黎補埋個差額 XDDD
所以錢就捐唔到去護苗基金喇.(sorry呀,我地太廢了 XD)
不過講就係玩味
但由第一部,度腳,到sketching,到揀料,都好認真的
所以到最後 出黎個成品真係靚,同舒服 ~~~
I小姐著過都話同出面現成買果D 好大差別
tailor made 嘅重要性就係係到
人人對腳形都唔同,而鞋,每一日都要著.
特別係女士,著high heel得黎著得舒服又健康都係一們學問
所以,我地不嬲都話,黎得我地到玩嘅女仔
sorry,錢呢,就真係無喇
不過有陣時呢d 心意,或者小禮物
我地都會送返比大家,睇得又用得,非常實際!
想好似呢位ching咁 ,著住黎玩 ,或姐著住對鞋黎比人玩
記得join 我地喇~~
就算唔join嘅,想拍返條專屬你地嘅第一身飛機片,都可以繼續paypal嘅 =v+
https://hksecretparty.com/donation_project/
Moreover,呢個post同時都係想同一眾女仔分享返,大叔都可以好暖男,mature type嘅男性有佢地嘅魅力同性愛經驗
所以黎得呢到玩,其實可以放開d眼界,嘗試下了解我地每個member嘅特性,妳地會有意外收獲.
唔一定下下都要埋牙,但聽多d別人嘅故事,都係一種幾特別嘅體驗
完


c: text/html

text:
本地波? 乜嘢本地波呀?你講足球?英國最出名當然係足球啦!不過可惜我唔好呢樣.我講緊嘅係籃球啦! 一嚟到英國,除咗安頓好一家人之外,另一樣我好上心嘅就係搵邊度可以打籃球.而家科技咁進步,除咗 Google 大神之外,如果要搵興趣同好,facebook 就係最好嘅途徑.
先先搵啲 group 入組,然後逐個 post 睇下有無講籃球嘢,其實都睇咗好多 post 之後先睇到一個關於各行各業嘅 post,裡面有個 doc file 列出晒呢區有乜嘢專業人士,興趣小組等等嘅資料. 例如你想搵個香港髮型師幫你剪頭髮,你可以喺呢個表見到有兩三個髮型師畀你打去問問有無期;又或者你想搵啲興趣班,好似我咁搵到個籃球群組,加入去就可以見到幾時有波打. 個表仲會定期更新,有需要你都可以去 facebook 搵下.
講返籃球先,加入咗 Signal group 之後先同 group 裡面嘅人查詢一下打波詳情. 原來逢星期五都有打籃球活動,不過要先到先得 ( 每次只得 20 個名額 ),幾時報名唔定,要自己𥄫實個 group,好有壓力. 好彩皇天不負有心人,畀我報到名,今次有波打啦!
以前打波都係去免費場,唔駛錢,呢度打波就要夾錢打,每位 £4.8,每次打 2 個鐘. 20 人打 2 個鐘每人可以打幾多分鐘呢? 如果個個都餓波 ( 即係爭波打 ),咁咪好快打完? 會唔會打得唔夠皮. 啲人又係乜嘢年紀呢? 後生仔多定啲老人家多呢? 唔理啦,去打咗一次先,發覺唔對路就搵個第二個 group.
第一次參加呢啲群組嘢,真係有啲擔心,有啲緊張.終於到咗打波嘅日子 (18-March),開車出發,睇住 Google map,話咁快就到咗目的地. 唔知係咪呢度無會所或者一啲公眾體育館畀市民租用,我見大部分人都係會去租用學校嘅體育館,我哋都唔例外.一個好普通嘅室內籃球場,一班唔戴口罩嘅 HongKonger,感覺真係好神奇. 我都已經叫早到 ( 6:30pm ),居然已經有成 9 個人喺度射緊波,加埋我就 10 個,佢哋都唔理我喺邊個,大叫快啲嚟鬥波. 感覺真係好似中學去打街場咁,三五七個唔識嘅人 join 埋一齊打,為咗乜? 鬥波囉! 開心嘛!大家都係鍾意籃球而聚埋喺球場. 而家一樣,千里嚟到英國,大家三五識七,話之你係邊個,快啲開波打 ( 好熱血 ). 呢 2 年我去打波都一定要戴口罩,今次終於唔駛戴,可以好好咁呼吸,感覺好好.
打籃球嘅時間真係過得特別快,話咁快就 2 個鐘.之前所擔心嘅嘢都無發生過,打得好滿足,好開心. 由於有成三四個月無跑步練氣,又無打籃球,感覺自己跑起上嚟好重,好攰.而 20 個人打 2 個鐘都無發生爭波打嘅情況,呢度打波都好公平. 之前佢哋已經 set 好咗規則,分 4 隊,每次打 10 分鐘,打 15 分.法定時間內兩隊都分唔到勝負,咁兩隊都要 Out,換另外兩隊入嚟打.如果其中一隊贏咗就可以留低,換另一隊入嚟.係咪可以一直贏落去打,Sorry,唔得.只要你嗰隊連贏兩場,咁你都要落場讓畀另外兩隊打. 咁樣大家都可以打得夠皮.
而家加加埋埋大約都打咗十次八次,大家都熟絡咗,打起波嚟都多啲嘢傾.早排大家仲開咗個飲酒 group,逢星期一晚去飲酒吹水. 最近仲要話打完波去飲多次,可惜我唔習慣身水身汗咁去飲,睇下搵日星期一晚落去同波友飲下嘢吹下水,認識大家多啲先.

robotstxt: allowed

filter: keep


text:
黃創增(左)師承多名足球名宿,四十年冇踢波都依然好腳法.(徐家浩攝)
俗稱「西瓜波」嘅紅白間條塑膠波,係七十年代紅極一時嘅玩具,原來仲有個外號叫「膠波仔」.有「錦鯉大王」之稱嘅黃創增(Joseph)尋日重返母校天主教伍華中學,參加校友會膠波仔大賽,係佢自一九七九年中七畢業後,四十年來首次再踢膠波仔,負責守龍門嘅佢一啲都冇失威,撲走多個射球,果然寶刀未老!
庫務署署長黃成禧(左起),陳沛然,懲教署前署長林國良同教協會長馮偉華.
倪錫水(左)稱呼李華明(右)為大師兄.
所謂嘅膠波仔,即係用電線膠布綑綁包住個西瓜波,增加重量兼防爆波,最重要係防止踢爆球場隔籬嘅教堂玻璃窗.Joseph同足球好有淵源,皆因佢哥哥黃創山係香港著名足球隊,精工體育會主席,所以佢守龍門技術就係師承球隊外援,馬來西亞國家足球隊前守門員林方基.佢又笑稱,讀書時做足球隊隊長,見到隊內有一兩個好波之人,就會拉埋去體育會同甲組球員練波,有時更會拉大隊去睇比賽,豪言自己係足球隊元老.
倪錫水憶當年畀車轆爆個波
另一校友入境事務主任協會前主席倪錫水本身係入境處足球隊成員,佢笑話一踢膠波仔回憶返晒嚟,記得當年小息即刻攞波衝落操場霸位,經常錯腳將個波踢出馬路,畀車轆爆咗又要再買過.雖然伍華仔都愛踢膠波仔,但佢話七八十年代讀書先係最重要,冇乜人會做到職業運動員,近年先有師弟踢港超聯,嘆時代變了.
至於一九七二年畢業,全場人嘅「大師兄」,立法會前議員李華明就擔任講波佬,一開口就彈多過讚,話師兄隊係拉雜成軍,大家無默契,仲有好多傷兵上陣,多次暗示現役校隊「放水」.立法會醫學界議員陳沛然成日話自己正職係足球員,佢由頭帶到尾,多次中途攔波過場,扭花扭到出神入化,佢直言因為膠波仔先展開咗佢嘅足球生涯.


text:
盾構機
盾構機(粵拼:teon5 kau3 gei1)係種施工隊搞涉及大型地下隧道或穿過山體嘅地下長廊等涉及同地底長廊有關工程時,用到嘅施工工具之一.尤其喺起地鐵,過江河或穿過山窿嘅隧道時成日用到.
發展史[編輯]
盾構機最先由法國設計師——馬克·伊森巴·布魯尼爾喺1825年開挖泰晤士隧道時整出嚟,但嗰時機械水平非常之落後,令盾構機俾水浸而壞咗好多次,直到1830年升級咗盾構機,同最早嗰種相比多咗氣壓法嚟解決施工隧道入面出現滲水問題.1853年將結構改成用圓形盾構同鑄鐵管片整,後嚟幾次成功整到條長嘅地底隧道而喺1866年申請咗發明專利.1874年,英國建築工程师珍斯·格利特赫得喺挖緊有好大機會滲水嘅地層位,好難用到空氣撐住隧道工作面而開發咗用泥水版,兩年後亦俾莊迪堅遜布倫頓同佐治布倫頓申請咗發明專利,之後好多需要用到盾構機嘅地底隧道工程都係用咗格利特赫得盾構法嚟整.
日本喺1917年引入盾構機後,重喺1963年由佐藤工業研發出土壓平衡盾構機.之後有好多廠商以土壓,壓力保持,軟泥,土壤壓力,泥壓等呢5種盾構名嚟出咗同「土壓平衡盾構」有關嘅盾構機.
結構同原理[編輯]
盾構機入面主要有批盤,批具,千斤頂,管片,液壓驅動摩打,控制室,及螺旋排泥機呢7樣組成.
- 控制室
主要用嚟控制盾構機嘅推力同埋速度,方向等掘進參數嘅操控室.
- 千斤頂
佢係盾構機向前掘入嘅動力裝置.佢每次伸夠一環嘅管片闊度就按順序向前縮返轉頭,留返條罅組裝管片,之後以組裝好嘅管片做支撐而繼續向前挖.
- 批盤
盾構機最前邊嘅構件.主要搭埋批具一齊將岩泥猛咁斬.主要功能包括開挖同穩定工作面.佢喺液壓摩打同盾構千斤頂喺同時驅動作用下,一邊向前挖,一邊用嚟批走啲泥同石.
- 批具
按斬切原理可以分成齒批同刮批,録批,輔助批等.佢都係根據唔同地層嚟做搭配使用.
- 液壓驅動摩打
可以用過驅動先帶喐啲齒輪仔,再喐啲大齒圈嚟實現批盤猛咁轉.
- 管片
佢係盾構施工嘅主要裝配構件,亦係隧道最入面嘅防護罩.主要用嚟擋住土層壓力同埋地下水壓力.主要將盾構管片按順序搞組裝,通常6嚿管片組成一圈隧道.管片闊度大多數有1.5m咁闊.佢嘅質量直接影響到成條隧道嘅質量(包括防水同耐力)同埋安全.
- 螺旋排泥機
佢主要將批盤掛落咗啲泥漿同石頭送到皮帶傳送機,最後再用泥渣車送到隧道出面.
土壓同泥水呢兩種盾構機嘅區分[編輯]
土壓平衡盾構機同埋泥水平衡盾構機兩種都唔一樣:


text:
(HolidayMama)偽韓國壁畫村之旅!超有童趣彩虹樓梯x現代文青壁畫
好想去旅行啊!雖然依家仲未可以周圍飛,但係就算喺香港,都可以有去韓國嘅感覺!今日我哋泰然一家就決定嚟一個壁畫打卡之旅!即刻跟住我哋嚟啦~
光板田壁畫村
一見到彩虹色嘅樓梯,就知道無去錯地方啦~
第一站我哋就嚟到位於荃灣嘅光板田壁畫村呢個隱世打卡地點!唔講真係唔知香港竟然有咁得意嘅壁畫村啊!
呢度啲壁畫都係由義工團體綠腳丫嘅兒童社區探險隊同埋村民合力完成!
小蜜峰嗡嗡嗡~~
打卡位一:彩虹樓梯
沿住彩虹樓梯一直行,周圍都有手繪嘅壁畫!
顏色豐富,就算當日天陰陰影出嚟個效果都係好靚!
打卡位二:童話小屋
呢個「童話小屋」就係呢度嘅招牌打卡點啦!
記住呢度係民居,要保持安靜以免對居民造成滋擾啊!
打卡位三:小豬樓梯
一齊數吓相入面有幾多隻豬仔?
打卡位四:大樹菠蘿壁畫
光板田村出名盛產大樹菠蘿,所以唔少壁畫都係同大樹菠蘿有關㗎!
呢度每年仲會舉辦大樹菠蘿節,有興趣嘅朋友可以留意一下!
打卡位五:蜂巢壁畫
壁畫上面仲有另一個光板田村特產:蜂蜜!將小窗口變成「蜂巢」真係好有創意!
行到嚟呢間藍色屋就係盡頭啦!大家可以沿途出返村口,逗留一陣已經影咗好多靚相啦~
我哋仲好好彩見到松鼠𠻹啊!
村口有公共洗手間,遊客都可以使用!
南豐紗廠
行完光板田村,如果覺得唔夠喉,仲可以去埋南豐紗廠!
同光板田村唔一樣,呢度就充滿現代文青風格嘅壁畫!
3/F 紗廠公園
行到攰,都可以坐低唞唞,食啲嘢!爸爸媽媽仲可以坐低飲杯嘢~
每日一杯 Fred & Chloe 牛奶,無論大人定小朋友都可以補充豐富營養!
有好多位置可以坐低!
而且呢度都有個可以打卡嘅大型藝術作品!
竟然俾我哋搵到「泰」字!即刻同泰泰影返張相先!
喺商場入面除咗有好多cafe,仲有好多文青小店,啱晒一家人去閑逛,拍吓拖!呢度間唔時仲會舉行市集𠻹㗎~
唔淨只啱大人行,仲有小朋友最愛嘅室內遊樂場啊!
周圍仲會有有關紡織業同紗廠相關嘅知識同歷史~
有育嬰設施
今日一次過去晒2種Style嘅壁畫打卡熱點影相!有排俾我哋Post相啊~
想睇更多親子好去處介紹?記住留意ilovemama啦!Byebye!
活動資訊
光板田壁畫村
地址:荃錦公路近光板田上村二段
交通:港鐵荃灣站A出口乘搭51號巴士到光板田村二段落車;或到荃灣川龍街小巴站乘搭80號小巴,到光板田上村二段落車;或從港鐵荃灣站步行約20分鐘;亦可以乘搭的士,喺Google Maps輸入「光板田村二段」就係壁畫集中地
注意:
- 村內植物比較多,請做好防蚊措施
- 請保持安靜
- 請將自己嘅垃圾帶走
南豐紗廠
地址:香港荃灣柴灣角白田壩街45號
開放時間:10:00-22:00


text:
NordVPN - 香港網絡欺凌 4 年內翻倍:點樣先可以保護到小朋友?
隨住大量學生返回校園,專家向家長提出可以保護小朋友網絡安全嘅建議
倫敦, 2022年9月29日 /PRNewswire/ -- 根據教育局嘅數字,香港嘅網絡欺凌個案喺最近四年上升咗 95%.
NordVPN 嘅網絡安全專家丹尼·馬庫森(Daniel Markuson)就話:「網絡欺凌的增加主要同新冠大流有關,因為疫情期間小朋友使用電子產品嘅時間增加咗大約 17%.即使我哋唔可以教化壞孩子, 但至少我哋可以保障自己嘅小朋友有一個更安全嘅網絡環境同免受網絡欺凌.」
網絡欺凌指嘅喺任何可以令人感到無能同脆弱嘅線上欺凌行為.《健康經濟學雜誌》(Journal of Health Economics)嘅研究員指出,網絡欺凌會令受害者自殺念頭同自殺行為分別增加 14.5% 同 8.7%.
保障您嘅小朋友免受網絡欺凌
作為父母嘅大家冇可能喺任何時候都保護到自己嘅小朋友.不過,丹尼·馬庫森就為父母提供咗一啲建議,減低今時今日小朋友會喺網絡上遇到嘅風險.
- 保障小朋友嘅設備同賬戶安全.複雜嘅密碼可以避免欺凌者盜用受害者嘅社交媒體賬戶,即使受害者嘅設備畀人偷咗都係咁話.好嘅密碼最少應該要由十二位包含字母,符號同數目字嘅組合構成,並且要避免使用常見嘅字典單詞.
- 確保更改私隱設置. 教識小朋友更改自己社交媒體賬戶嘅私隱設置.咁樣小朋友就可以決定邊個先可以睇到某啲圖片,故事同凈係畀睇一次嘅內容(snaps),同埋咁樣佢地就可以知道邊個瀏覽過佢地嘅賬戶頁面. 私隱設置可以喺任何時候更改.
- 畀小朋友安全嘅空間宣洩情緒.青少年有時候會利用網絡宣洩自己嘅情況,但係咁樣可能會吸引到不速之客.家長要鼓勵小朋友向自己或佢地嘅好朋友私底下表達自己嘅意見,咁樣就可以避免網絡上嘅欺凌者有機可乘.
關於 NORDVPN
NordVPN 係世界上最先進嘅 VPN 服務供應商,全球有數百萬用戶.NordVPN 提供雙重 VPN 加密同洋蔥路由器,產品嘅「零記錄」服務可以保障到用戶私隱.威脅防護(Threat Protection)功能係產品嘅其中一個主要特點,佢可以封鎖惡意網站,軟件,追蹤器同埋廣告.NordVPN 簡單易用,係目前市場上最實惠嘅 VPN 服務供應商之一,有超過 5,000 個分佈喺 60 個國家嘅伺服器.如需更多資訊請瀏覽:nordvpn.com.


text:
「天氣」
講真好多地方都可以好凍,只不過今次香港受到一股寒流而導致連日嘅低溫.當然香港真係好少會低過零度,而今日雖然淨係出去買嘢返屋企煮嘢,但係已經覺得好似去咗一啲會落雪嘅地方咁.真係好耐無試過係啲咁凍嘅環境,雖然再凍啲都試過,只係霎時之間的天氣變得咁快真係有啲唔習慣.對於好多香港人嚟講,真係都幾難頂,所以搞到啲電器鋪嘅暖爐無晒貨.
「何必」
雖然今次香港好凍,而且導致好多地方結冰同落雨雪,但係我覺得係唔係應該要顧及自己同其他人嘅安全.個個好似大鄉里出省咁上山諗住去睇結霜同搏吓會唔會落雪.因為香港好少咁凍,而其實好多人都唔知會好危險!首先當路面結冰嘅時候,路面係好滑,無論揸車定係上面行都會好滑,容易引致意外.另外好多人低估咗出面嘅氣溫,根本無做足準備,所以容易引發低溫症.真係何必呢?
「責任」
有時真係唔知啲人想點,其實真係唔係啲乜嘢新奇嘅嘢,只不過係香港少見啫.但係個個好似真係從來未見過結冰咁,一窩蜂去大帽山,飛鵝山,等等嘅地方去睇「冰」.就係咁到最後仲要搞到封路唔比人同車上山!其實你問我嘅話,真係有咁嘅需要,事關真係好危險,而今日亦有好多人因為比賽而被困係山上面需要救援.講到尾個個都係湊熱鬧,但係就無諗過會有危險.
Also published on Medium.


text:
《譚仔腔》
無論去邊間譚仔分店,嗰度啲阿姐嘅口音都好一致,就好似片中KisaBBB噉,你完全聽得明,但係鄉音重到你一聽見就想笑.我曾經懷疑過呢個係員工訓練一部份嚟.即係你正常一個香港阿姐去見工,佢都會要你練好「譚仔腔」 ,咬字太正要再培訓之類.
Anyway,同佢哋傾下計,你就會發現佢哋好多都喺香港住咗好長時間,廣東話用字都算OK,通常聽力都唔錯,起碼你講得快佢都一樣覆到單,甚至你同佢哋閒話家常佢哋都搭到嗲.要達到呢個功力,其實唔簡單㗎.佢哋係肯定聽過好多廣東話,講緊係幾千個鐘計嘅廣東話.但係我深信佢哋喺香港住多十年廿年,日日睇TVB(或者亞視⋯其實亞視執咗未?),口音都唔會再有好大變化.
噉點解佢哋聽咁多廣東話都唔會改善到口音呢?噉你就要睇下以下嘅分析.
首先佢哋學粵語嘅唯一途徑係用耳仔聽.人嘅語言感知,其中一個重要嘅發展就係要將啲冇用嘅分類當做唔存在.因為同一隻語言會喺好多地方用,作為一個資訊傳輸系統,容錯就變得好緊要.鼻塞講嘢有鼻音,俾人箍頸嗌救命嗰陣,電話收得差沙沙聲嗰陣,你嘅發音同平時都有分別.我哋其實無時無刻都喺度呃緊自己,你聽到嘅嘢,就真係你耳仔接受到,人哋講出口嘅發音.其實我哋係做咗無限腦補.
要做到呢啲腦補,就要無視一大堆語音嘅分別.例如廣東話一般唔區分高平調同高降調.所以你好激動噉講嘢嗰時,啲第一聲嘅字由高處插水(e.g. 想像周星馳講「天眼通」),大家一樣聽得明.但係呢啲你由細到大學識去無視嘅分別,可能係其他語言嘅重要區別.而呢個過程,喺十個月大嘅BB仔,已經開始出現 (Werker & Tees 1984).即係你對住一個屋企講普通話嘅BB仔,你俾佢聽「一碗墨丸河」同「ya碗罵演河」,佢哋都已經聽唔出分別㗎喇.
當然咁細個嘅小朋友,如果喺香港長大,之後都發覺呢個分別好緊要,慢慢會學得返,會再分得出嘅.不過譚仔阿姐一般都唔係十八廿二,所以呢個「#騎呢聲唔想理」嘅傾向已經好難改.當然佢哋喺聽唔出分別嘅情況底下,都一樣可以講到我哋覺得啱聽啲嘅發音,但係呢個就涉及語音訓練,即係 Hoiyat Siuf叔叔幫大家練英文嗰種訓練.譚仔阿姐梗係睬你都有味啦~
所以學其他語言,唔好諗住搵到個男女朋友,喺當地生活,係噉睇劇就會講得好好呀.當然我唔主張大家嘥好多時間學發音,你連基本都未識,你啲口音好似英女皇噉都冇用.不過有返咁上下程度(例如B2/C1水平)嘅朋友,如果你啲英文唔練發音,喺好多人耳中,就好似譚仔阿姐噉㗎喇.


text:
早幾年政府同通訊局唔發牌畀HKTV曾經令好多香港市民失望,但大家之後仲係繼續睇CCTVB啲廢劇定自尋出路呢?香港由2019年6月開始,三色台亂作新聞,成為政府同藍絲公開挑戰全香港市民嘅媒體,引起網民呼籲廣告商停止喺呢種電視台落廣告.Raven就認為每個人都有責任減低CCTVB呢種咁嘅電視台喺香港繼續禍害家人,所以今日就介紹幾個平台畀鍾意睇劇睇片嘅人!(下面介紹嘅只有正版渠道,尊重知識版權唔睇翻版)
Netflix – 夠多原創作品
Raven女朋友本身有訂閱Netflix,所以我成日都用佢嘅ac嚟睇.Netflix可以喺網頁,手機應用程式,智能電視應用程式,Android TV或Apple TV收睇.Netflix用戶亦可以因應唔同嘅功能需要,選擇訂閱唔同嘅收費plan:
Netflix嘅內容最要分為「TV Shows / 節目」同「Movies / 電影」, 大家可以去官網申請試用嚟望吓內容啱唔啱大家.Netflix所有內容都有中文字幕,所以就算睇美劇都唔怕!而《粉紅救兵》《Stranger Things》《Sex Education》《李屍朝鮮》,會唔會吸引到你呢?
hmVOD – 夠多免費電影
HMV執笠之後,hmVOD轉個頭又出現咗,用戶可以喺網頁,手機應用程式,智能電視應用程式(Samsung, LG),Android TV等平台收睇.收費方面亦都算係今次介紹入面最複雜嘅平台,喺hmVOD官網有部份電影係免費收睇嘅,但係亦有「登記會員免費」,「單點」等內容,可以睇吓佢官網點寫收費:
hmVOD內容主要係電影,有少部份係劇集,兒童內容,只要登記成為會員(免費試用期結束後每月只需$88)就可以睇埋「會員免費睇」嘅內容.
Viu – 夠多韓劇日本動畫
如果鍾意睇韓劇或者動漫,呢度要推薦大家睇Viu,完全免費㗎!黃Viu可以喺網頁,手機應用程式,指定智能電視應用程式(暫時我Samsung電視可以裝)中收看.Viu嘅內容包括咗:大量韓劇,大量日本動畫,少量中日台劇,仲有啲劇集以外嘅內容.
韓劇方面,#呂珍九 同 #IU 嘅《德魯納酒店》,#金香起 同 #邕聖祐 嘅《18歲的瞬間》都有,成個韓劇庫新舊熱門劇集都有,而且最近仲上架咗唔少粵語配音版嘅韓劇.
動畫方面個量冇韓劇咁多,但係經典作品《男兒當入樽》《Hunter x Hunter》《鋼之鍊金術師》全部都有,而每季都有幾套新番,所以唔止得舊嘢睇.
ViuTV – 夠多本地創作
成日畀人撈亂Viu同ViuTV,最易分一定係顏色,電視99台就係藍色!ViuTV除咗可以喺電視度睇,亦都可以喺網頁,手機應用程式,Android TV,Apple TV等平台收睇.藍Viu嘅內容以自家製作居多,由劇集,綜藝,到資訊性節目都可以翻睇,十分方便.
早前曾經因為貼近時事同現實嘅《教束》,杜文澤嘅搞笑旅遊節目《走佬去馬拉》,全部有得睇!而ViuTV嘅資訊節目《經緯線》都十分值得大家睇,每集探討唔同嘅生活時事議題!
網上內容咁多 仲點解要睇三色台
除咗上面介紹嘅平台之外,其實仲有好多地方畀大家拉到啱自己睇嘅影片,「YouTube」「HBO Go」「Now E」「NOW TV」,當中有收費同免費嘅平台,以後唔畀CCTVB禍害香港全靠大家,當然我哋都唔應該上啲翻版網度睇片啦~


text:
一日24小時入面,到底咩時間先係最適合做運動呢?平時都係幾時得閒就幾時去跑步.咁但係幾點做運動先最能夠達到最大嘅運動效果呢?唔同時段做又會有咩唔同嘅效果呢?
凌晨4點到早上9點原來依段時間樹木中嘅二氧化碳釋出係最多,空氣品質唔太好.而且朝早人體嘅血液黏稠度比較高,尤其係高血壓同心血管疾病嘅患者,早起身去做運動對身體百害而無一利.所以,朝早去跑步嘅人除咗要控制好時間,做運動之前最好飲一杯水,佢可以稀釋血液,降低黏稠度.
午後2點到4點科學家發現,人體生理周期最適宜運動嘅黃金時間,就係人體體溫最高嘅時候,肌肉最暖最有彈性,人嘅反應快,大力啲,冇咁易受傷,而脈搏跳動同血壓就係最低.而華盛頓大學有研究就指出,一般人下午2-4點體溫最高,而且依個時間陽光充足,溫度適宜,風力比較細,係跑步嘅最佳時段.不過係夏天,個太陽特別猛烈,大家就要小心做好防暑措施啦!
晚飯後
如果想減肥,係夜晚跑步絕對係咁多個時段入面最有效.因為夜晚做運動可以幫助消化食物,等脂肪唔會囤積係體內.不過,如果係太劇烈嘅運動,就會令到神經系統處於興奮狀態,要跑完步之後1小時先可以瞓覺,以免影響夜間睡眠.
之不過夜間跑步點都會有啲風險,相比日頭,夜晚出去跑步都要謹慎啲.
跑安全嘅路線
尤其係女仔,我哋夜跑嘅時候一定要揀安全同熟悉嘅路線.仲要儘量避免去啲好冷清或者好陰暗嘅路線,所以最好揀有路燈夠光猛嘅地方跑,以免發生意外.
電話電筒照明
夜晚運動最大嘅問題就係光線,有時候如果跑跑下跑咗去一個比較陰暗嘅地方,手機嘅電筒就可以發揮到最大用處,咁就可以確保安全.
儘量抬高腳步
有時夜晚嘅昏暗燈光會令人係視覺上對於高度同深度產生一定嘅錯覺,增加咗我哋跌倒嘅機會.所以,最好係一開始跑步個時就抬高啲腳步,等自己逐漸熟悉依種跑步姿勢,減少受傷嘅機會.
唔好聽歌跑步
好多人都好鍾意戴住耳機聽住歌去跑步.但係夜晚跑步,視覺會減弱,如果再塞住耳仔,就會聽唔到四周圍嘅環境發生緊咩事,大大增加受傷嘅機率,亦都會分散注意力,如果遇到咩突發情況,都無法第一時間作出反應.


text:
「矛盾」
其實今日寫嚟篇文嘅時候心情真係有啲矛盾,因為自己認識有份去救火嘅消防員,因為知道一位殉職嘅消防員係朋友嘅朋友嘅老公,同時因為認識嚟兩日被人鬧到爆咗嘅迷你倉老闆.而今次嘅火災引起好多問題,但係真係謠言滿天飛,雖然話依家個火場好似受控制,只不過仍然要小心.真係希望場火快啲熄,唔好再有任何嘅傷亡,所有消防員一齊落更!
「心情」
嚟幾日嘅心情真係俾一場大火影響,真係好唔開心同好沉重.今次嘅火災已經令兩個英勇嘅消防員嘅性命,究竟係唔係指揮失誤?當然我唔係消防員,亦無專業資格去評論.但係消防員都係人,佢哋只係遵從上級嘅命令入火場去救火!講真,一句英雄係唔可以彌補兩條性命,兩個家庭!當然事後要追討責任誰屬,但係嚟一刻各種嘅言論其實真係對件事無任何嘅幫助!
「責任」
真係無諗過一場大火引起咁多問題,其實係唔同層面都可以做得更好,好多人都應該孭起責任而唔係推卸!不過依家講咁多都無用,係事件仲未完全清晰嘅時候,大家一定俾情緒牽引著,無辦法用理性去分析,而我都係一樣!最希望嘅係經過今次之後,真係唔好再俾同類事件發生.意外係可以避免,可以預防,所以除咗解決嚟刻嘅問題之外,更應該全面檢討所有問題,如果唔係事件只會不斷重複,不斷發生!


text:
LEGO Brickheadz 系列出現之後,係令唔少創作者多左一個新穎同比較簡易少少嘅新創作方式,好似 POP子 & PIPI美 呢啲動漫人型角色砌到出嚟,估唔到連《Monster Hunter World》啲龍都可以變埋 Brickheadz 四方頭!
大約個零月前,ProducedPickles呢位創作者就喺 Rebrickable 網站度開始將佢第一隻嘅 Monster Hunter World 賊龍 Brickheadz 公開.製作書講緊象徵式收返 歐羅 €1.50(約港幣$13 ),不過當時就冇乜人留意,加上賊龍又真係冇乜人鍾意.不過ProducedPickles真係Keep住將《Monster Hunter World》唔同嘅魔物 Brickheadz 化,佢嘅 Monster Hunter World Brickheadz系列已經有22款(蒼,櫻,雌,雄火呢啲唔同色都未計)
有好多朋友實會話有啲睇落個造型怪怪地喎,原因ProducedPickles成個系列係以 MHW 嘅魔物毛公仔做部份藍本,所以睇落有啲 Cute.成個系列嘅魔物,每隻砌出嚟用件數量都唔過 250 件組件,而且有玩家砌過實物都還原得唔錯.如果你都想砌返隻自己心愛嘅 MHW 魔物,就快啲去下面嘅傳送門買份製作書執件砌啦!


text:
本文主要去Yoho Mall為中心介紹附近既停車場,
如需要了解元朗體育館 / 元朗劇院 泊車泊邊好?,請按此.
如需要了解元朗大馬路附近泊車泊邊好?,請按此.
Yoho Mall 停車場(按我導航至Yoho Mall 1 / 按我導航至Yoho Mall 2 )
Yoho Mall 設有免費泊車優惠,又有2期一共3個停車場.所以車位超多,不過大時大節都可以爆滿.所以Yoho Mall 旗下既交通廣場都開放埋共用免費泊車優惠,仲有免費穿梭巴士添.下面再講.
交通廣場停車場 (按我導航)
時租計佢真係幾貴,不過依家可以用埋Yoho Mall既免費泊車優惠,都可以泊吓既.而逢星期六日,每15分鐘仲有免費穿梭巴士來回交通廣場同Yoho Mall,腳骨力都可以慳番.
元龍停車場 (按我導航)
呢個爛地場喺正Yoho Mall 1既門口,地理位置優越,所以價錢較貴.如果你覺得爛地唔值呢個價既,下面仲有兩個超平選擇.
元政路裕時停車場 (按我導航)
元政路有兩個爛地場,先介紹呢個,只收八達通.有時租,日泊同夜泊.距離Yoho Mall較近.
元政路耀文停車場 (按我導航)
最後介紹呢個爛地,價錢雖然同裕時停車場差唔多,不過佢係用八達通閘機出入,感覺上保安好啲.
朗和路錶位場 (按我導航)
區外人好少知道喺Yoho Mall後面有呢個錶位場,當然錶位場只可以用黎搏吓,同埋唔好違泊,記得入錶.呢個位長期有警車駐守.星期六日下午3,4點我試過幾次都有位.
註:相片取材自Wpcpey@Wiki


text:
澳門係一個小小的城市,卻以許多名勝古蹟聞名海外.喺啱啱過去嘅暑假 我就同家人來到了呢個繁華的城市-澳門.由香港到達澳門只需要搭大約一個鐘頭的船程,非常方便. 喺呢一個鐘頭嘅船程,我哋都好期待一陣之後嘅澳門之旅.
想飽覽澳門嘅美麗風景, 就不得不提松山 燈塔了. 沿著松山山道漫步而上, 你必定會覺得山下的景物越來越細,兩邊的樹木越來越多, 好似令人有一種置身喺世外桃源嘅感覺,成身都舒暢曬. 冇幾耐,我哋已經到達咗松山燈塔嘅最高處, 澳門嘅景物就盡收眼底.南光大廈,綜藝館,警察總部….. 同時間,新口岸的海面上,觀光船,噴射船來往不絕,令我覺得澳門同香港嘅關係更加緊密. 我在想,我終於有機會一睹呢個美麗嘅風景.喺我欣賞咁唯美 風景時,亦都不忘將呢個咁靚嘅夜景影下来, 來留住呢個美好的時刻.
我哋好快去到下一個景點,就係澳門最出名嘅大三巴牌坊.大三巴牌坊係一座好大嘅建築物,好有威嚴同氣勢. 其實大三巴牌坊正式嘅名係聖保祿教堂, 曾經先後發生三次大火而燒毀.我哋喺大三巴牌坊前面影相, 大三巴牌坊好莊嚴. 我哋亦都喺附近買咗少少手信同埋小食, 係咪嗰度嗰啲好地道嘅豬肉乾同埋杏仁餅都好好食.
我哋亦都去咗媽祖閣, 媽祖閣倚山向海, 係一座供奉海上女神的殿堂, 好多遊客都會去到呢度參觀遊覽. 媽祖閣雄偉高大嘅門樓, 同埋門前嘅嗰對石獅子, 不禁令人肅然起敬.
澳門雖然係彈丸之地, 但係就揉合了歐洲的浪漫情懷同中國傳統文化的古典風韻. 有著東方蒙特卡洛的澳門真係一個好有魅力嘅小城, 這一次的旅行始終令人念念不忘, 這一個澳門之旅將會永遠烙印在我的心中.
(文章為港語學第三屆廣東話徵文比賽參賽作品)


text:
2020年7月12日星期日
JUICY:來自韓國的juice
雖然疫情關係,今年大家都冇得飛,經濟又唔好,但大家留港也可以找到不少去唔到旅行嘅安慰.
繼Isaac Toast早餐狂熱之後,市場又開咗唔少韓式吐司熱,熱愛首爾嘅朋友話我知原來而家市場又唔興食吐司啦,皆因喺韓國果汁連鎖店No 1嘅JUICY落戶香港首間分店進駐香港中環站,特別係呢個熱到爆夏天,最適合飲冰涼嘅果汁,帶起了健康嘅果汁熱.
為食又鍾意飲果汁嘅我,知道開咗門之後搭地鐵經過當然去睇呀.
當晚試咗幾款唔同嘅嘢.第一樣,最fancy嘅一定係個草莓拿鐵,少女心一定最愛呢杯,拿鐵其實係沙冰,加上了明治牛奶,口感細滑,再加上滿滿的cream,你睇個樣以為會好甜,但係入口感覺非常健康又舒服,好飲.
呢度嘅果汁選擇就非常多,基本上好多種唔同類型嘅生果都有,只要揀你最愛嘅生果就得.
當晚朋友就揀咗芒果草莓,兩種生果都含有極高嘅維他命C,啱晒而家抗疫用,最重要係入口你食到啖啖嘅果肉,呢個真係未喺出邊嘅果汁店試過咁多果肉,同食芒果布甸差唔
聽返呢度嘅店員講,果汁嘅營養及纖維係高於190度嘅時候就會俾人破壞 ,但係呢度嘅果汁以咖啡加熱器加到攝氏40度至70度,果汁保存到營養之餘,俾到怕飲凍飲嘅女士一個佳音,當日我試咗熱西柚汁,應該係最有新鮮感同未見過嘅樣,係呢間店最有價值嘅產品之一.
在IG見到將呢個品牌帶來香港係一位靚太,果然呢個都係女士愛美嘅選擇,食正熱潮,一定會大賣.
訂閱: 發佈留言 (Atom)


text:
版權法修例
am730 (大明燈 M28, 2011.7.25)
呢個周末,孫柏文睇電視講政府喺立法會搞諮詢,問市民關於版權法例修改嘅嘢.當中最惹火,就係網上侵權要坐監.
首先,我想同大家話,推動呢條草案嘅人,其實唔係啲被人改圖嘅建制派.其實係嗰啲希望喺年尾多啲 bonus,喺啲美國人話事嘅電影,音樂組織返工做亞太區低級PR嘅人叫政府推嘅.問題係如果我用一幅劇照,改圖去諷刺某政客,使唔使拉呢?
依家嘅解決方法,係版權持有人,可以循民事訴訟,告人攞賠款.如果呢條修訂通過,就變咗係有人報警,差佬拉人.呢種修訂喺美國國會都提過,不過班國會議員向呢啲唱片,電影組織話:「你哋唔好玩啦.咁離譜都得.」係得我哋啲低級公務員,先會幫呢啲組織推呢條修訂.
我知西環呢排要曾特首諗吓點解啲人咁憎佢同政府,呢條修訂就係最典型令受影響嘅人really pissed off.改圖嘅人會問,做咩又要做呢啲小動作呀?為乜呀大佬?美國都冇啦!講真,為減民怨,強迫金呢個畸胎都可殺,收番呢條修訂啦.
不過,最可悲係,真係又出現啲不吃人間煙火,不切實際,象牙塔上嘅學者喺呢個議題上發功.嗰日,香港大學法律學院副院長李雪菁女士就話,「只要改圖有『足夠』原創成分,就唔會有事㗎啦.」
阿李auntie,你明唔明政府點執法㗎?你估差佬踢門會理咩叫「足夠」咩?有人報警佢哋就做嘢.個差佬踢門,律政司都仲未決定告唔告,呢位改圖朋友嘅阿媽已經攞咗衣車下面櫃桶裡嘅孖人牌鉸剪,狠狠咁剪斷條 ethernet cable,跟住仲要喊話,點解會教個仔教到佢犯法.
定係話不如去銀行提款,都會被拉話「不誠實使用電腦」.等到個官判?攞唔番堂費又點?問妳攞呀?特區律師費已成為最令窮人含恨嘅武器,threat of legal fees 呀,李院長讀吓博弈論啦.唔好咁傻咁天真得唔得?
最後,記得幾年前,我同何秀蘭議員傾過不如好似美國咁,搞個Electronic Frontier Foundation,裡面資助網友因網上行為被告嘅「請律師基金」,點知何議員話咁係犯法.曾特首,我哋真係好憎你,撤回修訂吧!


text:
(暗網版EndGame)集各家之大成 或可阻止執法人員冚檔?
正所謂「道高一尺,魔高一丈」,有網絡保安人員最近就發現一隻新興嘅攔截 DDoS 防禦系統,個名仲好型,叫做 EndGame.不過,呢款工具唔係尋常人買到,因為要識得上暗網論壇 Dread 先買到,佢勁嘅地方係唔單只可以抵擋 DDoS 攻擊,甚至可以抵禦其他入侵者同執法機構嘅行動.
根據 Digital Shadows 嘅研究所講,好多犯罪分子聚集嘅論壇往往都會面對兩個棘手嘅難題,分別係嚟自黑白兩道嘅攻擊,不過無論係行家抑或執法部門,都會試圖用 DDoS 嚟隊冧你個暗網運作.為咗解決以上困擾,EndGame 就好似一款由暗網各個部分一齊構建出嚟嘅工具,真係好似 Marvel endgame 咁,各路(可能係反派)英雄群策群力,一齊對付外來攻擊.
EndGame 基本上就係一款因應暗網而設計嘅反 DDoS 工具,對於網絡犯罪分子嚟講,特別係一班暗網市場嘅持分者,EndGame 提供到一定程度嘅 DDoS 防護,等佢哋有途徑採購反 DDoS 系統.根據發言人所指,雖然 EndGame 係為咗防止欺詐者,bots,DDoS 攻擊而設計,但用嚟對付其他網絡犯罪分子同埋執法機構,呢款工具一樣適用.
發言人又指出,雖然暫時證明唔到 EndGame 功能可以持續幾耐,不過至少短期內都可以有效反制敵人攻擊,直至佢哋重新調整對策或者機制嚟對應呢款新工具.EndGame 現時只得一小部分暗網平台有用,佢哋相信只要再長啲時間,當更多平台都決定用呢款工具,到時就知道 EndGame 有幾大作用.
相關文章:(搵食艱難)Android app螯伏四個月 只為DDoS防毒軟件公司


text:
新年新氣象,想為屋企添置啲新家電?今次小編就同大家一齊睇下邊個牌子嘅皇牌產品最值得入手啦!
Dyson
Dyson近年成為港人熱烈追捧嘅家電品牌,全因佢哋嘅功能特別,設計時尚,放喺屋企睇起上嚟別有格調.呢款「三合一風扇暖風空氣清新機 HP00」就係Dyson嘅最新出品,標榜可以自動淨化空氣,過濾花粉,細菌同寵物皮屑,而且有齊冷熱風,功能齊全,好適合香港細小嘅生活空間.而家適逢冬天,當然係最常用到暖風啦.佢嘅熱力分散平均,可以維持成個客廳都好暖和,加上仲有自動感應溫度,維持到最舒適嘅室溫,唔會好似傳統嘅暖爐得個重字,得一忽太熱其他地方又好凍.不過缺點就係比較嘈,而且有發光嘅部分,如果放喺睡房可能會影響睡眠.
Dyson風筒受全城愛戴,變到好似風筒界LV咁個個都買完要開箱哂命,十分誇張.其實小編當初覺得三千幾買個風筒非常浪費,不過直至有一次住酒店時試用到呢個傳說中嘅風筒,確實又覺得幾好用.小編係長髮人士,而且頭髮好厚,平時吹頭髮大概要15分鐘,真係會拎風筒拎到手軟.首先Dyson風筒十分輕巧,設計特色令頭髮唔會攝入罩,最大好處就係風力猛得嚟唔會過熱,5分鐘左右頭髮已經吹乾,唔會成身出汗,而且真係好靜好靜.吹出嚟嘅頭髮都幾有volume,不過就唔覺得頭髮特別柔順光澤.如果唔嫌貴嘅話,呢個風筒的確係長髮人士嘅福音.平時市價要$3380,去Carousell $2000就可以帶新品番屋企喇,平咁多緊係上網買啦!
Osim
Osim 天王椅貴為皇牌產品,呢款按摩椅舒適程度的確不俗,好多人都會買佢嚟做母親節同父親節禮物孝敬親人.不過好多用家都表示雖然天王椅功能出色,但皮革質素就比較麻麻,坐咗一兩年左右皮革就會龜裂同脫落,而且維修保養費不菲,要幾千至近萬蚊.加上香港居住環境狹窄,如果唔係經常使用,似乎就唔多化算喇!
Panasonic
如果覺得Dyson風筒太貴太fancy,呢個Panasonic「礦物納米離子護髮」風筒都係近排日本大熱嘅選擇.佢嘅賣點係護髮風筒,有6種功能,包括熱風,智能控溫,冷熱交替,獨立冷風,頭皮護理同護膚模式.最特別嘅護膚功能係可以吹出用於護膚嘅微弱冷風,保持肌膚濕潤.另外冷熱交替亦可以調節頭髮表面溫度,避免過熱,保護髮絲自然弧度,柔順及光澤.先唔講呢啲gimmick嘅功能,小編覺得佢同Dyson最大嘅分別係Panasonic吹完嘅頭髮較有光澤感,有平時去Salon俾髮型師吹出來嘅光澤順滑效果,造型效果方面較出色,Dyson嘅風力好猛,不過唔夠集中,有時會吹到頭髮打kick.佢嘅最大優點當然係價錢,千幾蚊嘅價格比Dyson親民得多!上Carousell 買再平啲,$1300左右就有交易喇!
浴室寶係小編新屋裝修先發現嘅寶物,立即榮升居家必備產品!呢款Panasonic浴室寶集合暖氣,乾衣同循環功能.平時冬天廁所特別凍,換衫嘅時候凍到震之餘仲好易冷病!有咗浴室寶之後浴室長期保持暖和,沖涼前後都唔怕冷到打黑痴.加上,香港嘅春天特別潮濕,衫褲好難乾,有咗浴室寶之後乾衣問題都改善咗好多,真係好值得投資落家居!
BOSCH
呢款BOSCH無線吸塵機因為消委會報告而聲名大噪,比同類產品嘅始祖Dyson更受熱捧!無線直立式吸塵機最大優點係方便收納,使用方便,適合小型家居.根據消委會報告,售價$3,398元嘅Bosch「BCH6PETGB」同埋「BCH625KTGB Athlet」總評分同Dyson同類產品相同,當中吸淨能力同分,但價錢就只係一半,而且電池續航力評分都唔錯.如果屋企唔算大,不妨考慮呢部功能同價錢都比較吸引嘅BOSCH無線吸塵機!
BRUNO
來自日本嘅BRUNO電熱鍋外型顏色吸引,其中粉紅色同薰衣草色最受歡迎,外型上個人認為拍得住大熱嘅法國名牌鍋具.而且呢款電烤爐仲功能多多,大小適中,三至四人家庭絕對夠用.呢個烤爐除咗可以整章魚燒,牛排,pancake,個深鍋仲可以炆煮,打邊爐,滾湯,連整麵包都得!如果屋企成日招呼朋友,有咗佢就可以整到好多菜材大宴親朋!而家上Carousell 有多色選擇,$850就可以帶個全新鍋番屋企開party用!


text:
J家藝人靚仔多就係人都知,但云云型男帥哥入面唔好講話年紀,就算係大家走嘅路線都非常唔同~今次日本調查網站Goo就共500名男女網友黎投票選出佢哋覺得最Man嘅J家男藝人,一齊睇下你嘅心水有冇上榜啦!
小補充:根據「語源由来辞典」,男前嘅意思即係「男らしい顔つきや態度.男振りのよいこと.」如果話一個人靚仔英俊通常就會用イケメン,但男前嘅意思除咗話一個男仔個樣較man之外,比較貼近形容一個人「有男子氣概」.此文章都係用後者嘅含意.
1)岡田准一(V6)
榮登第一位嘅係V6嘅人氣成員兼實力男優岡田准一!
由出道當時開始便因深刻輪廓嘅型男面孔迷倒一眾粉絲.近年來專注影視活動,拎過幾次最佳男主角嘅佢係J家藝人較出名好演技嘅男藝人.眼大鼻高再加上爽朗笑容,而隨年齡增長更加開始散發男性嘅色氣,事業有成又靚仔,雖然身高差少少但卻擊敗同門其他型男獲得第一位!
2)長瀬智也(TOKIO)
身為TOKIO主唱嘅長瀨智也身高超過1米8,有一副啱啱好嘅好身材同非常野性嘅外表~日本人形容佢為「女仔會覺得好靚仔,男仔會覺得好有型」.出演過唔少經典劇集嘅佢又唱得又搞笑得,仲曾經同一代歌姬濱崎步拍過拖,紋埋情侶紋身都叫幾傳奇!今年38歲嘅佢亦擊敗後輩成功得到第二位呀!
咦?Sorry好似貼錯圖 補番張人地靚仔既喇
3)生田斗真
唔屬於任何組合嘅生田斗真自從出演日劇版《花樣少年少女》人氣爆升跑出後就靠拍戲喺日本藝能界殺出一條路,同岡田准一一樣屬於J家演技派代表.佢嘅五官同樣係輪廓非常突出,曾經唔少人以為佢係混血兒!正統派Ikemen(靚仔)嘅Toma就榮獲第三~
(呢個側臉真係無得輸!)
4)木村拓哉
5)東山紀之(少年隊)
6)松岡昌宏(TOKIO)
7)滝沢秀明(タッキー&翼)
8)山下智久
9)山口達也(TOKIO)
10)松本潤(嵐)
10名以下結果可參照來源:Goo Ranking


text:
「面對」
其實唔知係唔係自己係度逃避緊,刻意唔去諗,好似唔係好想面對.話就話有心理準備,但係真係太過突然.個人真係有少少一片空白,除咗必須要做嘅嘢之外其實真係想自己一個靜下.今年真係有太多阻滯,去到一個點真係想問幾時先至會回覆正常.雖然日日都同自己講,過咗今日聽日會好啲,但係可唔可以俾我抖一抖.可唔可以俾一啲曙光我呢?就算幾正面都好,都總會有負面嘅時候.
「明天」
今日真係唔知寫啲乜嘢好,因為真係攰到一個點乜都唔想諗,唔想理.而家只係希望所有嘢可以快啲搞掂,唔好再有啲如意嘅嘢發生,最好就當然想快啲回復正常,因為衰咗成年.有時都真係唔到你唔信,運氣差到一個點連自己都覺得灰,每日只可以期望明天會更好.最慘嘅係一波未平一波又起,日日淨係諗點樣解決問題都已經用晒所有精力.希望好快可以見到雨後彩虹!
「信念」
當然人生就係咁,無可能事事順境,但係逆境咗成年就真係未試過!有時真係低處未算低,希望依家真係到谷底,就算自己幾想正面對待都好,總會有去到頂唔順嘅一日.不過如果自己都唔不斷作出調整,其實係無人可以幫到自己.而家只可以順其自然,正所謂命裡有時終須有,命裡無時莫強求.繼續做應該做嘅,繼續相信明天會更好.更難過嘅都需要過.
Also published on Medium.


text:
作為過來人,我每次聽到LONG-D,都會講:
無用架.信我啦.不論你點樣努力,最後一定會分手架.
點解突然咁提,一方面係睇到一篇文.而另外一個原因,係我有一位女性朋友:律師,樣靚,千依百順,唔高,有身材,識煮送,就得人.點知突然個男朋友係外國返黎,就話要分手.喊到佢兩隻眼幾乎跌埋落海,連號召成個公園去玩POKEMON GO既人去搵,都搵唔到.佢問我,究竟死因係咩.我只能夠又再以過來人身份講多句:
因為LONG-D囉.
我唔係話完全無聽過LONG-D到最後可以共諧連理而且開花結果既例子.等於每期都有人中六合彩既,果個人唔係我渣嘛.失敗既例子實在太多.同埋如果本來關係係愈親密,愈係如膠似漆,呢段關係既死亡機會就愈大.如果你係都要問我點解,我只能夠講人本身就係貪心既動物,往往得到左既野,就要求永遠到手,然後再問彼此拎更多.無人會習慣LONG-D呢種咁虛無飄渺既形態,因為:
所謂天涯若比鄰既講法,係古人果陣唔知科技發達既美好幻想唶.自從有開始有得郵寄書信,到出現長途電話,有電郵,甚至視像,到依家基本上咩野MESSENGER都可以即時搵到果個人都好,因為LONG-D而鬧分手既,仍然每一日不斷發生.科技唔一定為每一個方面都帶來進步架.愛情就已經一定唔係.
有時樣野本身已經咁易碎的話,就係果下突然因為時差搵唔到大家,或者無得間唔中行下街,睇下戲,食下飯,就會有問題.突然情緒好低落,但搵唔到伴侶面對面發脾氣,或者攬下錫下,就會成件事氣氛唔同晒.重覆兩三次,本來一齊係香港無事,係外國反而變成好大裂痕.再加上偏偏身邊出現左一個唔知咩人又突然噓寒問暖,打入你既心坎.WELL.唔岩既人,碰上岩既時機,最後當然會出事.
我唔識點樣安慰律師小妹妹.只能夠輕輕講:慢慢等下啦,慢慢你就會無野.但下次真係唔好再LONG-D.一LONG就飛左佢.最方便而且多快好省.


text:
今次汁汁新single嘅3首歌入面,最愛就係呢首Familia.第一次聽已經好鍾意,而且個MV近乎完美♡
鍾意Familia除咗本身首歌好聽之外,仲有各式各樣嘅情意結.
1)對於鍾意まなかちゃん把聲嘅蝠嚟講,第一句就聽到簡直就係天堂.雖然短短地,但已經足夠治癒.加埋佢喺MV入面嘅呢個笑容,就係呢一嘢已經夠曬.
2)れいれい唱嗰句「帰れる場所があるってことはそう」應該好多こぶし組都有反應.我自己聽到嘅時候未至於喊出嚟但個心的確暖一暖.以下又係キモヲタ嘅補腦,但真係覺得れいれい嘅HOME而家已經係汁汁.關於呢一點之前comment見到有人話れいれい「回去嘅地方」已經唔係こぶし而係汁汁覺得有點寂寞.我少少想同嗰個人講,唔係佢唔想返而係こぶし已經冇咗佢要點返XDD 對生涯こぶし組嘅蝠嚟講,反而我係慶幸汁汁成為到佢嘅HOME.如無意外嘅話(應該話希望係咁)れいれい離開hello嘅時候係以「卒業」而唔係「解散」,佢畢咗業汁汁都仲會喺度唔會消滅咗,成為佢真正嘅「故郷」.其實真係睇得出れいれい喺汁汁係開心,which is我最想見到嘅嘢.
3)ゆめりあい會唔會太可愛ww 佢兩個嗰一段係蝠喺今個MV最鍾意嘅一段,當然包括埋るるちゃ幫手嗰度w 設定上係佢兩個吵架之後嬲咗,るる俾支孖條りあいちゃん去氹返たこ.鍾意就鍾意在要和好兩邊都唔洗道歉,盡在不言中ww 只要一方行出第一步就會笑返.ゆめりあい初加入時都好似有過類似嘅時期.好鍾意.
4)最後係3個新人.一般比較抗拒新人嘅蝠對汁汁呢3個小妹妹感覺唔錯.最初只係覺得入江ちゃん可愛,但自從佢地多咗出現之後,其他兩個都好有好感.最重點係同佢地同期加入嘅某團嘅新人比較之後真係覺得汁汁呢3個太好.而家呢個體制嘅汁汁蝠都已經接受咗(仲幾鍾意添!)
呢首Familia真係啱曬偏「家庭feel」嘅汁汁(佢哋都叫自己fans做Juice=Juice Family嘛!)


text:
打風當然要留喺屋企,不過前提係要有節目.
話說早排出去飲嘢識咗幾個對面檯嘅女仔,而其中一個喺交換冧把之後都有Keep住聯絡,仲約咗星期六出嚟玩.冇咗戰鬥格同夜場裝嘅佢其實都幾鄰家女孩Feel,唯一冇變就係佢用兩隻手都未必揸得哂嘅豐滿上圍,加件吊帶衫真係定力少啲都唔得掂.
睇完戲食完飯又飲咗幾杯,時間雖然唔算得上係夜,不過個風愈嚟愈近,天文台都話就嚟掛八號.穩陣起見我諗住話同佢去搭車下次再約佢飲嘢啦,點知佢話佢住長洲,尾班船因為個風嘅關係已經趕唔切.有家歸不得嘅少女真係好可憐,所以我決定叫佢去我屋企過一晚夜,聽日睇下天氣點再佢打算.
「我同你識咗冇耐,上你屋企好咩?」明明係自己玩到尾班船冇埋都唔肯走.
「噉唔通睇住你瞓街咩,打風酒店好貴架.」
「你屋企有冇人架?」
「啱啱去咗旅行,過幾日先返.」好彩屋企人真係飛咗,唔係我都唔敢帶佢返屋企.
返到屋企打開電視,啱啱好轉咗八號波,過多陣仲落雨落到狗屎噉,真係好彩.佢問我可唔可以沖個涼換件衫,我搵咗好耐先搵到件以前一件Oversize嘅衫比佢著住先.當佢喺浴室著住叫大碼Tee出嚟嗰陣我真係吞咗吞口水,我一直都覺得女仔著住Oversize嘅男裝衫係有一股特別嘅吸引力,再加上佢本身嘅身材,好彩依排個人唔算燥熱,如果唔係肯定流鼻血.
一男一女共處一室,兩個人都冇點講嘢,為咗令自己唔洗On99噉坐喺度,我拎支咗威士忌出嚟自斟自飲,點知佢眼甘甘望住我支酒.
「想飲?」我問.
「加冰唔該.」
「好似有飲開咁喎.」
不愧係飲嘢地方識嘅人,酒果然係大家共同與趣.傾下飲下,半支酒飲乾飲淨,我地指住對方嚟笑,我話佢紅到似蕃茄,佢就話我夠似蘋果,然後仲要摸住我個頭話我熱過佢.
「見到你好難唔熱.」我話.
「點解?」
我冇答佢,只係一下抱住佢,然後直接錫起上嚟.佢頭半秒好似嚇親咁,不過好快就選擇咗配合我嘅行動.我地由梳化咀到上床,之後嘅事⋯⋯我都唔係好記得,大概係出面風雨飄搖,入面就飄乳瘋搖.
去到第二日瞓醒,風球由八號上到十號,莫講話船,連車都唔見幾架.
「死啦,會唔會今晚都返唔到去架.」
「唔怕喎,咪喺度瞓多晚囉.」
「你就緊係想啦.」
「啱吖,我而家就想.」
話口未完,屋外屋內又再係咁飄搖過.


text:
MMX
MMX是由英特爾開發嘅一種SIMD多媒體指令集,一共有57條指令.佢喺1996年集成喺英特爾奔騰(Pentium)MMX處理器上,以提高多媒體數據嘅處理能力.
佢嘅優點係增加咗處理器關於多媒體方面嘅處理能力,缺點係佔用浮點數暫存器進行運算(64位MMX暫存器實際上就係浮點數暫存器嘅别名)以至於MMX指令同浮點數操作唔可以同時工作.為咗減少喺MMX同浮點數模式切換之間所用嘅時間,程序員儘可能咁減少模式切換嘅次數,亦即係話,呢兩種操作喺應用上係互斥的.AMD在呢個基礎上發展出3DNow!指令集.
3D Now!發佈咗一年之後,英特爾喺MMX基礎上發展出SSE(Streaming SIMD Extensions)指令集,用嚟取代MMX.依家,新開發嘅程式唔再用MMX嚟最佳化軟件執行效能,而係改用如SSE,3DNow!等更容易最佳化效能嘅新一代多媒體指令集,不過目前嘅處理器大多重可以執行針對MMX最佳化嘅早期軟件.
MMX嘅字面意思[編輯]
1997年,英特爾公司起訴AMD公司同Cyrix公司非法使用(misuse)咗商標MMX.随後呢個起訴訟庭外和解,AMD公司承認MMX係英特爾嘅商標,同意AMD公司使用MMX作為一項技術嘅名.喺呢場訴訟入面,AMD披露MMX係英特爾命名嘅矩陣數學擴展(Matrix Math eXtensions)嘅字母縮寫.
技術細節[編輯]
MMX暫存器,叫做MM0至MM7,實際上就係處理器内部80比特字長嘅浮點暫存器棧st(0)到st(7)嘅尾數部分(64位元長)嘅復用.由於浮點棧暫存器嘅高16位元未俾MMX技術使用,因此呢16位元都置為1,因此從棧暫存器嘅角度看,浮點值係NaN或者Infinities,呢個可以用喺區分暫存器係處於浮點數棧狀態定係MMX狀態.作為MMX寄存器都係直接訪問.利用咗裝配數據類型(packed data type)嘅概念,每個MMX寄存器嘅64位元可以睇做2個32位整數,或者4個16位整數,或者8個8位整數,從而可以執行整數SIMD運算.呢個對1990年代中期嘅2D,3D計算嘅加速都重係好有意義,因為當時嘅電腦嘅圖形處理器(GPU)重係好唔發達.但而家喺MMX整數SIMD運算對於圖形運算嚟講已經係多餘嘅技術啦.不過MMX嘅飽和算術運算(saturation arithmetic operations)對於一啲數字信號處理應用都重係有用嘅.
SIMD技術嘅發展[編輯]
繼MMX技術之後,Intel又喺1999年喺奔騰III處理器上推出SSE技術,引入咗新嘅128位元闊嘅暫存器集(register file),叫做XMM0到XMM7.呢啲XMM暫存器用喺4個單精度浮點數運算嘅SIMD執行,並可以同MMX整數運算或者x87浮點運算混合執行.2001年喺奔騰4上引入咗SSE2技術,進一步擴充咗指令集,令到XMM暫存器上可以執行8/16/32位元闊嘅整數SIMD運算或者雙精度浮點數嘅SIMD運算,令到SIMD技術基本完善.


text:
「挑戰」
郭大少今日足十個月啦!而今個月應該係佢出世已嚟最具挑戰性嘅一個月!今個月終於出咗啲牙仔,而我哋一直淨係留意佢下面個兩隻門牙,點知佢上面出先.佢今個月郭大少特別扭計,而極有可能係因為佢一次過出四隻門牙所導致.依家除咗爬得快之外,佢仲識企起身同好似樹熊咁向上係咁爬!真係睇少眼都唔得掂.唔知以為佢係猴年出世!
「長大」
老實講郭大少唔係肥肥嗰隻,但係就手長腳長,超級靈活.不過真係太過活躍,就算我再加我老婆兩個人,有時真係舞佢唔掂.佢得過十個月人仔,講真你又真係唔可以阻止佢嘅好奇心,但係有時佢又真係好鬼死危險!而家佢講多咗嘢,有時都唔知係唔係叫我,是但啦當係先啦!同時佢勁有要求同自己嘅想法,有時真係勁硬頸同固執!最好笑嘅都係識得郁下隻手同人打招呼!
「懷念」
十個月過去,依家睇返啲相真係覺得佢哋大得好快,唔講淨係睇樣真係會以為郭大少已經有一歲.最慶幸嘅就係佢依然係一個好開心嘅小朋友,笑點仍然好低.有時工作雖然壓力大,但係見到佢真係無所謂啦.老婆仍然堅持餵緊人奶,我哋兩個依家變咗棵樹,因為郭大少係一隻樹熊!依家真係希望佢唔好大得咁快,因為已經唔捨得以前細細粒嗰個郭大少!
Also published on Medium.


text:
相信香港唔少人對於同香港一海之隔嘅澳門即使唔係好熟悉都唔會太陌生,不過近年過去澳門玩嘅香港人,唔知係咪好鍾意貪小便宜,唔少都係揀返搭賭場嘅「發財車」周圍去,好似少咗人會識得就咁喺澳門街搭公共巴士.
其實近年喺澳門嘅公共巴士都經歷過澳門政府嘅一啲所謂改革,其中最重要係《澳門道路集體客運公共服務》合同運作模式. 原本合同由2011年8月1號開始為期7年,但期間經歷過一啲好受爭議嘅服務質素問題,而原本營辦商亦由3間(維澳蓮運,澳巴,新福利)變成2018年8月1號之後嘅2間(澳巴,新福利).
大家細心留意一諗,其實原本嘅合同一早已經喺2018年8月1號夠期,究竟現時澳門街公共巴士服務係點樣嘅模式批給佢哋運作呢?
原來澳門政府喺2018年8月1號原有嘅合同到期之後,係以短期批約嘅模式,自動延長有關合約15個月,直至到2019年10月31號…即係話去到今個月底合約又到期,咁之後點算呢?
作為「與別不同」嘅澳門政府當然會有能力去「自己解決問題」,但根據多間澳門本土嘅傳媒資料,澳門政府一直對於新合同內容「乜都唔講」,無視澳門社會有唔少意見認為若然新合同有違公眾利益,澳門政府就唔應該貿然「自續」簽長約,頂多只係再次用短期續約方式批給,留畀今年底上任嘅新一屆政府先處理好現時澳門公共巴士服務各種問題之後,先至再傾簽長約.
澳門運輸工務司司長羅立文(澳門有人戲稱佢叫「羅司」)10月18號接受澳門傳媒訪時就放風,指澳門政府下星期將又「自續」,同各巴士公司再短期續約14個月,服務內容不變,而澳門政府對2間巴士公司維持每年提供約10億澳門幣財政援助.
照「羅司」解釋,澳門政府決定再與同2間巴士公司短期續約,只係因為磋商新合同「未有共識」.
佢話有啲嘢需要時間解決,而當局上一次決定短期續約,係以為畀15個月時間大家係夠傾好一份新合同,「不過傾來傾去傾唔掂,對唔住,都要再延期,無辦法.」
當然,大家都預咗佢唔會透露係乜嘢內容未達成共識,而佢亦只係呼籲澳門居民等待新一屆政府上任後,由新一屆政府表達對巴士合同嘅睇法,同埋處理之後新合同.
記者追問「羅司」如果巴士公司同政府傾極都無共識,澳門政府會唔會再次搞公開競投?「羅司」作為一個「負責任」(正負個負)嘅官員,好直接咁答:「兩個月後有一個新嘅政府,唔好再問我啦!」
對於澳門各界希望將來巴士服務有新模式,「羅司」又再次表演太極心法,指依家唔方便透露.
澳門真係一個和平,友愛,又能夠容納到唔同服務質素嘅地方.


text:
Interview & 新人文迪 & TG群P騙局 (單男必看)
話說近期又見左一班新人
有couple,有單男,有女仔
又有不同國籍人士
乜都有D 咁啦
但共通點每位都睇左我地1年或以上
有位朋友直頭係睇左4年先join,幾好幾好
有位朋友就現時member介紹
有位朋友就睇pornhub識到我地
所以搵到我地嘅途徑真係好多 pornhub又有,twitter又有,Google關鍵字又有,youtube曾經又有
所以唔好嫌我地煩,我地係有必要report返比後面知,大家睇咩搵到我地的
其實每一位都好有特色好有故事性,都好想介紹下,但篇幅有限
盡量簡短
今日先講呢個睇左4年嘅朋友,文迪
早係2017年佢都已經睇緊我地,但一直都無join
足足睇左4年,連我地初期政治取態佢都係半信半疑嘅
直至最近先終於搵返我地join返
身材fit左,人談吐又成熟左,冇乜野要挑剔
戥佢有D唔抵姐
既然都係一個有能之士,越早join,Cost越低咁解
但我地從來無取笑佢嘅意圖
每個人睇野嘅角度唔同,經歷又唔同
特別係呢個on9嘅社會
騙徒曾出不窮
自稱黃嘅,好多時覺得高藍嘅一個Lv,就係多左一份批判性嘅思考
去到呢個moment,我地真係建議D參加者,準參加者學下文迪
去睇一樣野嘅真假,並唔係睇價錢,睇門面野
細心觀察下,唔係一味鳩衝
好多騙局都係利用沉沒成本效應做核心
先用平過市價做招來
以最近TG群P騙局為例
會費800,唔啱有得refund (嘩,有得退款,好撚安全呀!)
每次活動1200~2000
日日都有活動,每日都有10個8個唔同款嘅女會員(其實清醒D去到呢部已經有問題)
跟住去到就開始諗excue話海景房要2600 (well top bar+600)
又跟住黎料,傳統招式,萬試萬靈
酒店要收按金/你第一次黎驚你粗魯對囡囡要收保證金
收多2000 (well,酒店收按金是可以碌卡的)
去到呢到,聽到按金都未清醒嘅時候
你已經比左 800+2000+600+2000=5400
跟住當然未完 send多幾張假相比你,Mo9 下你轆鳩
再話有過800會員比你任砌
只要比多5000中介費就得了😊
Well well wel
多細心觀察同分析,大部分嘅騙局都好粗糙,好易識破
騙徒除非係一心食大茶飯,否則絕大部份呃你10000幾千果隻
佢地都係做個量,整好段script
盡快夾你比錢落搭,速戰速決
好簡單,香港人咁mean,要一次過呃你D星斗市民萬萬聲,大家警界心實強
但逐少逐少拆散呃你地幾千幾千容易好多
呢D小蠱惑,取易不取難,密食當三番
呢行一D都唔大,邊個Gp係馬夫扮,邊個Gp係咩素質,邊個Gp係Ptgf撐場
邊個Gp係混合式雞竇,邊個Gp係會費式馬多夫騙局
我地好清楚
我地會費包D咩?淨係包你以後唔洗再洗埋D冤枉錢
年中已經慳唔少
踩低人地,抬高自己?
Sorry,唔信我地,當然okay
咁邏輯上大家更加唔應該輕信其他Group
出黎玩
跌錢事少,搞咁大壇野連個女仔都見唔到,谷9氣報警都唔受理
chok住條中氣呢下事大


text:
星期一果日由朝到晚都唔係屋企食,我諗呢次係近十年嚟因為食而最勁嘅一次 "大出血" 呀!之前同嚟緊都仲有錢要駛,而且數目唔細,睇嚟都預咗 "血崩" o架喇!! 各位,邊個做個好心幫我 "輸定血" 先啦!!!!!
差唔多一個月前,Miss Cheng 一早已經約咗我同 Winnie 呢日食 lunch 共商大計,因為 Miss 之後要趕住去佐敦做嘢,所以佢就揀咗去尖沙咀食,夠近嘛!Miss 話想去 i SQUARE 間「朝陽飯莊」試吓,於是 Winnie 就預早 book 定枱,費事到時仲要慢慢等.
Winnie 好醒目,專登 book 張有海景嘅枱,而且個景仲好靚 o添!
雖然我哋只係得三個人,但係因為個四人餐好抵食,所以就決定叫個
四人餐.除前菜外,仲包四杯豆漿.
首先嚟嘅係酸辣湯.個人就覺得麻麻哋,又唔夠酸,又唔夠辣.
Miss 點嘅蝦仁炒蛋,呢碟幾得呀,蝦仁夠爽,有鮮味,蛋亦炒得好滑.
呢碟係醬爆雞丁,味道一般,雞肉亦較嚡!
雪菜毛豆百頁正呀!毛豆腍度啱啱好,唔會太硬;百頁又吸收到
雪菜嘅鮮味.
我好鍾意食嘅上海炒年糕,味道不過不失,無乜驚喜.
不過食年糕真係好襟飽,原本兩位女仕都預咗我一個人食兩份,所以先叫個四人餐,但係因為有呢碟年糕,依家變得細食嘅我都真係唔可以清得哂所有嘢呀!其實個餐仲有包埋飯後甜品,係紅豆沙,不過連 Winnie 都話味道淡,我當然就嫌佢唔夠甜啦!而且我食到個 texture 好似用咗馬蹄粉嚟埋芡,呢層我就唔多 buy 喇,我寧願好似水咁稀好過!
個餐原本 $2XX,計埋茶錢,前菜同加一,埋單計數 $300,我同 Winnie 每人 $150.( 呢次我哋醒喇,"吼" Miss 去 toilet 時即刻叫埋單,所以今餐唔駛同佢爭俾錢喇! )


text:
拳擊(Boxing),又叫西洋拳,係一項由兩位選手對賽,用拳頭並佩戴拳擊手套進行攻擊同防禦嘅運動.
拳擊擂台[編輯]
根據國際拳擊聯盟(AIBA)規定,國際正式比賽嘅擂台最多唔可以超過6.1米,一般比賽嘅擂台可以喺4.9至6.1米之間,四邊長度要相等.台上嘅四個角都要有固定喺台角嘅直柱,四個角落處都要放有5至7mm厚,20mm闊嘅軟護墊.拳擊台每邊有三條圍繩,從四角嘅固定豎杆度拉出;四個直柱間用三條粗繩圍攔成一個正方形空間,以保護運動員.三條圍繩距離擂台面嘅高度分別為40cm,80cm,130cm[1].
護手繃帶[編輯]
拳擊比賽標準護手繃帶長度唔超過2.5米,闊度唔超超過5.7厘米,由比賽主辦單位提供,參賽運動員必須使用大會統一提供嘅繃帶.護手繃帶一般都用吸水性強嘅棉紗製成,比賽嗰陣唔可以用其他任何繩,橡筋或膠布代替繃帶[2].
拳擊手套[編輯]
拳擊手套嘅作用係保護對手,緩衝出拳嘅威力,減低對手受創嘅程度,同時亦保護拳手自己嘅手腕,手指骨同手指嘅關節,避免造成甩臼等嚴重受傷.
根據國際拳擊聯盟規定,拳擊運動員喺參加拳擊比賽嗰陣,一定要戴拳擊手套.拳擊比賽嘅時候按照體重級別用唔同重量嘅手套.而且喺拳擊比賽嘅時候,組委會要預備兩對符合嗰場比賽規定嘅一樣重量嘅拳套以備運動員喺手套出現問題嘅時候隨時更換.拳套一定要完全冇任何破損,帶要結紮喺拳套背面,長出嘅帶要塞入套筒,露喺手套背面嘅結頭要用膠布黐住,膠布嘅長度唔應該超過7.5cm,闊唔應該超過2.5cm.
拳擊嘅護具包括頭盔,護牙膠同護襠.參加業餘比賽嘅運動員必須佩戴頭盔(2016年奥運會取消咗呢個規定),雙方運動員頭盔嘅規格,樣式要統一,一方為紅色而另一方為藍色,同自己嘅角色要一致,而且所用拳擊頭盔必須符合國際拳擊聯盟批准認可能夠保護頭部.職業比賽可以唔用護具.
比賽嗰陣拳手一定要戴護牙膠,護牙膠嘅大細要適合參賽嘅拳手.如果拳手冇自備護牙膠,主辦單位有義務提供.比賽嘅時候運動員唔可以將故意將護牙膠吐出嚟,唔係嘅話就會被警告.如果護牙膠俾人打甩咗,台上嘅裁判執起之後將拳手帶到佢自己嘅角落,交畀助手沖洗乾淨之後,再由台上嘅拳擊裁判員交畀拳手戴好.拳手唔能夠隨意更換護牙膠,唔戴護牙膠唔可以比賽.
業餘拳擊[編輯]
男子比賽嘅量級共分為12個階級:
女子比賽嘅量級共分為13個階級:
職業拳擊[編輯]
職業拳擊嘅量級共分為17個階級:
出名嘅西洋拳手[編輯]


text:
1) 家人真係見一次少一次.
以前一年見365日,依家可能一年見十幾廿日,少咗好多,大家都老得好快.
2) 原來每日要諗食咩/煮咩,係咁困難.
由於我廚藝有限,所以從自己識煮嘅幾樣野中揀一樣都好難.試過同麥仔去行街市,行完都唔知買咩,因為好多野都唔識煮.另外,一開始搬嘅時候好亢奮,覺得可以試盡當區美食,但不到兩星期我已經覺得呢個區嚟嚟去去都係咁,無咩好食.
3) 兩個人住都可以有好撚多衫洗.
明明一個人一日都係換一套衫啫,點解成日都要洗衫嘅?不過有時我見到啲污糟衫堆喺度又會好忍唔住想洗⋯結果成日都要洗衫晾衫⋯
4) 家務是做不完的.
以前覺得家務啫,洗衫晾衫吸塵拖下地啫,原來仲有好多野⋯抹野真係唔好忽略,抹下廁所,廚房,廳都夠玩死你.(esp同個潔癖人一齊住)
5) 坐低專心煲劇嘅時間原來好珍貴!
我以前用兩日就可以追到netlfix一季嘅劇集,每晚睇劇都睇到眼痛⋯(依家先知係咁奢侈).依家做完野,食完飯,做好家務,沖埋涼都十一點㗎啦痴線!可以無間斷睇到一集劇都好感恩,因為通常睇睇下中間都會有野做⋯(黑寡婦我同麥仔分開咗三日睇呀痴根!)
6) 唔做家務嘅男人都應當絕種!
唔知係好彩定唔好彩,麥仔嘅潔癖令佢成為一位家務能手,所以有人同我分擔,一人做一半.有時我會想像如果要我一個人做晒會點,我應該會每日都發脾氣,好快離家出走.所以,男人,請幫手做家務!!!
7) 維持一個屋企正常運作已經不易.
所謂嘅正常運作,係指有齊日用品,有廁紙用,雪櫃唔係空,水煲有水,有乾淨衫著⋯原來要維持咁樣都唔容易㗎,一定要有個好腦袋,記得定時補給.(所以我開始要寫shopping list)
8 ) 自己用嘅野,唔好一味貪平.
近幾年我明白到有時唔可以一味貪個平字,尤其係用嚟自己身上/常用嘅東西,同埋電器!一味貪平,隨時好快就壞,到時要換仲麻煩!另外,有啲野真係唔好慳,尤其 Mattress.
9) 原來自己脫髮問題非常嚴重.
終於明白點解啲人話屋企唔好用咁淺色地板,原來女人一日可以甩咁多頭髮!吹完頭可以成個地下都係頭髮!沖完涼個去水位都可以全部都係頭髮!每日咁甩法我都未禿頭,都好佩服自己!(女仔吹完頭一定要吸走啲頭髮,唔係會飛到全屋都係,到時吸死自己)
10) 人生嘅bullshit事就如灰塵一樣,最緊要及時清理.
Bullshit事如灰塵一樣天天都多,有時會好懶,會隻眼開隻眼閉放任佢哋唔理,但原來你一日扮睇唔到,兩日唔理,三日唔得閒理⋯之後就會積聚太多,到時要一次過清理仲辛苦.不如及時清理,反正有啲事你今日唔做,他日都係一樣要由你自己去做.
各位有無補充?
IG:@hkgirlfriend
FB:港女友
Sharing interesting post @ Nosda


text:
雖然我係一個經常打爛嘢嘅人,但係我反而勁鍾意用玻璃器皿嚟裝嘢食,貪佢唔會上色,可以裝酸性食物,入得微波爐,容易清洗 ……… 實在太好用啦!所以,當我見到「百佳」有玻璃盒換時,簡直雙眼發光!!不過當時都無諗住要換,一來屋企一早已經有呢個牌子最大 size 果款玻璃盒,而且老豆又另外喺深圳買咗個細一皮嘅 "A 貨";二來,我一向都比較少幫襯「百佳」,要儲千幾分絕對唔係易事,所以一直都無呢個 "鬥心".
點知有次去「百佳」買嘢時,無端端心血來潮走去部機度 check 吓分,發覺原來自己都有成過千分,雖然距離換到一個啱 size 兼實用玻璃盒嘅分數仲有一段距離,但就起碼唔係遙不可及,於是就開始留意「百佳」"行情",當然,我唔會為咗攞分而去買埋哂啲無謂嘢啦,只不過係多啲留意有冇啲常用物品減價,又或者如果價錢同「惠康」差唔多的話,我就會放棄喺佢個 "死對頭" 度買,寧願行遠少少去幫襯佢.
心裡其實一早已經敲定換第二大果款長方形盒,因為 size 比較合用之餘,離達標分數亦無咁遠.有次又再去部機度 check 分時,發覺原來我之前買嘢超過咗佢指定嘅數額,所以得到額外十倍積分,突然之間多咗成 600 分,咁就連最大果隻 size 都免費換得到啦!不過最後都係維持原判,決定換第二大果款,因為老豆都話最大果隻太過大,唔係咁有用.
就係咁,不費吹灰之力就可以換到個玻璃盒返嚟喇!
唔知下期兩間超市又有冇啲啱用嘅嘢換呢!


text:
28 SEPTEMBER 2015(MON)
作為九龍東嘅朋友,我地最鐘意嘅地方就一定係觀塘海濱公園,真係可以話小小豬細細個未識行就已經成日嚟玩啦~
其實點解我地鐘意嚟玩?當然除左近我地之外,整體上個環境又真係好舒服,有個海濱長廊對住個超級無敵大海景,又有一個大草地,坐係度吹下風又點會唔寫意呀!亦都係因為依個原因,我地三口子嚟嘅次數係咁密.
係暑假時因為天氣勁熱同又多節目去玩,所以都有一段時間冇嚟過.隔左一排再嚟,原來都已經有好多唔同,個海濱長廊長左,又多左好多草地,最重要係多左一個比較大型嘅兒童玩樂地方.依度係正天橋下面,所以都唔會怕曬親,小朋友可以大玩特玩啦!
有得跳飛機啦~
又有一個英文字嘅路線圖~
仲有一個升級版轉轉轉~
同埋搖搖板添~
其實仲有一個練手力嘅小遊戲,不過原來小小豬已經大個仔,玩唔到啦~
玩完公園仔一陣,我地就轉戰向草地,因為小小豬帶左少少生果嚟話要野餐呀~
唔知點解依隻豬仔一去到草地就除左對鞋,之後仲係個草地上跑來跑去,話要唱歌跳舞俾我地睇哦~
哈哈哈.....當然唔少得吹下泡泡啦~
可能個環境實在太舒服,所以最後依隻傻豬仔就瞓左係草地上左碌碌又爬係度咁,好似好享受咁哦~
唔覺唔覺原來我地都係度玩左兩個幾鐘,悠悠閒閒又過左一個下午,雖然我地又真係成日嚟,但而好似唔多覺得厭.學老公話:預期要花心思左諗右諗去邊度玩....邊度放電,點解唔去多啲自己認為舒服鐘意嘅地方呢?
咁.....其實我又真係幾鐘意坐係草地望住個海,好似成個人會好RELAX,有咩煩惱時都停一停,所以成日嚟我都唔介意,最緊要就係大家都玩得開心嘛!(當然....我內心深處都想多啲去唔同地方玩,同小小豬一齊玩多啲唔同嘅活動啦.....哈哈哈)


text:
家居自救手冊 | 解構常見螺絲分類與應用(大匠夫)
螺絲幾乎係現今不可或缺既野,但螺絲實在有非常之多種,剩係介紹都要花唔少既時間,今次主力同大家簡單講介螺絲同埋大家好常問到既膠塞同埋拉爆既應用.
釘≠螺絲
釘與螺絲最基本分別,釘係無牙既,通常屋企既釘都係木傢俬入面一啲唔預你拆既位就會用釘去做固定,或者可能舊少少既屋企會有既電線碼都係用釘既,有頭既釘就用鎚仔打,無頭個就用釘槍打.
螺絲就有牙既,種類多不勝數,下文再同大家介紹.
另外就係拉釘,拉釘大多數用於兩塊薄金屬既接合,多數人屋企隻窗見到既個粒類似螺絲,但又無十字牙既就係拉釘,拉釘一旦固定左之後就唔預你經常拆裝,因為拆拉釘方法就係用鑽咀直接鑽爛佢,咁打拉釘要用到既工具就係拉釘槍.
螺絲的材質分別
螺絲最高見材質方面就係碳鋼,即係一般既鋼牙螺絲,咁佢既硬度比不鏽鋼仲要高,但缺點就係防鏽能力比較差,所以比較適合用係一啲乾燥既位置到.
然後就係鍍鋅螺絲,鍍左鋅既野防腐蝕性會比較強,可以離補到鐵或者鋼容易氧化既缺點,題外話,部分人好鍾意既白鐵大部分情況下其實就係講緊鍍鋅鐵.
最後就係不鏽鋼螺絲,咁啱啱講過一般不鏽鋼既硬度係比碳鋼低,但佢既防鏽能力比以上兩種都高好多,但只是相對上高好多,並非完全不鏽,而不鏽鋼亦係三種材質既螺絲之中價錢最高既.
除左以上三種,其實仲有唔同材質既螺絲,例如導電性能強既銅螺絲等等,但一般嚟講以上三種係最常見.
螺絲頭形狀
螺絲頭最常見形狀有平頭,圓頭,六角頭,無頭,介子頭,平頭就是預你最後粒螺絲係會平左個材料表面既,圓頭既底就係平既,可以貼實材料表面,而圓頭入面又有分好多唔同弧度既,咁對一般大眾嚟講只係外表既分別.
六角頭係高強度螺絲,受力面多,就算大力扭都唔會咁易扭撻,無頭就一般用於組件上面,一般比較少用.
戒指頭就係將戒指(介子)同螺絲二合為一,增加同材料之間既增觸面積,有時間個窿同粒螺絲頭差唔多大細既時候就要用到佢.唔同既螺絲多數都會有戒指頭既版本.
而螺絲頭紋一般就有十字,一字,外六角同埋內外角,同埋外國興左一排但香港少見既正方型同埋星型螺絲等等.咁個分別就係在於用既工具唔同同埋受力既程度.
螺絲尾部分別
螺絲尾方面就係呢種比較常用於本身已經有內牙既地方到既平尾,尖尾既就有定位既作用,用係膠或木之類既地方就好方便,另外仲自攻頭,佢既作用就係好似自帶鑽咀咁,係無鑽窿既情況下直接上螺絲時鑽個窿出嚟.
螺絲類型既話大家會用到既就係鑽落膠塞到用既普通尖頭螺絲,鑽金屬用既自攻螺絲,同埋木材用既木牙螺絲,普通螺絲同自攻螺絲就可以靠個螺絲尾嚟認,木牙螺絲就可以睇枝螺絲柄,木牙螺絲柄既頭段係無牙既,呢個設計就可以令到兩塊木材之間更緊密.
自攻螺絲既話,如果目標金屬係比較硬既話,預先用鑽咀鑽個窿仔先就會無咁搖,而木牙螺絲既話一律建議鑽左窿先再上螺絲,如果唔係粒螺絲太粗係會直接逼到塊木裂開.
上螺絲應用,到底用膠塞定拉爆?
好多人讀者想知,到底我鑽咩上牆會用到膠塞定拉爆? 兩者既承重量又有幾多呀? 實際上無標準答案,因為除左種類之外,長度,粗度,材質,牆身狀況,天花或牆都係考慮因素.
首先牆身狀況,你牆身到底係石屎,紅磚,沙磚,輕磚,木或石膏板,如是石屎牆之類既高密度的石牆既話,使用拉爆係最穩陣,但如果你係沙磚輕磚既話,膠塞好有可能好過拉爆,因為佢地既密度低,拉爆呢種一路收一路會撐大個窿,反而膠塞呢種材質同埋漲起既特質會更加迫得實.
木同石膏板既話就直接上螺絲落條骨到,石膏板亦有專屬的拉爆螺絲.
至於天花吊重物就一定係平爆或者拉爆,因膠塞唔適合垂直既拉扯,當然你裝盞普通房燈既話膠塞完全無問題,但水晶燈個類就用返平爆拉爆比較穩陣,牆身如果你上下層架,放幾本書之類,綠色膠塞已經完全夠用,但如果你裝個件野係好厚身,承重量大或者不斷郁動,好似引體上升架之類,就一定要打拉爆.
拉爆愈長愈粗承重量就愈高,膠塞用綠色膠塞就無錯,再重啲就直接用拉爆,綠色膠塞嚟講,重野則用2寸長既膠塞,輕既話一寸或寸二都得,同樣長度的8/10號螺絲.
而要用到拉爆的重物,建議睇返傢私的裝裝說明書要求嚟做.
另外坊間現時有一樣叫混凝土自攻既螺絲其實都非常厲害,佢係你鑽完窿之後直接用電批加套裝收入去就得,據稱受力仲勁過拉爆,裝拆方面都方便唔少,但就唔建議經常裝拆,因為愈拆佢會愈唔實.呢粒野係台灣已經好興,但香港工程方面未見普及.


text:
我哋係行完婚展之後決定喺九龍香格里拉擺嘅,因為staff服務態度好好,同佢哋傾計都好舒服,睇得出佢哋好著緊客人嘅情況☺.我哋平時都會同屋企人去香宮嗰度食飯,覺得啲嘢食幾好,所以婚宴當晚都係由總廚幫我哋安排嘢食,餐飲都準備得好好.總廚喺婚禮最後都有特登出嚟多謝我哋同問返我哋啲嘢,經理vicky都全程幫我哋安排得好好,可以睇得出佢哋嘅服務態度非常盡責,所以我哋都唔需要去擔心有咩甩漏.我哋仲有book佢哋嘅總統套房用嚟接新娘,環境都好靚,影出嚟嘅相同video都非常好👍🏻.
香格里拉雖然舊少少,但酒店入面都好靚.仲送左一晚住宿畀我地,我地自己又book左一晚,房間都好大,但都係有啲啲舊,不過都ok嘅.
職員服務好好,個sales Cynthia有時好似cool啲,但整體都好ok,個部長都好好.酒店除左舊左…
因為我地擺嘅圍數少,唔係到到都有,咁啱酒店可以畀到個圍數同日子ok,所以就揀左.
香格里拉雖然舊少少,但酒店入面都好靚.仲送左一晚住宿畀我地,我地自己又book左一晚,房間都好大,但都係有啲啲舊,不過都ok嘅.
職員服務好好,個sales Cynthia有時好似cool啲,但整體都好ok,個部長都好好.酒店除左舊左啲,整體都好ok,譬如話我有啲圍數13位,有啲10位,起初我問佢可唔可以加位,佢都話要加錢嘅,不過後尾拉番匀條數,佢地都冇計到,呢樣我覺得好貼心.😌
- 尖沙咀東麼地道64號


text:
呢喃诗章
作者:咸鱼飞行家
类别:游戏动漫
状态:连载
更新:2022-10-04 16:10:29
人气:4670 | 共778章节 | 1532万字 | 连载
最新章节: 第七百七十一章 狭间的反抗
最后更新:2022-10-04 16:10:29
相关推荐:呢喃诗章露薏莎 呢喃诗章露薏莎和公主的关系 呢喃诗章百度网盘下载 呢喃诗章男主的猫是啥 呢喃诗章听书 呢喃诗章 百度网盘 呢喃诗章力量体系 呢喃诗章网盘 呢喃诗章无错精校版 呢喃诗章 笔趣阁 呢喃诗章有声小说 呢喃诗章十三个被选中者 呢喃诗章夏德的起源 呢喃诗章二三 呢喃诗章另一个我 呢喃诗章主角耳边笑是谁 呢喃诗章主角听到的女声是谁 呢喃诗章零点 呢喃诗章在线看 呢喃诗章奇书网 呢喃诗章作者 呢喃诗章 选书 呢喃诗章露维亚 呢喃诗章精校版下载 呢喃诗章罗德牌有什么用 呢喃诗章 百度百科 呢喃诗章公主 呢喃诗章主角实力 呢喃诗章小米娅 呢喃诗章被选者 呢喃诗章 精校 呢喃诗章齐齐读 呢喃诗章扫书 呢喃诗章几个女主 呢喃诗章百度云 呢喃诗章123阅读 呢喃诗章 番茄 呢喃诗章能力体系 呢喃诗章升华之语 呢喃诗章失踪的第三枚金币 呢喃诗章设定 呢喃诗章版主 呢喃诗章抄袭诡秘之主 呢喃诗章无错小说网 呢喃诗章小说为什么盗版禁了 呢喃诗章爱尚小说 呢喃诗章为什么进度落后那么多 呢喃诗章米娅身份 呢喃诗章为什么看不了 呢喃诗章地图 呢喃诗章txt八零 呢喃诗章二三中文网 呢喃诗章完结了吗 呢喃诗章女主介绍 呢喃诗章布莱妮·欧兰诺 呢喃诗章主角几环 呢喃诗章主角的猫 诡境主宰和呢喃诗章 呢喃诗章遗物等级 呢喃诗章猫的力量 呢喃诗章评价 呢喃诗章精校版 呢喃诗章主角是什么东西 呢喃诗章txt下载 百度网盘 呢喃诗章类似的 呢喃诗章主角听到的女声 呢喃诗章女主什么时候推到 呢喃诗章主角现在几环了 呢喃诗章987章 呢喃诗章无防盗最新章节 呢喃诗章百度网盘 呢喃诗章公主的滋味不错 呢喃诗章书评 呢喃诗章txt下载精校版 呢喃诗章主角身份 呢喃诗章十三古神 呢喃诗章在哪连载 呢喃诗章 顶点 呢喃诗章nga 呢喃诗章类似小说 呢喃诗章精校txt 呢喃诗章新笔趣阁 呢喃诗章鸟书网 呢喃诗章选书网 呢喃诗章txt笔趣阁 呢喃诗章第一个童话 呢喃诗章 小说 呢喃诗章睡美人 呢喃诗章童话故事 呢喃诗章下载txt 呢喃诗章精校 呢喃诗章第一章 呢喃诗章看不了怎么回事 呢喃诗章主人公讲的第一个童话 呢喃诗章蒂法咬 呢喃诗章女主图片 呢喃诗章全文免费阅读 呢喃诗章女后宫 呢喃诗章笔趣阁无弹窗 呢喃诗章女主有几个 呢喃诗章八一 呢喃诗章模仿诡秘之主 呢喃诗章 最新章节 无弹窗 呢喃诗章百度小说 呢喃诗章米娅 呢喃诗章精校txt下载 呢喃诗章txt全集下载 呢喃诗章无防盗 呢喃诗章无错 呢喃诗章123 呢喃诗章顶点小说 呢喃诗章小说txt下载 呢喃诗章txt下载八零电子书 呢喃诗章在线阅读 呢喃诗章防盗 呢喃诗章顶点笔趣阁 呢喃诗章免费阅读 呢喃诗章为什么没更新 呢喃诗章最新 呢喃诗章正版 呢喃诗章知乎 呢喃诗章顶点 呢喃诗章sodu 呢喃诗章看不了 呢喃诗章抄袭 呢喃诗章贴吧 呢喃诗章有女主吗 呢喃诗章 咸鱼飞行家百度百科 呢喃诗章 下载 呢喃诗章咸鱼飞行家 呢喃诗章怎么样 呢喃诗章txt下载奇书网 呢喃诗章最新章节目录 起点呢喃诗章 呢喃诗章女主是谁 呢喃诗章等级 呢喃诗章同人:色欲之诗 女仆篇 小说 呢喃诗章和诡秘之主 呢喃诗章主角能力 呢喃诗章四要素 呢喃诗章有几个女主 呢喃诗章作者还写过什么书 呢喃诗章人物介绍 呢喃诗章起点 小说呢喃诗章 呢喃诗章优书网 呢喃诗章类似的小说 呢喃诗章无弹窗 呢喃诗章八一中文网 呢喃诗章作者全部小说 呢喃诗章全文下载 呢喃诗章夏德 类似呢喃诗章 呢喃诗章txt下载笔趣阁 呢喃诗章主角 呢喃诗章小说 呢喃诗章好看吗 呢喃诗章下载 呢喃诗章男主 呢喃诗章起点中文网 呢喃诗章番外 呢喃诗章百科 呢喃诗章txt下载八零 呢喃诗章txt下载 呢喃诗章百度百科 呢喃诗章女主 呢喃诗章 起点 呢喃诗章作者上一本书 呢喃诗章笔趣阁 呢喃诗章txt 呢喃诗章百度 呢喃诗章txt精校 呢喃诗章平板电子书


text:
大家好,又係我6uo公主雪娘.用緊嘅係LogiTech K380,雖然方便,但第一畢竟係藍牙Only,加上最近想啪啪聲,更好聽,所以開始研究機械鍵盤.
軸心
首先機械鍵盤有好多種結構方式,並以唔同嘅顏色作區分.常見嘅係紅軸,青軸,茶軸,黑軸之類,基本上唔同嘅軸心有唔同嘅手感.例如青軸有清脆嘅聲音,非常有手感,勁似以前啲打字機,但唔中意嘅會覺得太嘈.紅軸相對安靜但個手感比較平淡.每個軸心都有唔同嘅優點缺點,係決定之前非常建議去黃金之類嘅地方試試自己嘅喜好,多於就咁聽人講咩軸心適合打機/文書之類.
Polar PGK-113
首先係黃金買咗Polar嘅PGK-113,作爲3舊水以內買到嘅鍵盤可以話非常超班,舒適嘅手感,啪啪聲嘅清脆,唯一可惜係無藍牙,所以入咗倉.
前置條件
而對於鍵盤,我事前有啲咁嘅要求:
- 108 鍵太長,空間有限,所以要求87鍵左右
- 青軸,聲音夠清脆,啪啪聲,正
- 要有線連接(低延遲)
- 藍牙可以連接PS4(for PSO2打字)
- R! G! B!
係咁嘅要求下,第二個就係Fl eSport嘅F11啦.
Fl eSports F11
作爲中國品牌中國制嘅機械鍵盤,400左右嘅價位有一把有線+無線藍牙連接嘅鍵盤實屬物超所值,手感可以接受而做工……嗯,咁嘅價錢唔好太高要求.總之,咁嘅價位有咁嘅spec真心抵屌.但可惜嘅係唔支援PS4連線,所以又入倉.購買連結@TMALL
Ganss GS87-D
下一把嘅係同樣中國品牌嘅Ganss GS87-D,都係400左右,有Bluettooth 5.0,啫係chips係新嘢,應該實可以連上PS4.,不愧中國國產中嘅知名品牌,到貨之後試試,手感不錯,而且可以連接PS4打字,但.個K鍵壞咗.同CS傾一輪之後話直接用tmall嘅7天無條件退貨啦.但,順豐表示:鍵盤寄去中國要以公司名義寄出並打稅.我:…………FUCK YOU CHINA,算啦算啦,入垃圾桶啦.購買連結@TMALL
轉折
難道天就要這麼對我嗎?要滅絕我對機械鍵盤嘅愛嗎?對啪啪聲嘅追求嗎?寂寞難耐嘅我係黃金遊蕩,係高登流連,走到2000FUN嘅專門店,見一堆鍵盤,咪試下玩囉……跟住發現……無錯.
Keychron K1
青矮軸,支援藍牙及有線連接,18個RGB光污染你嘅房間,輕巧嘅重量以及MAC/PC雙鍵盤佈局切換(包括remap switch同兩套keymap)能夠切合所有Devices.雖然矮軸沒有那麼清脆大聲,手感亦無咁好,但對用慣Notebook類Keyboard嘅我嚟講可謂啱啱好,有Notebook鍵盤嘅輕巧之餘,亦有機械鍵盤嘅啪啪聲.而且冇咗中國品牌鍵盤嗰種粗糙造工嘅感覺.不過佢出廠嘅時候layout係MAC OS嘅,如果你要用於Linux or Win最好就自己更換佢送嘅keymap.當然你覺得mac layout in pc爽嘅咁你就爽啦……亦因此,如果你係主力用MAC但覺得mac嘅鍵盤唔夠爽,想黎啲機械鍵盤信仰以及光污染,可以去買一把.當然燈係可以關嘅,當普通鍵盤用都ok.
——THIS IS MY WAIFU!
購買K1
如果你要即刻買到嘅話可以去2000FUN買.
或者唔急嘅話建議上官網買,慢慢等shipping.因爲我手上呢把係version 2嘅K1.而官網售賣嘅係最新嘅v4,除咗紅軸,青軸外更有啡軸揀,而且去到最新嘅Bluetooth 5.1.購買[email protected]官網
如果你覺得都係想要傳統嘅高軸以及數字小鍵盤但又想細啲size嘅鍵盤嘅話,Keychron K4亦係你嘅好選擇.而且仲有青光軸啊!購買K4


text:
國際認證
安心之選
健康百科
皮膚老化迷思?
白藜蘆醇+ 輔酶 Co Q10 改善膠原流失,逆轉肌膚年齡,抗氧首選.並有助增強心臟活力,保持年輕. (白藜蘆醇美容功效)口服嘅化妝品──白藜蘆醇 英國《衛報》早前做咗個專題報道,研究空氣污染同皮膚衰老之間嘅關係,其中訪問咗德國萊布尼茨環境醫學研究所所長莊‧古茲曼(Jean Krutmann),佢指出喺空氣入面嘅二氧化氮同芳香烴之類嘅污染物會令皮膚出現皺紋,失去彈性,加速衰老.古茲曼亦表示,根據臨床實驗,空氣每增加10微克嘅二氧化氮,皮膚上嘅色斑就會增加大約25%!若果想避免皮膚老化同出現色斑,一般嘅護膚品係絕對唔夠㗎,要有效咁護理皮膚,就要清理喺污染環境下體內急增嘅自由基,減少形成色斑嘅黑色素,同埋保護容易喺氧化過程中受損嘅皮膚細胞.而如果想要一次過滿足晒呢三個願望,白藜蘆醇就係一個好選擇! 白藜蘆醇是什麼? 白藜蘆醇(Resveratrol)係天然多酚類物質,亦即係一種氧化劑,可以喺提子,虎杖,花生等等嘅植物搵到,由日本學者高岡道夫喺1939年研究白藜蘆嘅時候發現. 白藜蘆醇有咩功效? 白藜蘆醇有清除體內嘅自由基嘅作用,可以抗衰老.所謂「自由基」(Free Radicals),係指氧氣喺身體入面進行新陳代謝之後所產生嘅物質,由於呢種物質係不穩定因子,佢哋會喺人體四圍流動,破壞並且令到細胞迅速老化.白藜蘆醇正正可以清除喺身體入面嘅自由基,阻止呢啲不穩定因子破壞細胞,延緩老化,同時亦促進皮膚嘅新陳代謝,可以阻隔環境污染同化妝品嘅傷害,避免外來嘅污染侵害皮膚. 白藜蘆醇亦都有抗皺作用,可以抑制彈性蛋白嘅分解,保護自身嘅膠原蛋白,改善皮膚彈性,減低出現皺紋嘅機會,同時亦可以抑制細胞水份嘅穿透,保持肌膚濕潤. 白藜蘆醇仲有促進肌膚修護嘅能力,維持皮膚彈性,延緩皮膚老化;同時有分解黑色素同脂褐素嘅作用,可以抑制生成黑色素嘅酪胺酸酶(Tyrosinase),針對問題嘅根源,減少皮膚出現色斑嘅情況,有效而徹底咁美白肌膚.白藜蘆醇仲有抗炎抗菌嘅作用,唔單止可以抑制令到皮膚敏感同發炎嘅重要介質環氧合酶(Cyclooxygenase),減少受細菌感染而引發嘅炎性反應,強化皮膚嘅自我保護同修復功能,令皮膚保持光澤同彈性. 白藜蘆醇功效良多,效果顯著,喺飽受環境污染嘅香港地,絕對係保護皮膚嘅美顏良物! 白藜蘆醇邊隻好? 白藜蘆醇係一種天然嘅酚類物質,喺藍莓之類嘅普通果實都可以搵到,但如果過量進食嘅話就可能會有副作用,例如噁心,腹瀉,所以市面上有好多人工嘅白藜蘆醇保健食品,喺唔同嘅植物人工提取白藜蘆醇,並且嚴密咁調節份量.而喺芸芸白藜蘆醇保健食品當中,咁就梗係揀質素最有保證嘅「健知己」白藜蘆醇×Q10啦! 「健知己」白藜蘆醇×Q10由紐西蘭GMP藥廠製造,由含有豐富白藜蘆醇嘅日本虎杖根,紅葡萄皮同紅葡萄籽精華提煉,冇任何人工色素同防腐劑.而且「健知己」白藜蘆醇價格相宜,仲特別加入咗輔酶Q10同黑胡椒精華.輔酶Q10可以激活人體細胞嘅營養素同加快新陳代謝,而黑胡椒精華含有胡椒鹼,可以緩減身體分解白藜蘆醇嘅速度,方便身體吸收,令白藜蘆醇可以發揮最大功效.所以,要美顏護膚,就一定要食品質同功效都咁有保證嘅「健知己」白藜蘆醇×Q10!
HealthMate健知己
20多年來,「健知己」一直從用家角度出發,時刻細心聆聽用家需要和建議,為您提供針對各種健康狀況的保健食品選擇.「健知己」團隊尤其著重原料品質和產品開發.我們一直堅守科學理論,勇於嘗試,反覆印證的原則,嚴格控制產品質量,以優質產品為您創造健康生活!
作為您的健康知己,我們了解您一切健康所需,隨時隨地支持您的健康需要!


text:
原本兩年前講話去既旅行終於係今年可以實現, 我地三個好朋友, YVONNE同JOAN一同去台北玩足三日兩夜. 今次既旅程真係好難忘 (話晒我係第一次同兩個女仔三人行去外地玩), 當然非常興奮同開心啦. 去前睇天氣預告話三日都會落大雨 (台北真係成日落雨, 我地都唔expect會有藍天), 點知一去到個天勁藍, 陽光充足, 我地都興奮到不得了. 大家原先諗好HEA既旅程, 都因為咁好天(唔想浪費)而好充實.
我地BOOK咗間新既酒店, 三人入住一間雙人房, 因為Upgrade咗, 張床足足有六尺咁大, 真正! 第一日就即去食野同去咗淡水睇日落 (驚第二日天氣唔好), 睇到好大個咸蛋黃好浪漫, 當然唔小得狂買我喜歡既海棉寶寶精品啦, 原來台灣真係好鍾意海棉寶寶, 通街細路都同佢既野, 連雞蛋仔都有, 唔知香港幾時可以咁紅呢?!
第二日我地去咗原本取消咗既貓空 (因為貓空cable car仲未開返), 我地坐捷運到動物園站, 點知見到個動物園幾吸引, 我地又走咗去動物園玩同睇熊貓. 上咗貓空諗住飲茶, 點知係勁貴, 最後飲湯算數. 夜晚就到咗十二燒食野, 跟住就到戲肉, 就係買MISTER DOUNT, 我地真係瘋狂, 兩個女人不停係度談論如何用最小既錢, 可以換到最多印花, 跟住換新年用既”全盒". 最後TOTAL換咗五個, 勁!
今次旅程大家都玩得好開心, 講真大家都忙又有另一半, 唔係咁易可以三個好朋友咁去旅行, 所以我會好好記住今次呢個旅程, 睇相回味, YEAH!!


text:
作者:明思
相信大家都知道,英格蘭又即將(11月5號起)再次進入封城(Lockdown)狀態,為期一個月.政府甚至已經放風,話如果疫情冇改善,好大機會封城會再延長至聖誕之後.呢個消息引起咗好多英國人不滿,皆因喺西方社會,聖誕節係最最最重要嘅節日,冇得開Party又冇得返屋企探親朋好友,對佢地嚟講特別難受.
雖然小編我嘅屋企人都喺晒香港,但封城令我連街都冇得出,朋友亦都冇得見,都十分難過;更甚嘅係屎忽痕搵返電話啲舊相嚟睇,令我醒起原來聖誕節期間嘅倫敦係咁多嘢玩咁精彩,實在令我好掛住…
Hyde Park Winter Wonderland
位於海德公園嘅Winter Wonderland係小編每年必到嘅地方之一,佢好似加強版AIA嘉年華咁,有機動遊戲,攤位遊戲,市集,現場表演,餐廳酒吧等等…每年11月中至1月頭就出現喺Hyde Park.
Winter Wonderland喺十幾年前開始,據說初初唔係太成功,後尾慢慢試吓加唔同嘢擴大版圖,由德國啤酒節式嘅酒吧到唔同嘅Live Show都有,仲要唔收入場費,即使你唔玩,入去感受下氣氛都十分正,係每一個倫敦人冬天都必去嘅地方!
好可惜嘅係由於肺炎關係,今年嘅Winter Wonderland已經宣佈會停辦,想去嘅就要等到2021年喇.
Christmas Market 聖誕市集
聖誕市集源於德國,但到今時今日,英國又點會無丫.
雖然喺英國嘅市集未必及得上歐洲其他國家咁盛大,而喺倫敦嘅可能又再比相對出名嘅愛丁堡/伯明翰聖誕市集遜色,但座落於Leicester Sqaure及Southbank等地,每年12月開始嘅Christmas Market都為聖誕帶來唔少氣氛㗎!
除咗有唔同嘅手工藝及聖誕相關嘅產品出售外,仲有好多美食好似德國香腸Wurst及西班牙油條Churros咁,更加唔少得Mulled Wine熱紅酒啦!佢以葡萄酒作為原料,配上其他香料煮熱,喺聖誕凍冰冰時揸住慢慢嘆真係身又暖心又暖,今年睇嚟只可以喺超市買返屋企自己整了!
Ice Skating 溜冰
每逢冬天11月開始到1月,喺英國唔同嘅地方就會開始有好多快閃(Pop-up)嘅戶外溜冰場,以倫敦為例,金融中心金絲雀碼頭(Canary Wharf),傳統英式大宅薩默塞特府(Somerset House),Queen's House等等地方都會化身成溜冰場,比大家喺冬天嘅氣氛及燈光底下作另類感受.雖然小編就覺得價錢都唔平,平均一節45分鐘就要十幾鎊,但咁特別嘅體驗都要去試返一次半次啦!
落筆之時部份溜冰場已開放比公眾,但相信封城底下亦都無法繼續營業,大家有興趣記得密切留意返相關網頁,睇吓解封後幾時開返可以去享受下啦~


text:
男人好多時都鍾意收收埋埋,無論係開心唔開心都選擇唔同另一半講太多.就算係幾簡單嘅事都好,有時男人唔講,女人唔知嘅話,兩個人嘅關係好難更進一步!
如果你哋都面對咁嘅情況,覺得唔明白男朋友或老公心諗緊咩,跟住落嚟嘅8件事就要好好記低喇.其實要男人開心,唔需要太複雜㗎咋!
1. 挨住佢嘅胸膛
男人都享受保護女人嘅感覺,多啲挨住佢嘅胸口就證明你喺佢嘅懷抱中有安全感,令佢有被需要嘅感覺.
2. 主動whatsapp佢
有時男方或者會怕自己會唔會whatsapp得太密,會阻到你做嘢或感覺太煩,如果女仔可以間唔中主動whatsapp佢,話佢知你諗緊佢,掛住佢,男人睇到自然就sweet足全日啦!
3. 話畀佢知你欣賞佢
呢刻覺得你眼中嘅佢好吸引嘅話,唔好只係放喺心入面!將你嘅感覺同讚美講出嚟,話畀佢知,證明你肯定佢對呢段關係嘅努力.互相欣賞,讚美嘅關係先可以長久發展㗎.
4. 喺佢揸緊車時把玩佢嘅頭髮
原來喺男人揸緊車嗰陣,女人伸手去輕輕摸吓佢個頭,咁會令佢覺得身邊有你陪住,不期然就會微笑!但輕輕摸吓好喇,千奇唔好過份騷擾佢揸車,咪好易發生意外㗎!
5. 公開稱讚佢
如果佢特意為你準備咗驚喜,好似係浪漫嘅燭光晚餐咁,你可以影張相再share畀朋友知道,咁會令佢知道你欣賞佢嘅用心,亦唔介意分享呢份喜悅畀大家知,令佢對自己天有信心!
6. 認真,用心聽佢講嘢
女人比任何人都更明白點樣真正聆聽人哋嘅感受,唔只係用耳仔聽咁簡單,而係坐埋一齊,注視住對方,畀佢感覺到你係真誠,耐心地聽佢訴說自己嘅內心,亦令佢知道你對佢嘅重視同關愛.
7. 同朋友出街嘅時間都會whatsapp佢
呢點就當然假設嘅你嘅另一半係夠成熟,明白你需要同朋友出去玩嘅男人啦.即使佢明白你,畀足夠嘅自由你都好,假如你喺出去玩期間都主動whatsapp佢,畀佢知道你有掛住佢,諗起佢,咁佢一定覺得好sweet!
8. 日常中嘅小動作中流露出你對佢嘅愛
你唔一定要成日準備好多禮物同驚喜,或者係公開大曬恩愛先證明到你哋嘅愛,其實日常嘅小動作已經可以令你哋嘅關係更甜蜜!你可以喺行緊超市嗰陣突然攬住佢,行街嘅時候手蹺實佢,又或者喺電影開場輕輕錫佢臉頰一啖等等,唔好睇少呢啲小事,做多少少就可以令你哋深深感受到兩個人之間嘅愛㗎!
(圖片來源:tumblr)


text:
有偷食評上集,就梗係有埋下集架啦.話說上次係房等南仔黎扑野途中,我開 Jack’d 見到有個囝囝既樣,咦,咁熟面口既.特別見到對胸肌,大大對 (自己對大胸仔勁冧的),勁like.同南仔扑完野就諗返起,係港基個鴨區見過佢,立即search返,真係東北大漢大胸肌阿明!仲要有好評喎,第二日即刻發信息微信佢約上酒店開飯.
約既過程都好好,阿明都好有禮貌,比左酒店地址佢,叫佢到左後發信息,我會去大堂接佢.不過佢要求我比80蚊人仔做擔保金,咁我見佢之前都好評,亦都明白實在太多人運吉搞搞震冇幫襯,而我又係第一次幫襯,咁微信照過80蚊比佢等開波啦.
等左大半個鐘,終於有飯開 (其實已經比南仔餵飽晒,真心唔係好肚餓,不過見去到深圳過夜,房又開左訓左,係成本效益下冇理由唔叫多隻架嘛😂,最多真係唔肚餓咪玩下hj算囉).係大堂見到真人,講真,樣就一般,真係東北佬樣,但係高大有做gym,仲要係專操胸個款,如果各位兄弟同我一樣鍾意大胸,你見到阿明一定比高分.
入到房,阿明同我都除晒衫褲大家鳩fing fing,我望一望阿明副牌,嘩屌,又係粗長大碌大鳩頭,我心諗點搞呀,點解又搵著個大鳩頭架!我都未諗完,阿明已經捉左我入去沖涼.一邊沖,一邊摸,比佢車輪到幾冧下,真係似同男友搞野多過叫鴨仔.玩左一輪,返上床,大家都撻著晒,按乜撚野摩啦,梗係做愛啦屌.
阿明真係唔懶又肯做,我幫佢吹下,佢又幫我含下,摸完成身又車輪,車輪完又69 (兩個體位都做晒,佢上面我下面同大家打側身都有69) .最令我震憾既係,佢竟然幫我舔肛,冇錯,係舔菊花啊!😍 好耐以前試過一次,n年都未試過,真係好爽,完全成個人痺晒,好撚舒服,唔痕都比佢舔到痕晒,極推.
前戲玩得咁上下,大家碌鳩硬到仆街,佢走晒黎我咀邊,放碌鳩入口,又黎屌我個咀,手指就一隻兩隻咁幫我開穴,開到咁上下,我幫佢帶好0.01 ( 隔住個套摸都feel到佢碌鳩好熱🤤 ),落返多啲油,我爬係度,pat pat提高,後入進行中,係爽同痛苦之中,我已經feel到佢啲鳩毛貼住我個pat,宣佈成功完全被大頭仔插入.
前戲阿明都唔偷懶,何況上正餐?!轉體位都五六個,由床屌到落sofa,再屌返上床.其中我訓係床邊度,佢企係床邊,擘到我對脾最大,跟住佢插入黎,但係淺屌,慢慢係門口插下插下,等我feel下佢個頭有幾咁大,真係冇得頂.插插下又係咁摔我對lin頭,真係淫0上晒身,我只能夠crazy地叫床.仲有,另一part最爽既係佢訓係sofa度,我坐係佢上面,真係被佢碌棍磨到中晒位,搞到我大量出水,阿明見到,即刻一邊被佢狂屌一邊幫我起機,我又忍唔住係咁摸佢對波,最終精關失守,射到阿明成身都係.
射完之後,阿明叫我返上床訓低,佢將我雙腳放左係佢膊頭度,佢向下一壓,菊花再次大開,大頭仔又再入過黎,下下頂到最入,不過佢好似嫌唔夠深,再用力壓低我對腳.今次真係feel到插得好深,佢都滿意呢個深度,開始瘋狂式抽插,互相摸胸捽lin,車輪完又舔耳,最終係我體內清槍完事.佢慢慢抽出,因為大頭仔仲未消退,經過門口位又再次被大鳩頭狠狠咁磨擦,我又忍唔住大聲淫叫左一野.佢聽到我淫叫,又插返入黎屌多我幾野,比佢搞到我又淫叫左一陣.🤦🏻♂
又係埋單找數,成為人仔1000,不過值得比,唔偷懶乜都肯做,菊花勁痕或者肚餓搵佢啱晒,開完餐一定飽晒!By the way, 我估我同南仔尋晚先做完應該冇乜食慾,點知比佢搞到著返晒火,果然老手!😜 我開門口比佢,臨開門前佢又攬住我,我對手放左係佢胸前嘆下佢對大波,跟住阿明主動又同我車左一陣輪,我一直對手都放係佢胸前,勁好feel,正呀喂!🤩


text:
作為TVB視后,楊怡一直廣為人知,雖然佢已經于2016年離巢,但系江湖上一直有佢的傳聞,但系佢仲有一個家姐,你哋知唔知道?下面就系两姊妹嘅合照,左邊為姐姐楊卓娜,仲系好清秀脫俗.
楊卓娜嘅演藝生涯可以講遠遠比唔上妹妹楊怡,雖然佢哋幾乎差唔多同期加入TVB,但系姐姐直到而家仲系3,4線女藝人,而妹妹早早就揚名,視后都攞咗.可能有人覺得同在娛樂圈撈,楊卓娜系咪好大壓力,其實唔系,睇下佢嘅生活狀態,演戲就好似普通嘅工作,更多的心思仲系喺家庭上. 楊卓娜多年嚟少有緋聞,生活好低調.之后嫁香港廣告燈商大王楊志翹,而呢位楊志翹早年結過一次婚,離婚后獨自撫養兩個女.楊卓娜嫁過去之后就直接做起咗繼母.同時,自己都生咗一個女.
噉佢就擔負起女3個女嘅責任,聽講對佢哋都系一視同仁,唔偏袒任何人. 所以,其實楊卓娜與楊怡唔同,楊卓娜系一個好淡然嘅人,有戲演嘅時候就演戲,冇嘅時候就喺屋企相夫教子,噉嘅生活又都其樂融融.唔爭視后,心態都好.
唔信睇嚇較早前,港媒影到楊卓娜一次喺九龍城嘅街市買餸,應該系拍戲空閒出嚟買嘅,然后返屋企畀囡囡同老公煮飯食.睇下佢買餸個樣唔似普通嘅師奶,素顏,精心揀菜噉樣更有生活嘅氣息.
都因為接地氣嘅形象,次日就上咗娛樂新聞.
所以misshk覺得好似楊卓娜噉嘅生活方式不比楊怡差,雖然演藝事業平平無奇,但系日子過得紅火!
Like MisshkNews Facebook!不出门也能知天下事~


text:
蝠仔all stars ranking 2022.4
Posted on
by 蝠仔
•
今個月… 異常地除咗まなかちゃん之外乜人都唔係太想理XD 完全feel到2年前こぶし解散前嘅狀態,我甚至開始擔憂會出現どぅー畢業後嘅狀態.どぅー畢業嘅同時蝠幾乎就對MM失咗興趣.當時以為係時間可以解決嘅問題 – 畢竟又唔係第一次經歷成員畢業,一直覺得好快就會回復狀態.然後過咗4年多,look at me.
已經放棄咗去處理MM,只希望今次まなかちゃん畢業唔會帶我離開汁汁,擔心係因為已經見到先兆.而家蝠除咗佢之外個腦又去曬2次元逃避orz 雖然一直都有2次元嘅存在,只係每一次有愛嘅人畢業,2次元嘅佔有率就會加大… 幾時會變成100%?
但… That’s OK, I am fine, 我沒事,我很好.只係有啲眼瞓(?)
.
まなかちゃん唔會郁架啦,るるちゃ都唔會.
奇蹟地(?)今個月都唔會/唔想郁かみこ.講真上個月以為一個月可能會調返,高興見到かみこ喺top3!
少少諗過6同7要唔要調,但最後都係保持.一來めいちゃん我完全冇望(唔係唔鍾意佢但真係少睇MM),二來りんちゃん反而會因為痴住かみこ而多機會接觸.畢竟唔睇嘅話冇乜邊幾個好似かみこ咁可以吊住咁耐仲會翻身.
8同9嘅對調又就係上述嘅情況.會睇嘅汁汁同唔會睇嘅ビヨ… 實在冇更明確嘅理由.加上今個月たこ同れいれい實況咗一陣打機,たこ… 真係好可愛XDDD
14同15都係一樣,會睇嘅汁汁同唔會睇嘅MM XD
今個月排名郁得最多最明顯嘅就係16嘅ケロンヌ.呢排見到佢都覺得可愛,幾鍾意睇佢ハロキッチンw 冇乜太留意アンジュ都覺得佢好有趣.
其餘都… 係為排名而存在w 另外蝠係好認真咁研究緊るのさん下下個月上榜嘅可能性.


text:
我知道我咁樣講絕對會即刻撻著某部分人,
但我哋呢個series係叫做MAN Talk,就係同你講出一啲最裸露最多人願意接受嘅真相;
咁所以如果你真心想離開呢條討厭嘅貧窮線,
唔想成日喺度低聲下氣嗌你嘅公會去五年後幫你爭取多0.3%嘅最低工資嘅話,
我諗以下分享畀你嘅價值會幫到你.
首先第一個最赤裸嘅現實就喺:
你現時嘅收入有幾多,喺反映你現時有幾大嘅能力.
你搵到幾多錢,就係代表你喺市場上有幾高價值;
因為喺呢個資本主義嘅社會,世界係會獎勵一啲提供value嘅人,
而唔係獎勵一啲覺得自己天生就deserve財富嘅人,咁所以唔該你唔好再咁自欺欺人.
另一樣嘢就係:
你有大學學位,碩士學位甚至博士學位,又或者考咗一系列嘅cert攞曬A都好,其實都唔代表你值得被人well paid.
你嘅沙紙,只係代表你唔係一個完全廢人,只係代表你有曾經努力過去考試.
但係你唔好覺得讀書叻就好巴閉,就覺得以後可以坐喺度等收錢;
因為你一日都唔去睇現實世界行動為其他人製造成果創造價值嘅話,你一日都唔會收到錢.
第三樣嘢就係:就算你依家有份工,你千祈唔好因為覺得自己係公司做咗十幾廿年,你嘅財政狀態就好安全.
因為世界上係冇一份真正嘅筍工,
如果你喺你嘅崗位上面變得自滿或者你嘅技能變得生疏做唔到嘢嘅話,就算你係CEO你都一樣可以隨時被人秒殺.
所以如果你拒絕去無止境地改善自己嘅話,你就可以準備好隨時被炒,
或者同你老闆一齊被公司裁員,又或者將來因為機械人嘅出現而取代你再唔值錢嘅技術.
講咗咁耐,如果你真係願意停止投訴並且為自己財政負責任嘅話,有冇啲咩投資項目係可以快啲令自己賺大錢呢?
Well,如果你依家月入係低過十萬嘅話,
其實最好嘅投資,就係將你儲落嘅錢投資喺自己身上,去提升自己嘅技能,從而增加創造力生產力同競爭力!
無論係巴菲特,定係比爾蓋茨,定係李嘉誠,
佢哋都講過話大部分人最應該率先投資嘅,就係投資喺自己身上.
如果你依家癡肥或者覺得自己冇動力冇精神嘅話,
第一樣你要投資嘅就係搞返好你嘅健康同埋荷爾蒙水平先,因為你嘅身體就係你運作嘅工具,冇強健嘅身體你咩錢都搵唔到.
第二步,當你身體已經夠強壯,
下一步就係投資喺你現時工作最需要嘅技能上面,提升你嗰一方面技能嘅熟練程度.
譬如話,如果你係賣保險嘅話,你就要學習更多銷售嘅心態或技巧,去得到更多生意.
又或者如果你做生意嘅話,你就要學識點樣建立你嘅個人形象,更加有效率地推廣你嘅產品或者服務.
如果你係做私人教練嘅話,你就要學識點樣盡快更有效率地幫你嘅clients得到佢想要嘅身材,
又或者學習一系列嘅心理技巧,成為佢最可靠嘅私人教練.
當然不同嘅技能喺各行各業都會有重疊嘅位置,
重點係你去增強自己嘅skillsets,令到你更有效率地幫到其他人解決佢哋嘅問題,你就會自自然然增加你嘅收入. 講到底,無論喺搵錢做生意定係打工,
搵錢嘅秘密:就係講緊你有冇能力協助其他人解決纏擾佢哋嘅困難,以換取金錢嘅報酬;
而下一個層次,
就係你可以點樣以槓桿原理擴大你嘅影響力,幾何級地幫到更多嘅人解決問題.
所以各位巴打,如果你現時月入低過十萬,
但係你又唔願意每個月投資一兩百蚊去購買可能幫得到你嘅書或者課程嘅話,你又點會成功呢?
最理想地,
你每個月係需要投資自己收入嘅10-20%喺你嘅個人進修上面.
我間唔中都會喺MTFU Daily Newsletter裡面同讀者分享我最近學過啲咩嘅,
咁所以如果你有興趣嘅話,你就去www.manthefvckup.com 訂閱我哋MTFU Daily嘅免費通訊啦,
我所寫嘅價值好可能某一日會啟發到你點樣搵更多錢!


text:
長洲觀景點有好多,隨手都揀都一至兩條路線,今次編輯帶大家拍拖兩個人經長洲鳥居登上全島最高點,路段輕鬆易走,既可俯視東灣仔,亦可遠眺多個小島,另一邊帶大家找尋躲藏於長洲小街道內嘅殖民時代產物,即係現時已經極罕見嘅懷舊T形街牌.
從碼頭向北端方向步行,有兩條路線都可以攀登長洲最高點北眺亭,一邊係消防局轉入北帝廟,向長利公園方向上行,然後經過被稱為長洲鳥居嘅長洲北有蓋配水庫公園,就可以上行至北眺亭.不過,編輯始終比較鍾意經長貴路直行至大貴灣沙灘,轉上長北路,長洲家樂徑,先登上北眺亭,然後下行至長洲鳥居位置,先登北眺亭或先登長洲鳥居嘅兩個路口其實只係咫尺之間.
北眺亭最高點海拔有約91米,但上行路段並唔艱辛,遊人稀少,可以至少180度觀景,山頂一端可望北角咀,民航處長洲導航站,亦可以俯視山腳東灣仔沙灘,另一端可回望東灣沙灘,亦可以遠眺多個小島,比如係喜靈洲,南丫島,周公島,坪洲,甚至係西環,青洲,交椅洲方向,位置相信都係觀賞夕陽景色嘅好地方.
延伸閱讀﹕(2021賞花地圖)30分鐘船程穿越日本! 走訪日式鳥居兼神社繪馬打卡 一棵棵桃紅櫻花艷絕長洲
由北眺亭下行,即可偽長洲鳥居,由於編輯當日因為介紹櫻花而將配水庫公園寫成長洲鳥居,估唔到又係變成最先介紹始祖之一,所以現時無打算詳細再講.由配水庫公園下行,即可抵達至北帝廟,然後可以折返長洲碼頭.而北帝廟本身有逾200幾年歷史,一早被列為一級歷史建築物,過往長洲搶包山都會選擇北帝廟對出空地舉行.
向南端方向前行,近長洲體育館會見到長洲警署,以殖民時代風格設計,已經被列為三線歷史建築物.而離長洲關公忠義亭不遠之處,會發現一個殖民地歷史痕跡,而且係極少人會留意嘅產物.編輯所講嘅就係殖民時期先有嘅懷舊T形街牌,該街牌附近更有同屬殖民時代嘅英國皇冠郵箱.位置係滿佈長洲中學嘅學校路,包含校舍被列為二級歷史建築物嘅長洲官方中學,亦曾經歷二戰時期,溫習小學常識課外題一定會識嘅香港首個奪得奧運金牌嘅選手李麗珊亦係該校著名校友.
學校路嘅舊式T形街牌極為隱蔽,直頭係保護色一樣,牆身用色一致,T形街牌躲藏於牆身內,而且刻有「學校路」嘅T形街牌下方放置兩個電燈箱,若然唔係刻意尋找,真係難以發現呢個殖民時代嘅舊式街牌.呢種T形街牌係殖民時代獨有產物,T形外框於30至50年代以鐵鑄造,現時好少見嘅金屬街牌,最大優點係保養期長,上方為英文街名,而下方則為中文街名,英文街名係從左讀向右,但中文街名就係由右讀向左.
另外兩個位處長洲嘅T形街牌位於中興街,大新街,不過編輯未搵到,唯有留返下次再搵,如果搵到嘅讀者可以Facebook留言話我哋知呀!
E.A.Tips :
❷ 前往北眺亭有兩條路線,一係經消防局,關帝廟,經過長利公園;一係經長貴路,長北路上,經過大貴灣公園.
❸ 學校路街牌位於長洲學校路1號中華便以利會長洲堂牆上.
❹ 謹記自己垃圾自己帶走.
北眺亭
離島長洲
長洲北有蓋配水庫公園
離島長洲長北路
24hours
長洲關公忠義亭
長洲觀音灣路
24hours
6736 3778
學校路街牌
學校路5號A
建道神學院
長洲山頂道西22號
2981 0345


text:
2010年8月6日 星期五
清亭.燕萍
都有成個禮拜無寫過了,因為功課既問題,現在已經過去了,可以重新寫番.
咁多食物裡面,我細細個好鍾意食越南野,因為我唔鍾意食熱野,所以凍蒙係我其中一樣至愛既食物.
呢間食越南野既舖頭,係銅鑼灣黎講好出名,由最前身既越興園開始,到分開兩間舖頭,至現在合併一齊.真係由細食到大,以前會為左佢既牛油雞翼同鴨仔蛋,成日都要阿爸阿媽帶我去,不過真係好唔明白,點解細個夠膽食鴨仔蛋.
講番野食,越南小食都不外乎個幾樣野食,春卷,蝦餅同蒸粉卷,其實而家D水準真係無以前咁好食,只係普普通通.不過我就比較鍾意食牛油雞翼同炸田雞腿.
呢到既牛油雞翼同炸田雞腿就幾好食,牛油蒜蓉味香濃,炸得香口脆卜卜,除左呢兩樣,軟穀蟹都OK既.不過D粉漿好似厚左D,希望會改進下啦.
金邊粉都炒得唔錯既,不過味道又係普通過普通,豬頸肉乾巴巴既,好似一塊肉乾咁既,以前個D juicy感覺已經不再見了.
沙嗲算係燒得好架啦,成晚d野食,都係靠個醬汁吊味,再唔係就係太咸,唉,個飯就好似淡味左少少.連我至愛既撈蒙都無食到,因為已經無咩胃口,跟住既咖哩我都無食到,更加無理碟油淋淋既芥蘭啦.
呢間越南野都可以放棄了,咁多年感情,真係唔捨得.
地址:銅鑼灣謝斐道482號信諾環球保險中心2樓
訂閱: 張貼留言 (Atom)


text:
夏天無玩過水點算是過了夏天呀! 第一次到海洋公園夏水禮,原來玩水都可以咁好玩.仲有巨型沙雕同6,500隻經典黃色小鴨任你打咭呃Like!
今日瞓到自然醒抖足精神先出發,今日係我哋第一年到海洋公園的夏水禮,兩個知道有得去玩水就已經超開心.
第一次搭港鐵到海洋公園站,唔是幫港鐵賣廣告,但真係超方便同快,相比起以前等巴士仲要行老遠入去真係好好多
B出口一過條天橋就到! 未入場前就當然嚟個指定動作先啦
今日實在太熱,平時企喺度幫遊客影相的職員全部都匿埋哂休息,間唔時先出嚟影! 不過好在有個有心人幫我哋影番張全家幅,果然係有料之人影得好好,構圖平衡,識得避人同埋影埋招牌!
準備入場lu...兩個急住想入去夏水禮玩水
夏水禮位置喺裡面的怡慶坊,未入去先見到外面有個搖控船玩! $10玩一次就俾佢哋兩個Share一齊玩
不過一開始都唔知自己玩緊邊架,雖然船身上有操作器的號碼,但係眼力唔好都真係唔會見到! 好在同時間冇咩人玩先加上轉下左轉下右就知道原來自己架船係黑色的
準備好哂.....GOGOGOGO!
熱下身先!
「超級巨沖」果然利害! 個個小朋友就企喺度等個大桶水裝滿水,一裝滿就倒落嚟淋到個個都濕哂
場內另一吸睛就係呢個成六米高的巨型沙雕塑
國際級大師Ray Villafane仲喺現場開工
後面呢隻變色龍真係好巨型同埋做得好仔細
呢隻海豚D牙仔點樣整架?! 對眼點解可以做得咁有神?! 真係好Amazing囉
場內Foto職員都影得幾好喎!
大師繼續在變身龍身上施工!!! 層皮真係逐粒逐粒咁雕...
睇完大師沙雕自己梗係要落手玩吓啦! 場內有兩邊區域可以玩沙,一邊係工作坊有導師同場教小朋友砌小沙雕(不過實在太多人要後補到1-2個鐘後)
我哋就選擇咗另一邊每節6分鐘的自由玩沙時間,包保大家實有份玩!
見佢哋兩個玩得咁開心又唔夠喉! 等我安排下次去沙灘慢慢玩先
跟住我哋去排隊玩「泡泡狂熱」,大會諗得特別周到,因為安排了唔同年齡層分開玩,所以爸媽們都可以放心自己較細的小朋友入場玩唔怕俾大件小朋友撞倒
好多爸媽都擔心問過我,究竟D泡泡入口會點算,首先每個小朋友都會獲派一副眼罩,所以一定唔會眼睛入泡,另外泡泡全部係人造泡,冇番皂成份冇香味! 所以就算泡泡沾到口都唔驚,泡泡場內仲有個花灑區,小朋友覺得唔舒服可以行過去沖一沖
本來仲擔心呀妹冇哥哥陪會唔肯入場玩,點知佢仲玩得超開心
一腳都係泡! 仲要拎上嚟俾我哋睇
玩玩下頭頂支泡泡大炮仲會噴出大量泡泡....
到哥哥入去玩啦,見到佢哋咁開心今日入嚟幾辛苦都值番哂
玩咗咁耐水兩個話有D凍(可能因為加上場內有冷氣),所以兩個話要出嚟曬一曬
我哋仲撞到朋友仔「莫莉」,可以同楊小寶一齊影相呀
場外設有更衣室,更貼心的是更衣室有分家庭式的,可以全家一齊入去一房間換衫
之後我哋到海濱樂園廣場去玩「勁爆夏日障礙賽」,因為身高問題呀芊只可以望住哥哥玩
然後本打算到威威天地,不過經過雀鳥劇場的劇目「天上王者」,就順便入埋去睇
貓頭鷹呀!!!! 乜唔係日頭瞓覺架咩? 仲有佢個頭先係可以兩邊180度轉架
佢哋兩個睇到平時只會喺圖書先見到的鳥類,即刻興奮到頂點
劇場完咗仲可以同幾隻鸚鵡影相 ^>^
行到入嚟黃色小鴨專區,見到有遙控鴨仔玩
一見軚盤又走埋去扭吓轉吓扮開車,原來已經好開心! 咁總之頭先我連$10都慳番啦
仲有期間限定紀念品買
6,500隻黃色鴨仔場面真係震撼! 有大有細...如果可以跳埋落水玩會唔會仲開心呢? if 唔諗污唔污糟的問題
玩咗咁耐諗住去食D嘢! 經過見到支付寶的 Icon 機器人蟻可哥
同蟻可哥搓包剪揼,贏咗佢仲有個掘沙耙耙送俾佢哋兩個! (其實蟻可哥連續三舖出包俾佢哋贏)
今日我好豪咁帶咗媽咪細路去咗海龍王餐廳食嘢! 本身諗住食Tea,點知原來過咗4:30就進入晚餐時段
可以邊欣賞大魚缸邊食嘢,真係好治癒! 當然價錢都唔平啦 (兒童餐 $198; 推介套餐 $368)
雖然價錢唔平,但係真堅好食!
兒童餐造型係一架海洋列車! 裡面有好多件炸雞,粟米跟西蘭花,仲有吞拿魚長通粉,份量都好夠,兩個都食唔哂.(仲有杯鮮榨橙汁同鴨仔造型芒果雪糕布甸)
鴨仔造型芒果雪糕布甸,感覺好得意! 好重芒果香味,咬落去後似雪糕但係又唔會溶,但跟住又似布甸好得意
最後到套餐的甜品! 呢係個造型已經夠呃Like 仲好好食tim!
食飽飽後本來我提議番屋企! 點知媽咪忠於「去旅行去到盡」的理念,同埋佢哋兩隻嘢完全唔攰好似啱啱先開始咁,就繼續纜車過去行勻海洋,海獅,鯊魚,水母,企鵝,雪狐館,不過小朋友真係超開心,所以最多辛苦D都冇問題
Photo by CANON 5D Mark IV, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 10分
呀劍評語: 第一次到夏水禮真係玩得好開心,玩完水仲可以到其他館參觀,一次過睇哂所有海洋生物,玩到閂門先走....謝哂皮!
《海洋公園 夏水禮 2017 Summer MAX》
今個夏天,海洋公園陪你潮開沙灘玩水派對﹗健力士世界紀錄雕塑大師Ray Villafane及團隊即場打造六米高巨型沙雕塑,讓你近距離觀賞及盡情自拍,而小朋友更可在玩沙專區堆出沙雕傑作﹗你還可挑戰連串玩水設施,暢玩夏日限定節目,盡情玩沙嬉水消消暑﹗威威天地更有大群LT Duck黃鴨仔出沒,勢必捲起萌爆熱浪﹗加上鴨仔主題美食及精品,大人細路都玩DUCK開心﹗
日期及時間
2017年7月1日 ‑ 8月27日 (逢星期日,六) 上午10時 ‑ 下午9時
2017年7月3日 ‑ 8月25日 (平日) 上午10時 ‑ 下午7時 (9小時)
日期
1/7-27/8;14/7-25/8,27/8期間每個星期五,六及日設有夜場(5pm-9pm)
入場費
(日場)成人$438,小童$219
(夜場正價)成人$288,小童$144
(夜場門票於7-11便利店購買)成人$248,小童$114
備註
持日間門票可遊玩至公園關閉
查詢
3923 2323
網址
www.oceanpark.com.hk
(以上資料更新至文章當日)


text:
到咗今時今日,搞謝師宴真係慘過食屎.
想當年我中五畢業(會考年代,你話幾老),有人提議過不如全級一齊搞個謝師宴,只係傾咗一排大家都意見不合最後唔成事.最後我地自己嗰班同兩個班主任喺學校附近酒樓食咗餐晏,仲要因為上菜慢而集體遲到,好彩兩位啊Sir出面,我地先唔洗比學校罰.而家諗返起都覺得係開心嘅.
有一班玩得埋嘅同學,加埋值得多謝嘅啊Sir,再去一個中學生都仲可以負擔得起嘅地方食飯,我諗依個先係謝師宴應該有嘅意義.
香港經濟壓力大嘅家庭好多,依個係人所共知嘅事實.比成千蚊去酒店搞,仲要洗錢買套戰衣去出席,女仔可能仲要搵人幫手Set頭化妝,唔好話謝師宴啦,平時自己屋企大時大節都未必肯洗咁多錢.仲要而家啲老師愈嚟愈多人將教學變生意,視學生成績為生意額,為咗追數無所不用其極.當然依個少不免源於學校壓力,但當一個教學制度去到唔會理解唔同學生嘅要求,當愈嚟愈多學生返學覺得係壓力,又有幾多人真心想多謝老師依幾年嘅教導?
以往謝師宴都仲算係學生自發搞嘅一個活動.而家居然會有埋學校回條簽要參加,唔去都仲要比錢又係咩玩法?去飲唔出現,如果唔熟嘅都可以WhatsApp一句祝你永結同心就算啦,而家同個老師有親?人唔到禮都到?如果唔係由學校收,而係學生家長一個個返學校封利是比個老師,咁就真係同中國一模一樣.乜嘢春風化雨有教無類我Feel唔到,利字行頭先係事實.
最慘係嗰啲屋企經濟唔係好之餘喺學校又唔係多朋友嗰啲學生.比你交足錢,搵到套老西去食飯,坐埋位又冇人搵你影相,得嗰兩三個同學搵你傾幾句.成晚望住風頭躉先係今晚嘅主角一樣滿場飛,周圍同人影合照,而自己就喺位食成千銀嘅菠蘿腸同楊州炒飯.嗰刻個學生就會知道咩叫現實.
謝師宴,講到尾只係人生第一場真正嘅比面派對.


text:
(香港正宗片皮鴨)孝敬爸媽之選 金公館抵食傳統京川滬風味
- Irene
- |
- 2021-12-15
- |
- 1964
- |
- 生活情報
片皮鴨可以話係我同屋企人最鍾意嘅中菜,但係喺香港想搵正宗片皮鴨其實都唔係咁容易㗎,工作太忙好耐都無食過了,難得放幾日假抖抖,疫情期間又真係好少出去食飯,就諗住請爸媽去食吓好嘢,老人家都真係要孝敬吓㗎!
話說原本想book位請佢哋食西餐,但係諗起兩老可能唔太習慣,所以都係搵返中菜啦,阿爸鍾意食川菜,爬過吓文,見到網上好多人介紹一間將軍澳嘅中菜館 - 金公館,見佢網上評價都幾多like,特色係由正宗四川師傅主理,仲要有我哋一家大愛嘅片皮鴨添,香港要搵正宗而且性價比高嘅片皮鴨都唔易㗎,於是就去試試啦!
今次揀去調景嶺彩明商場裡面嘅金公館分店,就喺地鐵站附近,超易搵啊!門口位置已經見到好多片皮鴨宣傳,睇黎真係黎到必點嘅菜式!餐廳環境光猛而且都乾淨企理,阿媽最怕碗碟唔乾淨,佢要求咁高,都話幾好啊!
今次由阿媽話事,決定叫個4人餐,裡面有泡椒鳳爪,豬肺湯,片皮鴨,酸菜魚,口水雞,擔擔麵一共6道菜,再加支紅酒就perfect喇!
泡椒鳳爪
我本身鍾意食微辣,呢個泡椒鳳爪酸酸辣辣非常開胃,而且鳳爪唔會太硬,脆口得黎好入味,like!
青城山杏汁白肺湯
阿媽至欣賞杏汁白肺湯,一見到就即刻話要叫,因為清理豬肺步驟好多,屋企整太麻煩,所以有就一定要飲喇!呢個湯每盅都非常足料,奶白色湯水一打開已經聞到超濃郁,豬肺乾淨,而且瘦肉同雞腳煲嘅湯底好夠肉香味,加埋肥厚白菜,非常清潤!
片皮鴨
期待已久,終於黎到主角片皮鴨喇!香港嘅片皮鴨雖然多選擇,但係要食到味道正宗嘅就唔係間間有,試過之後,呢度嘅片皮鴨喺香港真係數一數二啊,個人覺得回頭率超高!!
片皮鴨新鮮出爐熱辣辣,擺法整齊,而且見到啲皮色好紅潤油亮,師傅原來仲會好細心咁片走中間層脂肪,食落就唔會滿口油脂,食多幾舊都唔怕喇!以前食過一啲片皮鴨片到好薄無肉食,呢款一層皮一層肉咁係我至愛啊!饃饃皮新鮮蒸好又熱又軟,加埋口感酥脆嘅鴨皮同嫩滑鵝肉,真心正!香港都有好食片皮鴨喇!
酸菜魚
份量十足超大盆嘅酸菜魚,用四川老壇酸菜煮開,加埋滑溜魚肉,味道好香濃又唔會太辣太嗆!裡面仲有萵筍同水晶粉,集合好多不同口感!
招牌口水雞
呢個真係有驚喜!雞肉熟得恰到好處,唔會太硬,皮肉都非常嫩滑.紅油唔算太辣,加埋蔥花,芝麻同花生碎,非常醒胃!
四川擔擔麵
食到呢度其實我已經好飽,不過呢個擔擔麵都好唔錯,麵條順滑,吸收咗好多湯汁,但唔會糊口,加上花生香味,正!飲埋個紅酒真係飲飽食醉喇!
整體黎講,今次全家都一致好評啊!睇過介紹,呢間嘅京川滬菜由當地師傅主理,所以味道好正宗,可以再戰!
(來稿)#片皮鴨香港#片皮鴨


text:
Brother – P-touch Cube
其實一路糾結咗好耐,買部嘢返嚟唔等洗點算,又唔想浪費地球嘅資源,究竟買定唔買.買左又有咩用呢,純粹就係一個衝動就買咗標籤打印機⋯⋯好彩我定力仲夠,冇買到3D打印機.
既然買咗,就要腐乳佢一個買嘅理由!要做到齊齊整整一家人嘅感覺,唔可以令到枱面上嘅文具唔整齊,護膚品又好,家具用品都好,全部都要齊齊整整.宜家呢個世代講求嘅係文青生活態度,雖然做唔到屋企簡潔北歐風,都要做一個收納達人.請見開箱文:
你睇吓日本買嘅真係唔同啲,日本亞馬遜運返嚟,連個紙盒都靚過人.
打開一睇,我差啲以為呢一部係Mac Mini.日本嘅美學,蘋果嘅美學,一個字,靚.你睇吓個「Welcome!」,subtle 治癒.
仍然都係蘋果嘅美學,紙箱與紙箱時間咬合貼服,倒出嚟嘅時候直頭有油壓嘅效果.
包裝紙盒入邊淨係有標籤打印機同埋電源插頭,標籤打印紙要另外買,買最平平嘅標籤打印紙,試一試佢先,以後先至買靚嘅打印紙.
你睇吓放喺肥鯨魚隔離,幾咁無違和感,直頭可以會心微笑.望住佢都開心,果然係生活態度.響Brother品牌下邊仲有個窗口仔,可以睇到標籤打印紙幾時用晒,然後先至換紙.
可以使用手提電話下載Apps,仲可以加背景,框,花紋,圖案,印完一條出嚟,圖中可見有個subtle嘅按鈕,上面有把可愛小鉸剪嘅圖案,㩒落去就可以cut開佢.
例子:配合無印膠樽使用,療癒舒暢
延伸閱讀:
[文青] 生活態度 – 輕度強迫症的桌上萬用箱
[文青] 生活態度 – 酒店手信
[文青] 生活態度 – 標籤打印機


text:
有冇諗過Carousell除左可以放你嘅名錶,手袋或者玩具之外,你仲可以將你想出租或者放嘅樓盤放上嚟Carousell?步驟十分簡單而且快速㗎.
點解要嚟Carousell?我地可以點樣幫到你?
- 強大流量
我哋係香港最受歡迎嘅買賣平台之一,每5個香港人就有1個用Carousell
- 龐大年輕專業人士客群
平台有大量嘅客源,好多職場新人同年輕情侶都物色緊樓盤
- 降低廣告成本
一個廣告計劃包晒上架費同推廣費,令你可以用較低嘅成本令更多嘅客人知道你嘅筍盤
- 配合Carousell 官方宣傳
我哋線上,線下有唔同嘅宣傳活動,增加你樓盤同公司喺嗰區嘅曝光率
點喺Carousell放盤:簡單三個步驟
第一步:打開Carousell個應用程式,然後撳「賣嘢」個制
第二步:上載幾張樓盤嘅靚相
第三步:填翻樓盤基本資料
有需要可以睇下面嘅詳細教學哦!
第一步:打開Carousell個應用程式,然後撳「賣嘢」個制
第二步:上載幾張樓盤嘅靚相
唔需要專業器材,普通智能電話加上良好採光就已經足夠.如果太暗嘅話,建議開燈補光哦!你亦都可以嘗試從多角度,多方向影你嘅樓盤,譬如大廳,睡房,廁所,露台等等,每個角落都唔好放過呀!
第三步:填翻樓盤基本資料
喺分類入面揀翻「樓盤」,標示翻你嘅樓盤係放售定出租,然後提供樓盤詳盡嘅資料.有時相片未能如實反映,你就可以用文字補充翻你樓盤嘅優勢.以下係一啲可以參考嘅出發點:
- 自然環境:山景,海景,園景,街景
- 地理位置: 交通配套如地鐵,巴士
- 生活配套:鄰近學校,超市,商場,醫院
- 樓盤現有配套:有現成傢俬


text:
可能大家行美妝店嘅時候,都見過來自韓國近年爆紅嘅mediheal面膜.mediheal韓國面膜真係好犀利,短短幾年之間就喺香港,中國,台灣掀起搶購熱潮,好用程度勁爆!佢係少數美容達人,網上beauty blogger評論,專業美容編輯都推介嘅高性價比美容產品,亦係韓國護膚品代表性產品之一!作為美容達人,mediheal面膜我自己都有用,效果真係非常之好用,大大推薦!
雖然係好好用,但係你知唔知道Mediheal呢間來自韓國嘅供應商,其實同強國大陸有好多千絲萬縷嘅關係?
而且,mediheal面膜假貨同埋影射產品已經攻陷左香港,好多地方出售嘅mediheal,都係假貨!甚至有可能,你用緊嘅都係山寨mediheal面膜!如果你用緊mediheal一隻大家都覺得超級好用嘅面膜,但感覺唔到任何美肌好處,就非常之有可能你已經買錯假貨!
今日就要教大家點樣去分辨mediheal真假,同埋點樣去買到安全嘅正貨.
Mediheal新股東係大陸公司
我要講一講Mediheal嘅背景.
好多人以為mediheal佢係韓國品牌,但我要更正,其實佢係「韓國」同「中國大陸」公司共同嘅投資.
Mediheal 背後嘅母公司L&P Cosmetics,公司嘅背景相當神秘,佢唔似韓國Amore Pacific集團咁樣,喺香港都有自家經營嘅專門店.你見到嘅Mediheal
面膜,都係美妝店,藥房,同埋網店.對於佢嘅母公司邊度黎,究竟有咩背景,大部份人都係一頭霧水.
L&P其實係一間韓國嘅護膚美容產品公司,但係幾年前,出售咗大量嘅股份比中國大陸嘅上市公司「朗姿股份」.
所以而家嘅mediheal面膜,背後嘅股東,已經包含左大陸公司.嚴格來講,mediheal已經唔係純粹嘅韓國醫學美容品牌,係韓國加埋中國嘅醫學美容品牌.
(男神玄彬代言Mediheal)
(Mediheal代言人Fei)
(Mediheal面膜由韓國紅到香港,但假貨多到!)
如何分辨真假?mediheal山寨假貨產品非常之多!
根據我嘅觀察,係過去嘅12個月之內,市面上多咗好多好多嘅mediheal假貨,基本上響MK,新界,屯門不知名藥店出售嘅mediheal面膜產品,起碼有三份一係假貨.
其中一個令到分辨mediheal真假困難嘅原因,係因為mediheal品牌旗下生產左好多唔同包裝,但係包裝相當之相似嘅面膜.由於佢哋似但唔係完全一樣,令到一啲有心影射嘅山寨產品,都成功混入其中!
下面張圖嘅mask,唔係Mediheal
(Suteki面膜,好相似但「唔係」Mediheal,真係好似)
市場上有一種叫Suteki面膜,同Mediheal有八成相似.包裝紙,設計,圖案,顔色都巧合!
但係,Suteki唔係Mediheal!
再睇埋下邊張圖,都唔係正貨.
市面上另外一種面膜leaders insolution,包裝都好似Mediheal,但亦唔係Mediheal .
Mediheal官方網站都有教你點樣去分辨真假嘅產品,但係其實最容易分辨真假嘅方法,係只去大型連鎖店,同時見到「Mediheal」呢個字先買.唔好認圖案,唔好認顏色.
如果有心分析一定可以做到.但係一般人都唔會有咁多時間咁好心機,攞住網上嘅官方網站資料,去到化妝品店研究,而且一啲居心不良嘅黑店,見到你攞住資料核對,就會趕你走!
呢隻mediheal韓國面膜,我只會建議你哋響以下渠道購買:
官方網站
萬寧
屈臣氏
莎莎
千祈唔好係淘寶或一般藥房買.
叫你唔好去一般嘅藥房一定有原因,請留意下圖,係旺角一間藥妝店.
上面店舖,就咁望,出售嘅都係一般嘅韓國人氣面膜.
你小心睇多一次?
圖中有jayjun,春雨,係真貨.但如果你睇真啲,最上嘅係Suteki唔係Mediheal!少啲眼力都唔得.
真係魚目混珠!鬼咩,要用玩photohunt找不同嘅方法搵嚟搵去先搵到,嘥時間.
雖然唔可以因為似就話係假貨,但Suteki設計詭異,成日都影射其他韓牌.佢成日出現喺淘寶,大陸網店,香港三四流化妝品店,令人懷疑.
另外有啲更加差,係佢直情係假冒,真係海關打擊嗰啲「假貨」.總之,淘寶,網購都唔好.
Mediheal點解一定要去連鎖店買?
講起韓妝啱啱開始流行,大概2012年左右,韓國好多種嘅面膜就開始經過水貨途徑運入香港.當時都有好多水貨店喺香港賣Mediheal呢隻面膜.但係價錢真係好貴,比起首爾差唔多係三倍(當時售價大概係$200一盒).但係而家隨着mediheal大量嘅入口,價錢其實平左好多,價錢其實係緊貼韓國.依家都係上面嘅價錢大概係$70一盒.以前有一段時間都有啲韓妝店可以代購,又或者會搭朋友去韓國買,但係而家咁方便可以直接買.而且如果驚萬寧,屈臣氏繽紛嘅地方,係一定保證正貨,唔會買到假貨.
各位網店店長,我要同大家講聲對唔住先,點解我要向廣大嘅讀者推薦,mediheal呢一隻嘢一定要去大型連鎖藥妝店購買呢?因為真係太多假貨!連淘寶都有得賣嘅時候,就令我好質疑,究竟係咪咁多正貨係市面上流通!
真正Mediheal 效果評論
其實,真正Mediheal係有效.我自己用過,覺得保濕成分有,有一張叫做Mediheal high definition pixel都好用.
因為通常一般人都會買基本版,我推薦Mediheal HDP.
Mediheal HDP呢隻產品我自己都回購買咗,平均一個禮拜用兩次.我嘅美容產品,面膜其實係堆積如山,基本上可以係睡房開間卓悅都冇問題,但係我都覺得佢好用到值得再次購買,就可以見到Mediheal其實幾有用.
我自己見到嘅效果係肌膚保水同好似有一層保護膜.尤其是我做咗一日野之後條街度都見到皮膚有分別.
Mediheal啲面膜係日常嘅保養用.所以我都唔會期待佢有啲乜嘢神仙水效果.但係如果以基本日常保養來講,佢係恰如其分地做到.而且用咗佢幾款唔同嘅面膜,暫時都唔覺得有好大嘅敏感問題.有時係香港都唔敢奢望咁多,好多好貴嘅牌子,一用都會成塊面爛面!做到真正,溫和嘅作用我覺得已經幾好.
我嘅個人觀察,當皮膚比較乾燥,有皺紋嘅時候,使用呢隻面膜其實個效果唔會係最好.如果你本身已經有暗瘡或者其他現存嘅敏感問題,就最好唔好用呢隻.你可能要用醫生處方嘅面霜又或者茶樹油.
同其他嘅面膜比較,我覺得Mediheal佢係可以一用.尤其是如果你想快速保濕嘅話佢係做得OK.
由於價格平,只係$70一盒十張,所以其實都幾抵用,我係會推薦俾你囉.


text:
本來我哋去完教會之後1點幾個天都陰陰地, 所以我都係博一博,
因為如果去到落咗車就唔駛指意有車出番嚟...
跟住叫Hysan祈禱, 俾佢知道神係好聽小朋友祈禱, 我冇諗過如果最後落雨點同佢解釋架!
其實都已經有好幾年冇去過,個陣時帶老婆(仲係女朋友既時侯)
今次再去都唔係好記得條路點行,我剩係記得係南生圍路個入口行去草地個度要成2粒鐘,
所以今次我同全家先搭的士,但係去到半路落車,因為我想同佢地望下紅樹林濕地,睇吓白鷺同唔同種類既雀仔,
我哋選擇咗喺山貝河同埋錦田河交叉位的那段南生圍路落車,
我呢度落車沿路行都要行半個鐘頭先到大草地位置
中途行過對面馬路見到有個湖行去睇,見到有棵樹跌咗落水
呢棵樹好勢利!一棵生好多支樹枝出嚟
不過未到大草地之前我哋中途去咗個茶座坐坐,望吓風景同湖景!
食左碗餐蛋麵,你知一場嚟到見到佢有咩都叫嚟試吓,
其實只不過係砵仔榚同埋茶粿,講真唔好食,但係配合埋個環境咪當POPS影相囉^.^
不過碗餐蛋麵真係好食,係一丁麵同埋塊餐肉係煎到好脆個隻!
Photo by iPhone 5S
食完之後我哋係附近周圍睇吓影吓相,
呢度都種咗d唔同既水果仲有架好大既鏟泥車,
大家去開旅行影相個陣通常都係叫小朋友望鏡頭,叫極佢都唔肯望攪到大家都好唔開心,
有陣時隔硬迫佢望而佢又唔合作,就攪到本來開心都攪到個小朋友喊哂,
其實影相唔一定要望鏡頭,有陣時叫佢因應著個環境叫佢做出唔同既鬼臉或者動作,其實仲特別!
你睇吓佢同大鏟泥車合照, 來一個跳躍, 影同被影都非常開心!
我跳!!!!!
之後我哋行吓行吓終於去到南生圍個大草地, 真係相隔好多年冇嚟啦, 完全對呢度冇咩印象,
呢個草地就好似一張彈床咁, 佢哋兩個一到就瞓落個地度, 碌嚟碌去!
嚟到先記得呢度可以放風箏!下次一定要帶嚟玩
隻狗一路追住Hysan,嚇死佢
Shutter Speed | 1/400 s
Aperture | f/2.5
ISO/Film | 100
佢哋用乾草做帽放上個頭度, 好攪笑!
再繼續向前行,去到大樹林,我哋停咗係一棵瞓低咗既白色樹幹度玩,
佢哋玩玩吓變咗係度「捉依因」妹妹搵唔到哥哥係邊, 一路問「哥哥呢?!」
Shutter Speed | 1/200 s
Aperture | f/3.2
ISO/Film | 200
跟住個度仲有2個用乾草搭成既小屋仔,Hysan同芊芊都自己揀咗一個做佢地既屋企,
Hysan係裡面用樹葉煮飯仔, 芊芊都跟哥哥一樣喺度煮飯仔!
然後媽咪執起其他樹枝同佢哋起一個大既草屋!好好玩,行過既途人個個都嚟我哋個屋仔影相,好似變咗個景點咁!
在向前行少少就到咗最出名既木橋, 個個結婚拍戲都會係度影相,
我本來就冇咩興趣, 不過全家嚟到都要影番張先得既! 到此一遊嘛!
Shutter Speed | 1/100 s
Aperture | f/1.8
ISO/Film | 600
當你行行吓會見到對出有一個爛屋,你要留心D先搵到有一條路係行入去個度,
因為條路係俾D好高好高既草圍住,如果你有小朋友一定要俾佢哋入去玩吓,
因為佢地好興奮,D草仲高過大人,佢咪覺得好似個迷宮咁,
行到半路有2條分岔路,有BB車要行右邊好D!
入到去就冇咩特別,都係同佢哋望吓間舊屋,上二樓望吓風景,睇到稻田!
最後都差唔多5:30係時侯走啦,我哋仲要行多15分鐘度跟住見到一間士多,
橫渡頭就係前面,$6一個人,只係搭去對面岸,其實大家如果唔駛諗住睇紅樹林同埋睇吓雀仔,其實可以就咁係呢邊入南生圍都得!
等緊艇仔個陣睇吓個泥灘有好多彈塗魚,Hysan話仲多過濕地公園呀!
最後大約行5分鐘就會見到有小巴可以去番元朗合益街巿.
如果唔想搭可以行番出去新元朗中心,即元朗西鐵站,大約20分鐘!
沿途會見到鐘聲學校,好易行,唔駛驚盪失路!
Photo by CANON 5D Mark III, Len | EF 35mm f/1.4L USM
呀劍評分: 10分
呀劍評語: 如果講大自然真係滿分, 睇住佢哋瞓係草地同玩樹枝搭屋仔, 真係RAW! 如果你要去行個D自然教育徑, 行硬地都係比較難行, 不如去呢度行淋地仲舒服!
呀劍貼士: 廁所就只有一個個的流動廁所, 如果去大就真係麻煩D同臭D, BB換片就只可以行埋一邊, 冇計啦, 想親近大自然, 去便便就係冇咁方便架啦!
南生圍簡介
一個字RAW得嚟易去! 有雀有草地有樹林有長草有破屋有艇仔有士多茶座...講完!
建議落車起點
錦田河與山貝河的交匯處
1.乘76K巴士在紅毛橋下車(南生圍路口,步行草地至少2小時);經橫水渡於新元朗中心回程.2.(建議)乘的士至錦田河與山貝河的交匯處,沿途觀賞沼澤及雀鳥又可到茶座食個lunch或tea,才到草地樹林遊玩;經橫水渡於新元朗中心回程.3.步行起點:元朗港鐵站,另要坐舢舨過河需時:25 分鐘
(以上資料更新至文章當日)


text:
睇到手心冒汗的熱血運動漫畫
- 14 Jul 2017
男仔最鍾意睇漫畫,愈熱血,愈Like;而講到熱血,除咗王道漫畫,運動漫畫亦係長青不死嘅系列.少年時睇會覺得有股衝勁,中年時睇會添一份感慨,大概大家鍾意睇嘅,其實就係為咗搵返嗰份主角或主角們為咗爭勝而揮灑血,汗,淚嘅青春.以下幾套經典嘅熱血運動漫畫,邊套最激盪到你嘅內心?
《光速蒙面俠21》
《足球小將》,《網球王子》,《H2》等都係運動漫畫嘅經典中嘅經典,不過睇運動漫畫,有時候更追求一份手心冒汗嘅緊張刺激感,而頭腦與力量並重嘅美式足球正係最完美嘅演繹.《光速蒙面俠21》是以美式足球作為題材,由於非常講求團隊合作,對各個隊員嘅角色描寫亦毫不馬虎,位位都獨當一面,或是頭腦,或是力量,或是速度,或是技巧,集輕鬆,熱血,緊湊所有王道元素於一身,遺憾係未能於最完美嘅時候完結,反而變成爛尾之作.另外,咪以為主角都係強大完美或熱血上腦,《光速蒙面俠21》入面嘅主角小早川瀨那就正正係完全相反嘅一個例子,身材矮細,性格懦弱,驟眼睇落根本唔係主角嘅材料,不過正因為佢弱小,先對強大有更熱切嘅嚮往,往往係最重要時候,都可以發揮出比其他人更大嘅威力,熱血度即時乘二.
《我要高飛》
體操於香港並唔流行,不過呢部漫畫或動畫於當年亦曾一度掀起體操嘅熱潮.其實作為日本體操運動員,既冇中國從小就開始嘅地獄式訓練,亦冇外國人先天嘅身型優勢,不過近年體操於日本亦發展得有聲有色,某程度上亦展示出運動員對運動嘅一份熱誠.《我要高飛》就講述一班於日本各中學選拔出嚟嘅學生,從校際比賽走到世界奧運嘅大舞台,並無過份花巧嘅特技招式,勝在夠貼地寫實,真實反映體操運動員有血有淚嘅故事.值得一提嘅係菊田洋之只係負責《我要高飛》嘅作畫部份,而原作者為森末慎二,曾於84年洛杉磯奧運中,以20分奪得單槓金牌,而雙槓動作「森末」更係以佢嚟命名,絕對係含金量十足嘅一部漫畫.
《火之丸相撲》
講到格鬥漫畫,大家第一時間應該會諗起矢吹丈,或長壽漫畫《刃牙》,甚至近年拳拳到肉,超爽快嘅《拳願阿修羅》,不過我反而想推介另一套名為《火之丸相撲》嘅漫畫,首先以相撲呢類比較冷門嘅題材,正合本人貪新鮮之人嘅口味,可以認識到相撲嘅規則之餘,亦順道一睹呢項日本國技背後講求心技體合一嘅精神,並唔只係兩名胖子喺度赤裸裸角力咁簡單.而故事另一吸引設定,好似《光速蒙面俠21》或《破風弱男》咁,以一個根本體格唔入流嘅人為主角,不過主角潮火之丸與前兩者有些少唔同,佢既冇體格,亦無天份,只係單憑一份強大嘅心,以努力去彌補技與體嘅不足,甚至足夠挑戰本身擁有天賜體格及天份嘅神人,當然有主角光環加冕嘅情況下,或者某部份嘅劇情係誇張失實,不過呢份激情確實人如其名,好似火一樣咁激盪人心.
《男兒當入樽》
講到《男兒當入樽》,其實亦無需要多講,就算之後有幾多套籃球漫畫,都始終冇一套可以取代到《男兒當入樽》嘅地位.以山王一役作為結尾,到底係咪爛尾?講足咁多年,有人覺得唔夠喉,亦有人覺得見好就要收,不過反正呢場絕對係代表整套漫畫最熱血嘅一戰,呢點係毫無疑問,反而值得討論嘅係,呢場經典嘅賽事你又睇過幾多次?


text:
保西奴-華實斯定理(Bolzano-Weierstrass Theorem)係一條嗚數學分析同拓樸學上面都係一條極重要嘅定理.佢係利用到增減數列同子數列嘅關係而形成.
個名源自兩個十九世紀數學家Bernard Bolzano同埋Karl Weierstrass,1817年首先由前者證明.
增減子數列存在定理[編輯]
增減數列同子數列嘅關係,就係每一個數列入面都會有一條子數列同時佢係一條增減數列.
證明:
假設數列入面第項係最高點,即係話第項會係數列入面數值最高嗰一個項,之後無一個項係高過佢,即係.
即係話,一條數列係遞減數列嘅話,每一點都係最高點.相反,每一點都唔係最高點.
數列只可以分成有無限咁多個最高點,或者得有限咁多個最高點,兩類.
第一類;假設數列係有無限咁多最高點,咁只要揀曬佢嘅最高點出黎,就得出
由此,可以得出一條遞減嘅子數列.
第二類;假設數列係得有限個最高點,咁首先搵曬佢嘅最高點出嚟,
將所有最高點之後嘅一個項叫做
.
因為唔係最高點,所以之後一定會有一項係大過佢,叫佢做,咁即係.
因為唔係最高點,所以之後一定會有一項係大過佢,叫佢做,咁姐係.
如此類推,就會得出一個增長嘅子數列.
保西奴-華實斯定理[編輯]
一個被綁定嘅實數列一定會有一個子數列係趨向一點.
證明一[編輯]
因為增減子數列存在定理,所以數列一定會有一條增減子數列.
假設左數列係被綁定,因此佢嘅增減子數列都一定係被綁定.
利用增減趨向定理,咁呢條增減子數列一定趨向一點.
證明二[編輯]
需要利用套間證明.
因為數列係被綁定,咁佢一定有一個最小上界限同最大下界限,即係同埋.
將同組成一個間距.
將,然後將斬開兩等分,即係同.而將大過一嘅項數分開做,
咁明顯,其中一面
或者
係有無限咁多點.假設
係有無限咁多點,
將定義為入面項數最細嗰一項.即係入面有,咁.
將,之後再將斬開兩等分,即係同.而再將嘅數分開,
同樣原理,咁其中一面
或者
係有無限咁多點.假設
係有無限咁多點,
將定義為入面項數最細嗰一項.
如似類推,就會有一個套間,.而同時,佢嘅子數列都會有項係喺第嘅間距入面.姐係.
同時,因為每次都將個間距等分兩份,所以間距嘅長度就會係.
利用套間定理,得知有一個點係喺所有嘅間距入面,即係.
因為同都係喺入面,所以可以知道
因為
變到好大嘅時候,
可變成任意嘅數.
所以,.
如果一條數列係被綁定,而佢嘅所有子數列都係趨向一點,咁呢條數列係趨向同一點.


text:
損益表
損益表係財務報表嘅一種,用嚟報告一間企業或機構喺特定會計期間嘅財務業績.
目的[編輯]
損益表總結一間企業或機構喺特定會計期間點樣通過營運同非營運活動產生收入同支出,等讀者可以透過損益表嚟瞭解同評估嗰間企業或機構嘅財務業績.損益表重會顯示喺特定會計期間發生嘅淨利潤或虧損,等讀者可以好快咁知道嗰間企業或機構嘅盈虧狀況.
組成[編輯]
損益表分為兩部分:經營同非經營,亦可以分為收入同支出.損益表嘅經營部分披露由正常業務營運直接導致嘅收入同和支出嘅信息.支出包括成本(例如銷售成本),行政及管理費用,行銷費用,研發費用,或者任何重大嘅費用類別.非經營部份披露同公司常規業務冇直接關係嘅活動嘅收入同支出信息,因為係非經營嘅性質,金額通常都唔會好大.上面兩類嘅收入,減去支出,得出稅前利潤,再減除所得稅支出,就會得出特定會計期間嘅期間利潤.如果收入少過支出,就表示嗰間企業或機構有虧損,亦即係蝕本.
比例分析[編輯]
利用損益表上嘅資料,加埋其他財務報表,讀者可以做比例分析,嚟評估同比較唔同企業嘅表現.以下係部分常用嘅比例分析.
- 毛利率:(銷售收入淨額-銷售成本)÷ 銷售收入淨額 x 100%
- 淨利率:稅後利潤 ÷ 銷售收入淨額 x 100%
- 每股盈利:稅後利潤 ÷ 流通在外的普通股加權股數
- 市盈率:每股市價 ÷ 每股盈利(倍)


text:
我對夏天真係又愛又恨,點解?因為夏天可以玩水,不過,強勁嘅太陽搞到我愈來愈黑,D色斑仲好似多咗又深色咗 ><” 咁所以每次Outdoor活動之前同之後都要做足保養,今日就同大家分享一下我自己平時係用咩防曬,去斑方法啦.
CP值超高防曬推介
大家對花王呢支防曬相信一D都唔陌生,平之餘(太約$85)仲要好好用,SPF50配方高度防曬,我已經用咗佢好多年,最鍾意佢質地好水嫩,大範圍咁用都唔會油笠笠,咁多年以嚟佢網上評價好高.所以,就算而家出咗唔同嘅新防曬產品,我仍然對佢好專一 ,有時特價$55就有買到,CP值真係好高!
皮秒去斑PICO4GENIUSE夏天必做!
要對付色斑,我心水係做Pico皮秒去斑,laser去斑有幾勁應該唔洗多講.而我自己就選擇做最新最快嘅Pico4genius,等我簡單咁介紹下:Pico4genius應用咗最適合亞洲人嘅2段式雙脈衝皮秒破斑術,可以好有效咁針對唔同大小色斑,用最快速度無痛直接擊碎深層色素,同時誘發膠原增生改善膚質,做1次色斑同膚質都有改善,所以,佢一定係我夏天必做嘅去斑美白Treatment!
而且,Pico4genius有一個賣點,相信大家都會好鐘意!大家如果過往有做開laser去斑,好多人都會覺得激光去完斑之後,D皮膚會變得好乾,但係pico4genius絕對無呢個問題,咁係因為做呢個Treatment嘅時候,美容師會同步將保濕精華導入肌底,除咗咁其實仲有去紋,美白,修護可以揀,只要跟返自己皮膚需要就OK啦,所以,每次pico4genius treatment後,我嘅皮膚都唔會話好乾,反而仲好水嫩白淨.
$488 就可以做到Pico皮秒去斑 + Hifu瘦面 + Firmix緊緊眼周,OFFER真心抵!
#piqo4 # piqo4 皮秒 # piqo4 皮秒激光 # pico4genius


text:
CATCH 134 寫咩好——《Catch》文字工作坊後記
「寫啦,寫咗出嚟就係㗎啦!」
聽落好伏,講到咁簡單咁,肯定背後有啲嘢,無嚟由登篇文喺雜誌會咁簡單.
其實就係咁簡單.
為咗破除大家對於投稿同文字創作嘅障礙,又為咗令到小編徵稿時唔會成日被誤認為騙徒,好久不見的《Catch》文字工作坊及作者的交流會低調地在11月時進行了.當天,得到《Catch》作者們和對用文字事奉有興趣嘅同學賞面出席,大家進行了一場好似無咩結果,但又有啲營養嘅交流.作者大大sss分享咗佢哋創作嘅初心,寫文小技巧同埋對文字發表嘅願景;而同學亦提出咗校園場境之中,以文字作事奉嘅困惑,以下有一啲小片段:
成日話哩個年代仲邊會有人睇字吖!?係啦,無人睇,咁點解仲會有作者想用文字表達呢?
「寫,只係將啲諗法表達返出嚟,等其他人可以見到.其實只係鍾意鬧人,寫嘢合理化咗鬧人哩件事,可以有我講無人講.但又其實我寫嘅嘢都唔算係鬧人,我都只係講道理,只係有啲人你同佢講道理,佢就覺得你鬧佢.」
「文字用來整理記錄思考,寫嘢其實都係為咗推廣自己心中所信,再放係文字度.」
「想寫畀信徒睇,想展示信仰可以點樣同個世界對話.關注點係基督教內,唔會太強護教性質.有時覺得係教會內大家嘅視覺(角度)問題,只睇教會而唔睇社會文化,應該多啲面向,去取回話語權.」
「以前試過睇一本都係FES出嘅書,覺得原來一離開教會嘅框架,就係去咗另一個世界,咁就會想試下用文字同同學講下一啲學校/教會團契框架外嘅嘢,希望畀同學/基督徒多啲理解,所以想用文字講多啲.我想用好好嘅文字,希望令到普通(非基督徒)同學都聽得明一啲信仰嘢.」
唔同作者,出發點都好唔同,有好個人層面嘅為咗溝通同埋整理自己嘅思考,亦都有好神學/好福音面向嘅,想基督教同世界對話,想學校/教會框架內嘅同學認識下外面嘅世界,而文字就係想做哩啲事嘅一個媒介.
咁點樣先可以落筆寫到呢?綜合返大家嘅講法,或者可以組成一個創作三步曲:
- 通常諗下自己想寫咩時,會睇返當時流行啲咩,同埋自己諗開嘅問題.如果想介紹書/電影,咁睇嘅時候其實就要有啲意識,mark返邊個位會想講.
- 起稿唔一定要用mind map寫好晒大綱,其實可以先打一大堆字之後再執返,整理返自己其實想講咩,點表達畀人哋睇會易明啲,覺得邊啲內容/用字多咗就唔要,諗諗係唔係哩段放前啲或者後啲會表達得更好等等.
- 寫完之後,自己睇多幾次,放低一陣,再返轉頭睇返幾次,又會執到一啲唔順嘅位要再改.亦都要搵其他人睇下,因為自己寫出嚟嘅嘢,自己當然會明,但其他人睇完,就會發現到某啲字句好似無表達到個意思,咁就需要改.
而落筆嘅心態上,以下嘅幾點都好值得大家一路寫一路記住:
1.要諗自己係寫緊作品,想人哋知咩,而唔係當日記咁,畀自己睇就算.
2.世界嘅事就係咁發生,人人都見到,但點解要寫文,因為作者切入事情嘅角度可以同其他人好唔同,作者點切入去件事度先係值得睇嘅部份.
3.寫文都係一啲取捨,如果寫到係人都明,有時就會太過平舖直敍,無咁好睇,所以要搵同目標讀者之間嘅共通部份著力去寫.
針對信仰/傳福音有關嘅創作的思考,亦有以下幾點:
1.寫《Catch》好似要寫議論文咁,要帶到好多諗法畀人,但其實係唔係都可以行下感性路線?即係好個人化好似寫抒情文咁,用好多靚嘅詞語,個人啲又主觀啲.
2.信仰唔應該得yes or no (對錯),講/寫的時候要留意有無過份自圓其說,會唔會只係用自己圈子內熟悉嘅內容同觀點,而無留意個世界,或者其他人其實點諗.跳唔出基督徒哩個框,好似就會變成一啲排他嘅自說自話,接觸唔到其他人.
3.在學校團契事奉時,其實都會想多啲同非基督徒嘅同學溝通,週會嘅分享或者IG宣傳都唔想用返傳統嘅信仰術語咁死板,但又怕用其他方法會講唔到自己想講嘅嘢,甚至失去咗自己嘅觀點諗法(世俗咗,唔屬靈).
4.在溝通表達時,點樣可以同時見到自己又見到人哋呢?如果想有一啲互動,諗自己點樣回應對方嘅問題,其實係唔會失去自己嘅觀點嘅.回應唔到對方嘅問題,或者講唔到自己嘅觀點,反而應該諗返點解回應/講唔到.例如:係唔係自己對信仰嘅理解唔夠?
5.通常非基督徒會因為同自己嘅關係好,所以會肯聽下睇下一啲有信仰內容嘅嘢.試過會搵唔係基督徒嘅朋友同學幫手搞福音週嘅活動,當時同劇社嘅同學好熟,佢哋嚟幫手搞福音話劇時,了解咗我哋嘅劇本,間接會知道多啲基督教嘅嘢.
後來大家一齊brainstorm下,應該點樣處理學校團契嘅文字宣傳.首先,係要回歸初心,諗返「點解想佢哋返團契?」,「團契有咩吸引佢哋值得返?」.但用推銷心態,講到團契好好玩好精彩所以佢哋應該嚟,又用啲老師做賣點,講到咩都有(漁翁撒網咁),都會擔心用咁多吸引人嘅方法去展示咩係團契,會唔會其實仲衰,搞到佢哋嘅期望同內容不符?有時可能因為學校搞開嘅宗教活動都好悶,全部都係坐喺度,未信嘅同學會先入為主,覺得郁完都係要坐喺度,所以唔太有興趣.不過宣傳本身就係對住多好多好多嘅人講嘢,但聽到嘅人唔一定個個都會嚟,無嚟果啲就係下次宣傳嘅目標.不過如果啲活動真係唔吸引,好似查經週會咁多刻板印象,無論宣傳點寫都唔會好?咁就唔關創作事,係團契週會內容嘅問題了.
「會唔會搵啲同佢哋近啲嘅查經題目,活動中帶出佢哋想知嘅嘢?」
「淨係用一兩節經文可以好多嘢講,短短哋咁就會覺得好似想聽,太長就不了.」
「有啲Topic係反思,留返空間俾佢哋諗.」
「 係唔係可以歡迎同學嚟挑機,藉此開始對話?不過驚應付唔到?」
好多嘢,唔講,唔寫出嚟,其他人唔會知,又無得一齊討論.無論係哩類「工作坊」,定係《Catch》,其實都係一個空間,一齊試下點樣可以將大家各自嘅諗法表達得好啲,大家可以有多啲交流.希望今次哩一篇唔太詳盡嘅記錄,會幫到大家在創作/團契路上有多啲諗法.


text:
有啲黃店啲服務真係好閪㗎,
咁係咪代表佢哋唔識做生意呢?
唔知大家仲記唔記得03年沙士中後期既經濟倒退,
失業率高,零消費意欲,百業蕭條,
樓價同股市都跌到仆直.
林鄭所做緊既就係真攬炒
收到風,酒店業係絕少機會被發現有中招既人住過架,
唔係話間酒店自己唔爆出黎,
而係佢地自己都唔知奶野既人住過
唔知Candy或者咁多位Fans記唔記得12年7月13日Poly個場演唱會,
係謝幕之後,有個人叫
正因為現實生活入面既感情生活太殘酷太真實,所以大家先會對依種二十七年感情既破鏡重圓,難能可貴最後敗係現實咁不忿,佢地甚至乎會投放埋自己對現實感情生活既期望落Sammi依段金童玉女關係入面
A 女揸住九十九朵玫瑰,拖住一個西裝友行梗,突然之間佢行得勁快,衝前去拍B 女仔既膊頭
係我個腦太污穢,可能人地家庭嘅溝通方法特別啲姐.
一講到牛同拖羅呢,我都幾高要求,好多時第一眼就睇得出好唔好食.
我地搬出黎住所以決定要有個儀式慶祝
「屌,間間都要落訂先肯訂,麻鬼煩,我見你計得平我先番黎咋,唔係我都唔撚幫襯你呀,依到一百蚊,你訂左番黎先啦!」
當黑人從遠方向你BIG近個陣,你只係得兩條路:一,立刻浸落水,藏拙!二,立刻企起身,正面迎戰進擊的黑人!嗰一晚,所有在場既男人都浸晒自己全身落水,留番對眼係水面,成班鱷魚以靜制動


text:
胸圍
胸圍又叫波罩,乳罩,奶罩或文胸,有時都會泛稱為「內衣」,或者講「內在美」,係女性所着嘅內衣之一,用來遮住同托起對𢆡.胸圍最初源自法國(法文:brassière),但係依家英文通常簡寫叫做「bra」.以前歐洲啲貴族女性鍾意著一種非常之緊身噶束衣.但係後來由於呢種束衣麻煩過頭,就換成由兩條手帕改成嘅胸衣,成為唨依家胸圍個雛型.
結構[編輯]
通常一件胸圍有邇幾部份組成:
- 杯罩:一般係碗形,左右各有一個,通常啲罩下底都會有定型嘅綱圈(無鋼圈波罩嘅杯罩下部冇定型鋼圈,適合畀發緊育嘅女仔同埋志在舒適性嘅女性著),可以將𢆡下底托起,用來支撑左右兩邊嘅𢆡.杯罩係胸圍最重要嘅部分,可以按照覆蓋面積分成全罩,四分之三罩同半罩三種.
- 背帶:以環繞一周嘅形式圍住成個胸部同埋背部,連結兩個杯罩嚟固定杯罩.
- 肩帶:由罩杯嘅上端伸長,繞過膊頭到背脊,駁埋條背带.用嗰陣可以透過肩帶上嘅調節器調整鬆緊長短,令杯罩部分貼埋胸部.有啲款式嘅肩帶可以拆得落來替換成透明肩帶或者蕾絲繞頸肩帶之類嘅裝飾性肩帶衫,半罩款式愈發可以將肩帶拆落來成為無肩帶胸圍,而對杯罩唔會甩.
- 排扣:通常喺背部,都有前扣同埋側面扣嘅款,方便穿着.背帶喺背脊嘅部分透過排扣衲埋,一般款式通常係雙排扣或者三排扣,而調整式胸圍就可能有三到五排扣不等.


text:
7-Eleven 新品推介 SANRIO 玻璃杯,咭套,環保購物袋2022-10-09
「#FunTime之選」#新品推介 SANRIO嘅 #Kuromi #Hangyodon 一齊化身為多款得意精品,包括玻璃杯,咭套,2用環保購物袋,仲有cute cute拖鞋同縮骨遮,為您嘅日常生活加添更多可愛氣息!
SANRIO玻璃杯
一隻杯就可以載凍飲同熱飲,貼心照顧您唔同嘅需要
SANRIO咭套
方便您帶卡片同證件出街,咁就唔會唔見啦
SANRIO小吊牌
2款超萌嘅小吊牌最岩用嚟做手袋飾物,令您嘅可愛度再加分
SANRIO兩用環保購物袋
2用環保購物袋同斜孭袋,一物多用, 最岩帶埋佢落街shopping啦
SANRIO拖鞋^
2款SANRIO拖鞋分別有Kuromi 同 Hangyodon 嘅可愛頭像,拖鞋質感毛茸茸,著起上嚟好舒服㗎
SANRIO縮骨遮
最近嘅天氣時好時壞,所以有把縮骨遮旁身就最好啦!SANRIO縮骨遮輕身物料,方便帶出街,又容易收納,帶佢喺身就算落雨都唔怕啦
嚟7仔帶晒佢哋返去啦!
^產品將於10月1日起陸續到舖
#7ElevenHK #7ElevenMACAU #7Eleven便利店 #SANRIO #陸續到舖 #快啲嚟7仔啦 #香港澳門都有㗎
資料來源:7-Eleven Hong Kong


text:
老友記以前細細嗰古靈精怪,調皮搗蛋,體貼黐人都係爲咗俾我哋歡笑同溫暖,而家我哋要俾多一點點嘅關懷去愛護老友記,俾到佢一嗰可以休憩安養嘅晚年生活.
眼睛係心靈窗戶,記得要關心老友記嘅“心靈窗戶”,其實係眼睛護理方面,可以定期用溼咗水嘅棉花,清潔眼睛四圍嘅黏液同皮膚;如果注意到老友記有眼垢或發炎,應該要及時向獸醫請教啦;另外要注意老友記嘅口腔健康,由於牙齦發炎會使細菌侵入體內,所以要幫老友記每日嘗試用淡鹽水或者獸醫提供嘅牙膏,刷牙以減少危險;最後係耳仔護理方面,因爲耳蠟過多會引起耳仔發炎,所以要幫老友記多檢查同清理耳道.
仲記唔記得我哋最鐘意係凍冰冰嘅冬天攬住老友記嘅日子吖,因爲佢嘅毛毛一直無條件溫暖我哋噶.因爲老友記嘅身體狀況少咗後生時候嘅靈活,所以佢地會好少幫自己梳毛,而家到咗佢不鐘意梳毛嘅時候,作爲老友記嘅老友,可以用軟齒梳仔輕輕幫佢梳毛.係昵度提提妳,因爲老友記年紀上咗,會有少少敏感,幫佢梳毛嗰陣要儘量輕少少.
仲有一嗰就係需要幫老友記按摩佢嘅關節,因爲年齡增長,關節都冇以前靈活,關節痛也是老友記會經常出現噶,所以可以係佢休息嗰陣,或者係訓完之後幫佢輕輕手按摩肌肉或者慢慢幫佢伸展一下四肢關節,點點愛護,齊齊愛錫我哋嘅老友記.


text:
大包
大包全稱雞球大包,係點心嘅一種.用低筋麵粉加上澄麵做皮,以豬肉,雞蛋,雞肉,冬菇,鮮筍(或沙葛)等作主要餡料,將釀好餡料嘅大包蒸製而成.大包貌似菜肉包,不過造型龐大,大概係一般中式包類體積嘅3倍左右,通常一個普通嘅蒸籠只可以放入一隻大包.
大包源自廣州嘅茶樓提供嘅點心之一.由於大包體積大,餡料多,令食客可以飽肚.茶樓通常對大包嘅規格,質量,定價經過精心計算,以免做蝕本生意.「賣大包」一詞亦因而成為廣東流行語,意思係以廉價招徠.一般賣大包有兩種做法:
- 按成本賣,唔賺錢.
- 以賠上茶價收益賣.
有啲茶樓為此限制賣大包嘅數量,例如每日茶市限賣一次,有啲兩次,或者限制每位茶客只可以買一個大包.無論大包「超值好食」,但以往茶客都守規矩,一般唔會走去搶包.
因為茶樓文化由廣州傳至香港,喺20世紀戰前香港嘅茶樓都有賣大包.之後香港經濟起飛,茶樓點心嘅種類愈來愈多樣化,香港茶客嘅選擇多咗,對大包嘅喜愛程度逐漸減少,加上食客嘅食量減少,同大包嘅製作成本較高,工序較多,新式茶樓通常都無大包賣.家陣喺香港只有一啲懷舊式老茶樓好似得如茶樓有大包賣.
喺越南粵式大包直到現時仍然流行,喺粵式茶樓或大街小巷周圍食到,餡料多數用豬肉,沙葛,鵪鶉蛋,臘腸等等做成,越南話叫賓(爆)包.


text:
相信Pixel粉絲都等咗呢一日好耐,因為今年8月Google發佈嘅Pixel 4a未必滿足到大家,而今晚發佈嘅Pixel 5終於都面世.售價上唔算進取,但係Google親生仔身份相信加分唔少,無論係鏡頭定軟件功能都有唔少粉絲支持.不過今次只有30分鐘嘅簡短發佈會入面除咗仲有Pixel 4a 5G,支援Google TV嘅新版Chromecast,Nest Audio最為吸引,下面會為大家簡單比較3部Pixel手機,即刻睇吓邊一部吸引到你!
Pixel 5 售價
Pixel 5今次換上支援5G嘅SD765G處理器,定價係$699美元,足足係之前公佈嘅Pixel 4a定價嘅2倍,買1部Pixel 5就可以買到2部Pixel 4a.另外一提,上星期Samsung發佈嘅Galaxy S20 FE定價一樣係$699美元,而後者硬件規格絕對比Pixel 5優勝,軟件更新同樣都係3年,究竟有冇Pixel粉絲會轉會呢?
官網預訂:Link
延伸閱讀:Samsung Galaxy S20 FE 平價旗艦10月登場-6隻色易襯衫囉
Pixel 4a 5G 售價
同樣Pixel 5一樣用上SD765G處理器嘅Pixel 4a 5G,比起Pixel 4a用上SD730,效能相信有一定提升,但最主要當然係加入5G啦!咁呢個代價就係要喺$349嘅價錢上再加$150美元喇,值唔值呢個價呢?如果用Google提供嘅3年升級,咁5G手機就一定略勝一籌,因為相信2-3年後香港嘅5G服務會開始取代4G.咁到時先換5G手機咪得囉!如果唔係5G串流遊戲或者其他好需要高網速低延遲嘅服務,Raven真係認為暫時冇好大必要升級5G Plan同手機.
官網預訂:Link
Pixel 5 VS Pixel 4a 5G VS Pixel 4a 比較
咁究竟今年3部新嘅Pixel手機有咩分別,應該點揀好呢?下面整個表畀大家表較一下:
官方比較連結:Link
有搖控嘅Chromecast with Google TV
簡短嘅發佈會入面其實好早就公佈內置Google TV系統嘅Chromecast,定價只係$49美元,大概係港常$387,價錢同以往推出過嘅Chromecast相差唔大,但係竟然加入埋Google TV真心抵!
咁加入咗Google TV有咩好處,比起以前咁多代Chromecast有咩好呢?第一樣就當然係將你屋企嘅電視智能化啦!比起唔同電視品牌內置嘅系統,今次Chromecast with Google TV可以透過內建嘅Google Assistant,透過語音指令連接你屋企唔同嘅Google Home設備,例如你可以喺電視上面播放門外嘅閉路電視畫面,亦都可以當電視係相簿咁不停播相片.規格上支援4K HDR 60FPS規格,想睇高畫質嘅Netflix同Youtube都冇問題.連線上用到Wi-Fi 802.11ac (2.4 GHz / 5 GHz),相信就算睇4K影片都完全唔係問題.除此之外,今次呢個價錢入面,仲包埋搖控器,有Google Assistant制,用家可以直接用語音搜尋內容,不過Google始終對廣東話支持不足.另外搖控上亦有兩大影片App:Netflix同Youtube嘅功能制.
官網預訂:Link
注重音質嘅智能喇叭Nest Audio
今次發佈會另一件產品係Nest Audio,售價只係$99美元,即係唔洗港幣$780就可以買到一個音質唔錯,而且係一個支援Youtube Music,Google Assistant嘅智能喇叭.如果咁啱屋企缺一個喇叭,不妨考慮一下.擔心Google偷聽引嚟嘅私隱問題,喇叭機身上同樣有實體鍵畀大家熄咗咪高鋒,所以可以當佢係一個普通藍芽喇叭都冇問題.
官網預訂:Link
結語
今次發佈會係最近咁多場發佈會中時間最短,Google派出嘅講者入面,唔知有心定無意,好多都係印度籍/黑人/亞洲人等等,我都有可能分錯嘅.而針對產品嘅感受,如果話5千蚊買一部5G手機,Raven真心覺得Galaxy S20 FE抵玩好多,無論係顏色同規格都比Pixel 5吸引.如果預算低啲又想用5G手機,咁就可以考慮Pixel 4a 5G,因為效能可以話係同Pixel 5完全一樣,最主要嘅分別就係螢幕喇.另外,Pixel 4a 5G比Pixel 5吸引嘅位置係前者留番3.5mm插孔,亦都有立體聲喇叭,螢幕又大少少,咁冇可能係Pixel 5吸引啲掛.如果只係想體驗Pixel嘅電話就可以直接買Pixel 4a,唔洗諗咁多.


text:
《我還是救護員的日子》: 4.7 人生百態 (三)
消防處總共有八個總區:
港島總區,九龍總區,新界總區,總部總區,消防安全總區,牌照及審批總區,行政科,救護總區.
八個總區裡面,就只有一總區係關救護事…
咁又難怪救護界一直被視為「二奶命」,消防既地位往往好似比救護高一等咁.
其實都啱既,因為假如一個家庭入面,有一個兄弟係同母異父,而另外七個兄弟係同父異母,咁當然係同父異母嗰七兄弟會團結啲.
團結係需要兩個人或以上先可以做到既事情,而救護總區就只得一個,唔通用左手同自己右手團結?
單係講「宣傳」呢方面,到底有幾多公眾係知道,救護服務被濫用既情況日益嚴重,資源其實係應該留返俾其他更有需要既人?
截至二零一五年,救護車被召喚既次數已經超過每年七十萬次以上,而呢個數字係每年平穩遞升,相信只會繼續升而唔會減,而根據觀察,每年既平均數字升幅大概係一萬五千,即每年至少多咗一萬人叫救護車…
呢啲數字唔係我作出黎,部門既年報入面可以睇到.
根據個人經驗,最少有一半以上既召喚都係屬於濫用.於救護員既專業角度,當佢地認為病人既傷勢及病情係毋須叫救護車,呢個情況可以被視為濫用.因為救護員係負責將病人送去醫院既急症室,而事實上又有幾多病情係屬於「急症」?
夜晚就無得好講,啲診所關哂門,市民想睇醫生既話或者真係需要到公立醫院急症室,但係佢地叫救護車既原因,其實係咪只係因為想慳錢同方便,當咗救護車係白色的士?
日光日白,行得走得,因為有幾聲乞嚏同咳而叫救護車…
無得傾,呢啲一定係濫用,而呢種情況其實遇唔少.
######
或者只有行內人先知道,消防員同救護員既文化其實係有少少差別.
消防員既階級觀念比較重,比較看重「職級」同「年資」呢樣嘢.
舉個例子,救護員有時需要於消防局駐守,因為救護站分派咗部分救護車到消防局.呢個時候,救護員好多時都會同消防員撞口撞面,通常大家見到面都會打聲招呼,互相叫對方一聲師兄.
遇過有啲消防師兄係幾好,佢地夜晚開飯會特登留返幾碗老火湯俾救護員飲,可惜救護呢行實在太忙,有時都未行到入消防局個飯堂,或者係飲飲吓湯又會再次響鐘,然後又要去車.
相比之下,消防員去車既次數其實少好多,佢地有時間食飯,食完飯有時間休息,夜晚可以一覺訓天光既機率係相當高…
呢啲機會並不屬於救護員,不過無得好比較,始終工作性質上係有分別.
一句講哂,消防員返工係搵命搏,但救護員唔係,單係呢一句就已經將後者完全比下去.
不過,好多時救護員返工係搵緊命搏既時候,公眾係睇唔到.
試過有一次,喺樓梯口遇到個消防兩柴,我於是有禮貌地同對方打聲招呼:「早晨啊阿sir!」
但呢個消防兩柴竟然無任何反應,只係掂行掂過,就好似睇我唔到咁.不過當佢遇到喺我身後既救護三柴,佢立即表現得肅然起敬:「老總早晨!」
咁即係代表咩?
我膊頭係一塊白板,即係乜柴都無,於嗰個消防兩柴眼中,我根本乜都唔係,只係一名最低級既散仔.或者係因為咁,所以佢覺得無必要同我打招呼,但我主動向佢打招呼可能係應份.
呢種就係消防既階級觀念,喺救護入面係唔會有,或者好少見.
當然並唔能夠一竹篙打一船人,畢竟呢種文化係屬於老一輩,而老一輩都開始陸續退休,比較開通既新一代亦開始上位,隨住時間既推進,呢種古舊既階級文化將會逐漸消失.
救護員之間無呢種階級文化既原因,可能係因為呢行比較忙,根本無時間去搞咁多呢啲階段觀念既無謂嘢.況且一架車裡面只得三個人,一日去成十轉八轉車,大家係需要緊密合作,需要經歷一齊食唔到飯或者一餐飯分幾次食,需要一齊面對好多危急或者得啖笑既情況,所以救護車上面呢三兄弟,似手足多過似上司下屬.
######
「救人大撚哂?返工時間泊架救護車喺路口,搞到成條路塞死哂.」
圖片中,一架救護車停泊於路邊,導致交通出現擠塞,三名身穿橙衣既救護員正在附近工作,場面被某位道路使用者拍低咗,對方仲將圖片擺咗上網,只係短短一個早上經已於各大社交平台被瘋傳…
而駕駛呢架救護車既司機正正就係我.
我選擇將救護車停泊喺呢個位置,係因為想方便大家做嘢,當時正處理一宗交通意外,一名亂過馬路既途人被車輛撞到,我地需要為對方進行急救.
對於呢張圖片,網民有好多不同既留言:
「救人就係大撚哂!」
「如果訓喺地下被搶救緊既人係你老母,你仲會唔會覺得係阻住?」
「嗰度係意外現場,救護車唔泊嗰度唔通泊喺你屋企?用個豬腦諗吓啦!」
「呢啲人心地好差,救護員喺度救緊命,你就影低佢想公審人地.」
「返工緊要啲定人命緊要啲?」
「OMG!How the fuck can you say that?」
「趕時間就搭地鐵啦仆街!」
「兩個字,自撚私!」
「樓主祝你生仔無屎忽.」
「DLLM!」
「留名等睇刪post.」
網民既留言一面倒撐救護員,無人撐嗰位將圖片上載到社交平台既事主.
我只係咁啱於討論區睇到呢幅截圖,因為事主於上載後唔夠十分鐘就已經將圖片刪除,可能係抵受唔住網民既圍插,於是要敗走.
諗起都覺得好笑,事主本身諗住網絡公審救護員,點知最後被公審既竟然係自己…唔知嗰位事主而家到底係咩心情呢?
我一邊喺救護站入面食飯,一邊瀏覽呢個討論區,我發現九成網民都意識到救人既重要性,唔會覺得救護車阻住哂,道路使用者更表示一定會讓路俾救護車.
我一邊睇,一邊會心微笑…
因為我覺得,自己終於見到人性既光明面.
大眾對救護員既認識一向都唔高,有啲人認為救護員返工係好得閒,應該得閒過消防員好多,但事實係相反.
有啲人認為救護工作好輕鬆好容易,只不過係包包紮紮,又唔使好似消防員咁入火場.但啲人無諗過,撇除入火場,其實救護員係幾乎乜都要做.
有啲人認為救護員經常偷懶,成日揸架救護車去買嘢食,但啲人見唔到救護員點樣將個飯盒分開幾次食.
有啲人唔識得尊重救護員,叫佢地白車佬,話佢地只係搬運工人,其實救護員都好想日日做啲好熱血既call,無奈市民普遍將救護車當成白色的士,於是救護員心入面嗰份熱血開始慢慢冷卻.
有啲人甚至唔認識救護員呢個職業,就算對方出現喺面前正在為身邊人進行搶救,啲人依然唔知道對方原來就係救護員,佢地係來自消防處.
其實我最想講既係,當救護員除低咗套制服之後,佢地同大家一樣都只係一個好普通既人.


text:
同狗狗玩只喺為咗令佢哋保持健康快樂同增加狗狗嘅生活趣味?其實喺狗狗玩嘅時候,亦都可以訓練狗狗嘅感官同思維,鍛煉狗狗多動動腦袋,同時加強毛孩與毛孩父母之間嘅聯繫.以下就向各位毛孩父母帶出有邊三大好處可以從玩樂中得到︰
1) 提升狗狗頭腦專注力
依家腦力策略遊戲五花八門,而且適合唔同品種嘅狗狗玩.每日畀一個鐘時間狗狗玩腦力策略遊戲可以令愛犬覺得又攰又滿足.腦力策略遊戲 (嗅覺訓練玩具/探索地墊) 嘅原理喺誘導狗狗運用腦力同嗅覺搵收埋咗嘅糧食.為咗提升狗狗頭腦專注力,活躍愛犬嘅腦袋同嗅覺,努力搜索適合愛犬嘅玩具吧!
2) 維持狗狗腸道健康
日常餵養狗狗主要使用食物盤或狗碗,令毛孩父母未能照料愛犬嘅進食速度,有機會導致進食速度太快嘅狗狗面對消化不良嘅問題.為咗有效管理狗狗嘅進食速度,毛孩父母可以嘗試將愛犬嘅糧食裝入狗狗嘅玩具模型裏,喺一個簡單嘅方法去訓練狗狗放慢進食速度,維持腸道健康.
3) 訓練狗狗與生俱來嘅追踪能力
跟據科學研究指出狗狗與狼嘅相似度達致99.7%.因此,毛孩父母可以與愛犬玩探索遊戲,將狗狗一餐嘅糧食隱藏喺房間周圍,模仿野外獵食模式,促進狗狗活用自身敏銳嘅嗅覺去尋找食物,訓練狗狗與生俱來嘅追踪能力.
喺以上嘅遊戲裡面包含咗一個好重要嘅元素—狗狗嘅乾糧.Stella & Chewy’s嘅Freeze-dried Raw Coated Kibble嘅乾糧外層都有營養豐富嘅凍乾生肉粉包裹住,可以有效吸引狗狗投入遊戲,獲取三大玩樂好處.


text:
2020年8月30日星期日
(超萌點心)唔捨得食嘅MY MELODAY系列
29 AUGUST 2020(SAT)
話説尋日見到好多朋友洗版分享,不過屋企附近冇得買,所以只得個恨字. 剛剛係屋企附近嗰間姊妺店見到,緊係即刻豪不猶豫買返屋企開心下(我仲買到last set...so lucky)~
2020年8月27日星期四
(明目補腦)日月魚杞子合掌瓜瘦肉湯
27 AUGUST 2020(THU)
嚟緊就係開學,不過冇得面授全部都係對住電腦嚟上,講真都真係超擔心小小豬對眼睛,都好驚佢嘅近視又會加深.
日月魚對眼睛好好,咁就緊係要煲多啲俾依隻四眼小小豬飲.早幾日經好友教路,加埋杞子同合掌瓜一齊煲,除左有助舒緩眼澀之餘,又可以提升腦仔發展,仲滋陰清熱,理氣健脾同燥濕化痰,咁多好處就緊係即刻煲俾小小豬飲打定個底啦~
2020年8月21日星期五
(香港世界牛奶日)親子運動不可少
2020年8月10日星期一
(小小豬十歲了)生日選擇做有意義的事
2020年8月9日星期日
(祛濕清熱)牛大力粉葛粟米瘦肉湯
9 AUGUST 2020(SUN)
見屋企可以用嚟煲湯嘅藥材都用得七七八八,所以趁早幾日出關入貨時,就去入返啲貨,咁宅在家嘅時候都可以有啲湯水飲下嘛!
見到店主姐姐出左一個新湯包 牛大力粉葛粟米湯,有助袪濕清熱同埋補氣健脾,幾樣功效都好似幾啱小小豬,所以就買返包嚟煲俾兩位老細飲啦~
2020年8月7日星期五
(氣炸食譜)椒鹽三文魚頭
7 AUGUST 2020(FRI)
依排日日都煮,加上又係一次入幾日貨,每次望住個打爆左嘅雪櫃,真係都唔知煮咩好,所以食嚟食去都係嗰啲,真係食到食得有點悶!
今日行經街市旁嘅壽司店,見到有一份份嘅三文魚頭,所以就嚟整啲新鮮感,買左一份嚟整食個椒鹽三文魚頭啦~
2020年8月5日星期三
(清熱解毒)甘草金銀花菊花茶
5 AUGUST 2020(WED)
依幾日都見好多網友分享一個保健抗菌同埋清熱解毒嘅甘草金銀花菊花茶,就連我去藥材店入貨時都見店主姨姨介紹依個涼茶.
見咁多人都分享,咁又係勁戶簡單又方便,所以我都買返份材料煲俾兩位老細飲嚟打打底啦~
2020年8月3日星期一
(試用分享)BETADINE® 嘅兩大皇牌 - 喉嚨噴霧同埋冰涼消毒漱口水
3 AUGUST 2020(MON)
依家啲病菌真係好似冇處不在,雖然我都係一星期先落街一兩次入貨,但唔知係咪我嘅驚恐症又發作,成日總係覺得喉嚨痛成日都好似唔多舒服(你知啦…. 一喉嚨痛就會懷疑自己中招,周身唔舒服呀!
今次試用左BETADINE® 嘅兩大皇牌 - 喉嚨噴霧同埋冰涼消毒漱口水~
2020年8月2日星期日
(體驗分享)Mr. Steak外賣滋味晚餐
訂閱: 文章 (Atom)


text:
26歲相信好多人經過呢個年紀,都開始明白或知道自己想要啲咩,有人會開始為左自己既事業打拼,有人可能會想完成自己既夢想,有人會為左自己既家庭,但係我.....我都無.有時我更加唔明白自己為左啲咩生存,點解我要生活係呢個貌似冷漠,怒火滿地,機械化既城市?我有諗過去死,想逃避,但係當我諗起我既父母,真心既兄弟,同我重未到既人生位置,我就放棄左呢個諗法,或者咁講,我既生存就係為左搵點解我要生存,可能呢個先係我既人生意義.
(現在)
係2019年既3月我行返出嚟,體驗到真正自由既味道,可能你會問點解會係自由既味道,係呀!!無錯,我係去左坐監, 嚴格啲嚟講都唔算係坐監, 我只係去咗一個年嘅戒毒所,由2014開始我就開始吸食大麻,講到大麻我係其中一篇會講關於大麻對我既影響同食大麻既經驗,( 千祈唔好誤會, 我並唔係鼓吹人食毒品,吸毒係會影響前途同身體, 唔好亂試),講返轉頭當我行出左呢間介毒所之後,第一件事我就係食一間我好鐘意食既麵店,叫左一個車仔麵, 入面有牛筋,牛丸,豆卜, 牛柏葉同一個粗麵, 當我用筷子夾起嗰條柔軟而且仲要係啫喱狀嘅牛筋, 心情入面嘅感覺簡直用文字係難以形容, 戒毒所入面唔係冇啖好食, 但係一個簡單嘅麥當勞餐, 都已經成為入邊
最寶貴嘅美食, 所以我真係有啲忍唔住喊咗起嚟咁濟,可能你會覺得我好誇張, 但係你未體驗過你係永遠都唔會明白 我嗰一刻嘅感受,食完個面就坐的士返屋企, 因為拖住個喼關係,所以我選擇左的士,返到屋企呀媽就已經坐咗喺度等我返屋企, 你好窩心咁問我肚唔肚餓呀有冇嘢想食呀之類既說話, 仲話要幫我去買一張新嘅床, 將我本來瞓嗰間細房執清佢,換一間大房比我, 其實我嗰下真係好開心同好感動, 但萬萬都估唔到 當我過完咗個感化期之後, 我又再次重滔覆轍最後仲畀人講埋出門口, 講到呢度好多人都一定會話我抵死好撚白痴, 有個咁錫自己嘅老母真係三生有幸, 好可惜我真係一啲都唔識去珍惜, 係呢個第一個章節入面我已經講咗我而家嘅現狀係點樣, 之後我就會逐一解釋係呢個人生中, 我係點樣學識食大麻呢樣嘢, 同講一啲我人生嘅轉列點.89Tang


text:
今期會先幫同學釐清返文言字詞嘅虛實概念,判斷該字喺句子中所起嘅語法功能,繼而辨析該句中嘅句子成分,句式等,按部就班咁幫助同學翻譯文言篇章.即使文言詞彙量不足,亦都有方法理解文言文😎
另外,卷一經常考核同學判斷語句或段落嘅結構或內容作用,同學需要就此評價該句或段可唔可以刪除,而呢類題目一般佔3-4分,題目難度一般唔高,只要掌握到答題範式,熟記常見嘅結構以及內容作用,拎滿分並唔難🤓同時,對語句/段落作用嘅判斷亦會影響到我哋理解文章佈局,立意.
最後嘅部分,係好多同學忽略,但係非常重要嘅部分!想要理解到文言篇章背後嘅思想理念,少不免通過「知人論世」嘅方法,而十二篇指定教材入面,就有唔少作品同儒家嘅文化思想有直接關係.所以今期會同大家介紹儒家嘅重要思想,增加大家對中華文化嘅認識,唔單止幫到你理解部分範文嘅深意,更可以作為你卷二有力嘅論據以及立意方向,幸運的話,重會幫到你理解卷一乙部文言篇章😏
貼近DSE課程要求嘅精讀筆記
根據教學進度編製嘅實戰練習
定期更新作文題庫及文章評改
只有打好語文根基,DSE 中文先可以「穩四追五」. 一連 12 期,每期 4 堂嘅中四,五常規課程,透過系統化學習,幫你全面提升中文語感,文筆水平及解題思維,提早達到中六應試級水平.


text:
假日趁好天,遊車河真係一個唔錯嘅選擇
至於去邊好? 小編就悉心揀左幾個景色唔錯又可以打卡影相嘅地方介紹
*有時放假去呢D熱門地方反而仲多人過旺角,大家記得出發前睇好交通先決定!
第一個:泥涌石灘
泥涌位於馬鞍山同西貢中間既西沙路位置,距離石灘五分鐘就到
係西沙茶座附近既西沙路有一個大型既泊車錶位,泊車地點相對黎講都多同埋近
講起泥涌石灘最出名一定係天空之鏡 有唔少人都為左影相而黎
感受大自然嘅同時又影到靚相 無論係同家人定係情侶都一樣適合
如何前往泥涌石灘?
駕車前往西沙路泥涌停車場,落車地點行到灘邊只需要五分鐘,一啲都唔難去!
第二個:粉嶺流水響
除左「香港天空之鏡」,唔知大家又有無聽過「香港小桂林」呢?
呢個流水響水塘就稱得上「香港小桂林」喇,一齊睇呢個小桂林有幾靚先
如何前往粉嶺流水響?
粉嶺聯和墟出發 → 流水響水塘
注意流水響水塘外面無任何泊人車錶位,水塘入口兩邊馬路只可以容納到大約兩架車
所以建議如果泊車最好去鶴藪水塘停車埸,然後落車再步行15-20分鐘到流水響水塘
第三個:鹿頸
鹿頸附近泊車地點多,都係一個車聚嘅選擇,所以泊車大致上都唔洗擔心
通常行入去影靚相同感受大自然之前都會係外面嘅茶座食下嘢 chill下先!
另外旁邊仲有個釣魚場(金門海水漁場),場內可以泊車仲有燒烤爐比大家即場燒海鮮食
至於鹿頸行去谷埔嘅景色真係一流 大家千祈唔好錯過
如何前往鹿頸?
大多數人都會由大埔作為起點
大埔起點 → 大美督 → 新娘潭路 → 鹿頸 → 粉嶺終點
第四個 : 西九文化區
如果唔想攀山涉水近近地都有選擇架,就係呢排好熱門嘅西九文化區
西九文化區坐落維多利亞港海旁,除左有戲曲中心,藝術公園,M+展亭及海濱長廊
有時仲會舉行各項文化藝術活動和節目,外面有空曠嘅草地可以帶寵物散步或者野餐都一流
另外,仲有單車服務,價錢都只係每小時$20.有嘢玩有嘢睇當然唔少得食
附近有數間餐廳比你揀,食下午茶飲咖啡chill下真係好爽!一樣可以打卡影生活照
如何前往西九文化區?
西九文化區位於維多利亞港海旁,有三個停車場非常方便
分別係戲曲中心停車場,藝術公園(E區)停車場,項目辦公室停車場
有三個停車場咁多就唔洗地方泊車啦!
第五個 :數碼港
最後介紹多一個近市區嘅地方而又方便嘅,就係數碼港
呢個地方相信好多人都聽過,不過唔知又有冇去過呢?
香港可以帶寵物散步嘅地方真係唔多,而數碼港就係其中一個可以帶寵物嘅公園
一大遍草地比佢地任跑,仲可以慢慢享受下野餐,同狗狗影下靚相
而且呢度泊車方便,行幾步已經到公園.
海濱公園右面仲有個商場,有餐廳同超市,途中想補給一下都可以呢!
如何前往數碼港?
揸車非常方便!泊車點有兩個,第一個就係海濱長廊門口既兩小時錶位
大約有20個以上 ,而另一個點就係數碼港商場,錶位會比較方便狗主上落!
放假去下郊外地方心情都輕鬆啲,享受同家人/伴侶嘅相處時光真係非常珍貴
不過始終都係大自然,大家要好好保護環境,唔好遺留垃圾記得要自己清理好啊!
大家有無其他去過又覺得靚嘅地方可以介紹下呢?不坊可以同大家分享下


text:
上次講到留左喺Mykonos短短一晚之後, 我地第二日就再坐高速船去Santorini喇
Santorini同Mykonos好唔同, 因為係火山島嘅關係,
島嘅面係好高既cliff, 島上主要既town都係喺個cliff上面,
所以曾經見過有旅遊書形容Santorini係一舊朱古力蛋糕,
而崖上既白色建築就似係蛋糕上面的那層cream, 其實離遠睇都真係幾似架.
Santorini有兩個碼頭, 一個係old port
只有去對面火山島的小船同埋接送地中海遊輪客人的接泊船
而我地搭blue star/hellenic seaways等既大船會用既就係new port, 亦即係Athinios Port.
落左船之後本身應該係搭巴士既, 不過我地四個人考慮過之後就決定都係租車算喇
碼頭本身都有好多呢d Car Rental既舗頭, 亦不斷有人拉客
佢地大約嗌既都係30-50euro一日, 而車種多數都以Nissan Micra/Smart fortwo為主.
本身揀好左車種之後入去開始填form咁, 然後...間直係一個惡夢
原來30euro既價錢只係包basic既insurance而唔係全包, 全保的話要另外加多20euro!!
我已經覺得比人呃左咁, 本身想走搵過第二間, 點知佢話已經寫左單係唔可以cancel
所以如果你地有機會去要租車既一定要問係唔係全保先喇...(怒)
好喇, 填晒野走去check車...行番出去見到竟然係一部殘得好過份既Micra (上圖)
我地想換車佢地又唔肯, 結果我用左差唔多15分鐘同佢數晒我搵得到既dent同埋defects
而且油並唔似Avis/Hertz 嗰d咁係入滿比你
我地收車支針只係得1/3格, 佢就會喺張form度mark住
你還車就要比番1/3格比佢 (當然比多都冇問題啦...)
最後攪左一大輛終於走得,
上左車我叫H先生打去card center hold住張卡, 起碼有咩事唔會比佢就咁屈左就過數
好呻完成個trip最唔開心既野喇.
下回分享Santorini第一晚的洞‧穴‧屋!


text:
經過上一集狂派同博派展開黑月之戰後, 芝加哥幾乎被夷為平地. 而今集美國政府誤信野心超大嘅科學家為左可以得到地球永遠嘅安全, 不惜追殺地球上曾經幫過人類嘅博派, 真係反轉豬肚就係屎! 幸好柯柏文被Yeager一家拯救了(Yeager係一個電子垃圾嘅發明家XD), 接著博派亦為左報答Yeager一家救命之恩就展開左一幕幕驚險嘅旅程, 希望再一次拯救地球.
而中段會慢慢開始知道果個科學家正在研究緊新版變形金剛, 希望製造出嚟保護人類, 但點知製造出嚟嘅變形金剛被麥加登感染咗, 當然就係不受控制仲同博派打起上嚟啦.
而片中最令我覺得新鮮當然係香港拍攝部份, 因為始終係一個熟悉嘅地方所以會好有感覺, 但當中亦有啲攪笑嘅地方, 好似香港無啦啦會有架空嘅輕軌…或者太平山後會有一個深山(應該係內地嘅山區)等等, 但外國人睇應該唔會覺得有問題.
而今集嘅動作畫面真係好正, 但就唔好對入面嘅劇情太過認真, 因為有少少簿弱. 而到結尾, 改良版麥加登企咗係太平山話會再返嚟, 唔知導演係唔係想留條尾做下集? 但點都好希望下集會加好睇啦!
7/10
文:waterqq
Just a man who loves movie.


text:
日前,劉心悠就出席咗配飾品牌嘅活動,喺會上,劉心悠就表示自己喺讀書嗰陣曾經試過儲錢買名筆,不過就冇試過送筆畀男友.
她笑說:“不過好似煎過三文魚扒,雖然有一啲over cook,但有啲焦味都好好食,我唔記得系佢生日還系我生日,因為太遙遠啦!”至於距離圣誕節唔到一個月嘅時間,劉心悠就表示14號會有個騷,可以順便開party,佢話:”大家都系close friend,識咗好多年,而家唔想識新朋友.”
而萬眾期待嘅《萬千星輝頒獎典禮》就喺下月舉行,不過較早前就宣布咗頒獎禮嘅入圍名單,《宮心計2深宮計》自播出以來一直都系收視口碑雙豐收,不過劇中嘅男主角馬浚偉竟然冇提名,包括主演嘅心悠都冇畀提名.
對此,劉心悠就笑話:“佢已經系我心目中嘅最佳男主角,相處咗4,五個月,大家都見到佢付出嘅努力,I love him.佢喺我心目中已經系攞咗獎,我覺得獎項冇得預設,大家見到佢成果同努力系最緊要.”
至於自己都冇畀提名,佢就話:“對我嚟講,同佢哋合作已經系得獎,因為我本身唔系TVB親生女,對我都系一個好大挑戰,我冇試過不停嘅拍劇,語言上又好大挑戰,我好似入咗訓練營,所以好感恩畀呢個機會我.”
正如劉心悠所言,大家可以睇到佢哋嘅努力同成果就系最重要嘅,唔理有冇獎有冇提名,喺觀眾嘅心中,佢哋已經系最叻嘅.希望跟住劉心悠可以繼續畀我哋帶嚟多啲更精彩嘅作品,加油!
Like MisshkNews Facebook!不出门也能知天下事~


text:
首先要講明,曾咀其實係無停車場的.不過呢度嘅保安員係容許並且會指引你泊喺路邊,所以你可以話呢度係免費泊車,亦都無入閘機,如下圖.
呢度大大話話都可以泊到過百部車,所以閒日黎都唔需要太擔心,不過由2021年9月8日開始,揸車前往曾咀必須先去食環署網頁預約 (Vehicle Accessing Booking function (fehd.gov.hk)).可供預約嘅日期為你出發前 1 日至 14 日內,而每一日都有指定時段,由朝八至晚六,每一個小時為之一段.另外,如果你喺春秋二祭嘅時候黎,通往曾咀既道路係會封閉嘅,咁你就要考慮以下幾種交通方案.
1. 龍鼓灘(按我導航)
龍鼓灘係最接近曾咀而又泊到車嘅地方,大家可以泊喺龍鼓灘鄉公所呢個停車場,價錢就大家去到先知喇,閒時就$10-$20左右,泊好車,入去鄉公所間士多比現金就得,因為我閒時去,佢連車牌都懶得抄,收完錢就繼續打麻雀.
又或者前一個街口,有個龍鼓灣BBQ場都係有得泊車嘅.價錢又係去到先知啦.
泊完車之後,搭綠的去曾咀約$50,又或者你可以搭春秋二祭先有嘅
九巴56S線或港鐵巴士K52A來回曾咀,收費係 56S線的$11.9及K52A線的$9.6.車程約10分鐘.
2. V City / 屯門站停車場(按我導航)
既然你揸車都入唔到曾咀,泊龍鼓灘都係要轉巴士同埋又要揸成10公里浪費油錢.咁不如泊V City或者屯門站停車場啦,反正56S及K52A總站就喺V City樓下.不過如果你打算搭的士的話,由V City往曾咀車資約$200.車程約35分鐘.
停車場價錢詳情請參閱泊好先.兩個停車場收費係一樣,兼同樣可以享用V City免費泊車優惠,詳情請按以下hashtag到商場專頁瀏覽.
註:2022年九巴宣佈不開設56S線.故此乘客必須選擇K52A前往曾咀.
(網絡相片及泊車專員Jong-un Kim提供)


text:
今次又係用左素忌廉😌今次呢隻係第一次用既Keto Creamer 無糖生酮植物淡奶✔ 含有來自椰子油的中鏈脂肪酸,較易比身體代謝同相對低機會儲存成身體脂肪!忌廉湯都可以有較健康嘅version💚呢個湯再配塊蒜蓉包食好正丫🥣
▶羊肚菌係因為我上次整羊肚菌飯未用哂,所以加埋落去,加咗入去菇味香好多,不過絕對係optional
▶可以加入不同香草如parsley和thyme, 但係我太懶無加🤣
▶加入薯仔係因為我鍾意有啲粉粉地嘅感覺,都係optional
材料:
啡菇 300g
白菇 200g
羊肚菌 4粒 (optional)
洋蔥 半個
薯仔 20g (少少便可)
蒜頭 1瓣
素牛油 20g
Vegetable Stock 蔬菜高湯 700ml
Califia Farms 生酮植物淡奶 – 無糖 50ml
黑松露油 2茶匙
黑松露醬 2茶匙
海鹽 適量
黑椒 適量
做法:
1. 菇類切片,羊肚菌浸15分鐘後洗淨,洋蔥切粒,蒜頭切碎,薯仔切粒
2. 熱鍋下牛油,加入蒜蓉和洋蔥粒炒2分鐘,然後再加入菇類炒至軟身(約3分鐘),之後倒入蔬菜高湯,慢火煮20分鐘!
3. 熄火!可以先拿起少少蘑菇做裝飾,然後用手動攪拌器把所有材料打碎!之後重新開火,轉小火加入黑松露醬和忌廉,煮3分鐘後加入海鹽和黑椒調味!熄火後加入黑松露油,再加少少忌廉同菇在表面做裝飾便成!


text:
心齋橋應該係個個去大阪都一定會行的購物街啦,每次去都多人過行年宵,不過又真係幾多野行既,仲好多好野食添!今次要介紹來自美國的人氣龍蝦三文治Luke's Lobster,大阪分店就在心齋橋啦,位置大概在心齋橋後半段,GUCCI對面.
間店都幾受歡迎,間中要排隊,我去個時係朝早大約11點半,只係排左5分鐘,但有次夜晚8點經過見到條隊排到出門口,大約30人,大家有心理準備啦.間舖唔大,可以好清楚睇到職員整三文治的過程,都有少少位俾大家企係店內食,大約企到5個人啦.
呢個就係menu,主要就係得3種三文治,分別係龍蝦,蟹同埋蝦,可以揀雙拼.加400yen變套餐有飲品同一包薯片.龍蝦係主打,有兩種size可以揀,US size比regular size大,價錢貴600yen.
呢個就係US size的龍蝦三文治啦!所有龍蝦肉都係由美國新鮮直送到日本,好鮮甜,啖啖肉好好食!!!個包加左牛油烘過,職員會先將龍蝦肉放在包上,加醬汁,最後灑黑椒同鹽.醬汁係由檸檬,牛油同糖混合而成,其實食落個醬汁唔係太濃,但加埋黑椒同鹽就好香好惹味啦!
Regular size大約細1/3,影出黎好似差唔多,但其實龍蝦肉細舊同少d.我個人推介食US size,因為龍蝦肉真係太好味啦,大大舊食開心好多,regular size滿足唔到我呀.提提大家,包係熱,但龍蝦肉係凍架.其實US size都幾貴,1580yen,7算的話都要港幣$110,但覺得都接受到,因為真係好好食麻.
見到其他人買雙拼,應該係龍蝦加蝦.下次再試下蟹同蝦先~東京表參道都有分店架,不過最正應該係飛去紐約食總店,哈哈.
Luke's Lobster
地址:大阪市中央區心齋橋筋1-3-21 1F
交通:地下鐵心齋橋站4號出口行3分鐘
營業時間:每日11:00-21:00


text:
話說上個星期我幫屋企啲毛毛公仔洗白白,洗好左之後一隻隻咁晾左係個夾夾架度,就係因為咁...小小豬就發現左佢地,要求同啲公仔玩,當然濕濕咁又點可以玩呢?終於到左今日,公仔終於都乾透,所以可以俾小小豬玩啦!
其實係啲公仔堆中,係有三隻唔同顏色嘅砂糖兔仲有DUFFY,不過唔知點解小小豬對粉紅色嘅隻砂糖兔特別有好感,成朝早都係要抱住,仲幫佢改左個名叫PURPLE添.
哈哈哈...點解叫PURPLE,就係因為砂糖兔著住件紫色衫,所以小小豬一見到不停叫PURPLE..PURPLE,個名就咁嚟啦!
個傻豬仔愛PURPLE嘅程度真係好利害,就連我地去行超級市場都要帶埋佢去呀(之前玩咁多種玩具都未試過自己話要帶落街呀)~
行完超級市場,見天氣都OK,所以又去公園仔玩一陣,個傻仔都帶埋PURPLE去,仲同佢一齊玩呀~
真係玩到邊抱到邊,都幾攪笑呀~
係同PURPLE玩之餘,個小小豬真係越嚟越大膽,開始玩繩索啦~
係大肥豬同小小豬玩繩索嘅時候,我拎住PURPLE影吓相~
哈哈哈...真係好耐冇拎啲公仔去影相啦!其實有時都真係好想帶啲公仔出去影吓相,不過依家要照顧小小豬又點會有時間呢?就算有時間都用晒嚟影小小豬啦!不過其實影公仔都真係幾好玩,所以等小小豬大個啲嘅時間,都可以帶啲公仔去影吓相,自己玩吓先得!
**我的微博..關注啦**


text:
我知,依句說話好廢,但我都想講吓個分別大成點.
你問我日本有冇邊間嘢真係覺得唔好食?我只可以話十六日以嚟只係有兩三餐覺得唔係咁好食,而當中只有一兩樣食物係真心覺得差.我點樣去定義唔係咁好食呢?就係我食咗一兩啖之後會講句「香港貨色」.你可以話因為我上得網自己搵心水餐廳,睇過哂食評先揀自然差極有限,但弊就弊在有好多只係我地行經覺得啱就去食嘅依然唔錯,而且香港餐廳上網有人推介嘅十間入面咪一樣有八間伏.依個就係日本同香港餐廳最大嘅分別——日本出名好食就真係好食,香港出名好食嘅我都唔知好食喺邊.
就好似我影嘅依嚿嘢(調咗色搞到啲海膽咁樣衰,我錯),三文魚籽同海膽多到嚇死人,下面係二開六嘅壽司卷,仲要講新鮮同味道都冇得輸.喺香港食嚿冇乜海膽嘅海膽壽司都收你二三十蚊嗰陣,我依堆嘢只係講緊一百蚊左右,當佢拎過嚟嗰陣我真係差啲想嘩一聲出嚟.兩個人唔理價錢咁叫,又依嚿嘢又中拖又炒海鮮又壽司,埋單每個都係二百蚊多啲,喺香港食放題啲冇味急凍嘢仲要收多我一百,而家諗返起都覺得折墮.
之後去咗一間專食炸豬扒飯嘅名店,仲諗住好多香港人啦,點知去到又聽唔到人大大聲講廣東話.見到成間鋪頭坐滿哂日本人,我都知自己冇揀錯地方,不過點估都估唔到原來炸豬扒可以好食到依個地步.一百蚊嘅價錢,食到大大塊又嫩又多汁又有豬味得嚟唔會騷嘅炸豬扒,應該係我人生中第一次覺得一百蚊嘅炸豬扒飯可以用個抵字嚟形容.我諗香港要食返依個水準嘅炸豬扒飯唔係唔得,不過可能收你三百蚊一個飯,然後再加一,茶錢,花生錢,總知就唔係我依啲平凡人去嘅餐廳啦.
成個日本旅行,我食過嘅餐廳大概都係「比香港平一截又好食過香港」同埋「睇落唔係平但食落就知係抵到爛」依兩種,香川嘅骨付鳥就係最好例子,不枉我地夜媽媽凍冰冰冒住微雨企喺街排佢半個鐘.而家返到嚟香港,我對出街食飯嘅興趣真係唔算大,因為同日本一樣嘅價錢可以比日本低好幾倍嘅質素,除咗噚晚食嗰串炸大腸,我暫時搵唔到一間我覺得個價係抵比嘅餐廳.
又係嘅,香港租咁貴,又有咩可能搵到吖.


text:
tiffanyau橄欖護唇膏 心得評價
看產品及心得
DHCLip Cream
DHC橄欖護唇膏Lip Cream
4.3
心得評價:182 篇(95人覺得好用)
容量/價格:1.5g / HK$58
tiffanyau
年齡17膚質混合肌心得篇數13
4
2021.11.21 發表
我嘅嘴唇天生比較乾成日甩皮 一唔搽潤唇膏就會甩皮就算春夏秋季冬都一樣 我覺得呢隻唇膏比較油
係有一定嘅滋潤成分但係成份都比較油查落個嘴會感覺到有少少嘅油份 同埋佢嘅容量好少 性價比唔係太高
係有一定嘅滋潤成分但係成份都比較油查落個嘴會感覺到有少少嘅油份 同埋佢嘅容量好少 性價比唔係太高
tiffanyau其他心得13篇
首先份量真係好少 自己本身係混油肌膚 皮膚乾 就會係咁出油 夏天就咁用佢保濕度完全唔夠 更何況秋冬  同埋普普通通 ...
極潤保濕水分露HADA LABO 肌研148
2021.11.22 發表0
我嘅嘴唇天生比較乾成日甩皮 一唔搽潤唇膏就會甩皮就算春夏秋季冬都一樣 我覺得呢隻唇膏比較油 係有一定嘅滋潤成分但係成份都比較...
橄欖護唇膏DHC58
2021.11.21 發表0
自己覺得幾好用唔會有太笠嘅情況 同埋真係會有保濕嘅效果 用完之後亦都唔會有太油嘅情況 我覺得幾滿意呢個產品
滋陰生人參面霜雪花秀1700
2021.11.21 發表0
已經不斷回購很多次 用過所有面膜最保濕的一個面膜 精華液很多 而且真係有效保濕 夜晚敷完之後朝早起身洗完面都會仲有保濕嘅效果 同埋減少...
玻尿酸複合精華液面膜Dr. Jou 森田藥粧
2021.11.21 發表0
L
o
a
d
i
n
g
.
.
.


text:
石灰
石灰,又叫白灰,係含鈣嘅其中一類礦石,又或係用呢類礦石整出來嘅礦物,主要成係碳酸鈣,氧化鈣同氫氧化鈣.礦石主要石灰岩.係其實石灰來源唔單止係來自礦石,亦都可以係蠔殼,貝殼,珊瑚呢類有好多碳酸鈣嘅生物.氧化鈣通常叫做生石灰,而氫氧化鈣就叫做熟石灰.佢哋之所以分生熟,係因過處理過程嘅先後.
通常石灰都係講熟石灰,因為生石灰都幾危險下.
石灰係無論係起屋,化工定耕田都會用得,用途好廣泛.響史前時代人已經知道佢嘅用處.
制作[編輯]
自然界通常係碳酸鈣,係用來做其他兩種石灰嘅材料.大自然嘅甲殼,石灰岩,石灰石等就係天然嘅石灰.要整其他石灰,傳統做法係就將材料整碎佢,同啲炭撈埋,放入個窰度,再放一浸乾草.個窰頂係通氣嘅,而窟底係有留窿畀空氣入.跟住就放火等佢燒,呢個時間就同個窟打氣,等佢燒旺啲,將所有石灰材料燒到好熱,大概攝氏825度到.燒夠六個鐘,石灰材料啲二氧化碳走晒出來,就變成鹼性都極之強嘅生石灰喇.生石灰可以強到揦[1]爛嘢.呢個過程就係叫做熱分解.
等佢響個窰度攤凍一日,就剷晒佢出來,堆埋一堆,然後加水.咁就會有好多煙走出來,呢個時候,就變成熟石灰.熟石灰無生石灰鹼性咁強,但係仍然都幾強下.由佢等一日,等佢全部都轉晒做熟石灰.
最後用個篩將啲渣隔走,淨低落來嘅石灰就包埋來賣.
級數[編輯]
石級可以跟佢粗幼分三級.最粗嘅係沙灰,用來批牆.其次係塵灰,用來批天花板.最幼嘅係上灰,用來整皮革.
用途[編輯]
田落咗石灰就無咁酸,亦都可殺蟲.落落水度可以改善水質.整批蕩會用到.
石灰可以測試有冇二氧化碳嘅存在.如果石灰遇到二氧化碳,會形成乳白色固態物質,即係碳酸鈣,水亦會喺呢個時候形成.如果再繼續將二氧化碳加入去碳酸鈣同埋水嘅話,碳酸鈣同埋二氧化碳就會溶喺水裏面,而碳酸氫鈣就係呢個化學反應嘅產物.
注[編輯]
- ↑ 音"那",腐蝕之意


text:
色日放送:惹火兔女郎 引爆變色狼
好多男人都話年紀大咗之後欠缺性趣,懷疑自己嘅性機能出現問題.AV業界資深人士神仙乙就話唔一定同身體有關,其實好多時都要睇對手,如果係索女配埋可愛又性感嘅兔女郎裝扮,咁就一定會令人慾火飆升喇!
以肉償債
喺GLORYQUEST出品嘅《No.1兔女郎史上最惡之恥辱7》中,濱崎真緒接替母親嘅小食店生意之後,決定將店舖改裝,再搵其他人入股開設兔女郎陪酒俱樂部,而真緒亦會落場親力親為侍客.可惜好景不常,真緒被股東設計陷害,搞到連間舖都冇埋兼欠下巨債,後來班衰人仲逼阿妹喺俱樂部表演脫衣舞娛賓,更加要同客人上床以肉償債,真係慘慘豬!
擅長胸夾
由Materiall推出嘅《爆乳逆露出奉仕中出》入面,松本菜奈實係一間高級俱樂部嘅紅牌應召女郎,之所以深受客人歡迎,除咗因為佢心口對J奶又大又富彈性外,亦因為佢最鍾意扮兔女郎,可愛活潑又性感,令客人眼前一亮!而菜奈實更加係床技高手,最擅長胸夾,用對J奶令客人爽到爆發男之潮吹,難怪客似雲來啦!
享受被玩弄
片廠DIGITAL ARK推出嘅《惱殺淫亂兔女郎》,講述乙愛麗絲係一位好性之女,最鍾意扮成兔女郎同男人約炮,點解佢要咁做呢?原因係佢好享受被人玩弄,扮成可愛兔女郎目的就係要引發對方嘅獸性,更會要求對方動作粗野啲又瘋狂啲,令佢可以獲得更強烈嘅快感刺激,高潮迭起!
人人做記者
爆料方法 :
爆料熱線:
(852) 3600 3600
傳 真:
(852) 3600 8800
SMS:
(852) 6500 6500
電 郵:
MMS:


text:
-
étudiant嘅發音發音人 gwen_bzh (男,來自法國) 男,來自法國發音人 gwen_bzh
9票 好 毋好
添加到喜愛嘅發音裡肚
下載報告
-
étudiant嘅發音發音人 papillon (女,來自荷蘭) 女,來自荷蘭發音人 papillon
2票 好 毋好
添加到喜愛嘅發音裡肚
下載報告
-
étudiant嘅發音發音人 Domigloup (女,來自法國) 女,來自法國發音人 Domigloup
User information
Follow
1票 好 毋好
添加到喜愛嘅發音裡肚
下載報告
-
étudiant嘅發音發音人 Johncraven (男,來自加拿大) 男,來自加拿大發音人 Johncraven
User information
Follow
0票 好 毋好
添加到喜愛嘅發音裡肚
下載報告
-
étudiant嘅發音發音人 NickLafond (女,來自加拿大) 女,來自加拿大發音人 NickLafond
0票 好 毋好
添加到喜愛嘅發音裡肚
下載報告
-
étudiant嘅發音發音人 Akita28 (男,來自法國) 男,來自法國發音人 Akita28
User information
Follow
0票 好 毋好
添加到喜愛嘅發音裡肚
下載報告


text:
(Presented by CMHK)
聖誕旅行熱點1:大灣區美食之旅
攞唔到假但又想去下旅行,不如近近哋去廣州,深圳,東莞3日2夜行下食下嘢,都好relax㗎!
而我呢,就特別推薦位於深圳嘅深業上城同埋COCO PARK呢兩個繼續熱爆Ig嘅打卡勝地,集合所有至潮商店餐廳,例如喜茶,探魚等,仲有好多打卡cafés,搞到我心郁郁,即刻想去番轉.
不過返內地,好多時無論食飯定買嘢都要用到微信支付,所以記得買定張喺中國內地用嘅儲值卡傍身啦!
推薦儲值卡
中國內地10日數據卡
10日無限數據 (3GB 數據用量,其後速度最高為128kbps)
CMHK MyLink/ 網上商店優惠價:$81
聖誕旅行熱點2:日本冬日限定絕景+血拼之旅
朋友成日話未見過富士山,就唔算去過日本!今次揀聖誕去就啱晒~冬天雨水較少,能見度較高,可以喺河口湖租間露天風呂,浸住溫泉欣賞富士山雪景.
但係齋浸溫泉好悶喎!唔怕!搭乘由「富士急行巴士」營運嘅專線,由河口湖去到「御殿場Premium Outlets」就可以瘋狂血拼,趁呢個時候入定啲冬天衫,把握時間掃貨啦!
推薦儲值卡
日本數據卡
7日無限日本數據用量
CMHK MyLink/ 網上商店優惠價:$163
聖誕旅行熱點3:玩轉澳紐自駕遊
攞足11日假又鍾意自駕遊,就可以趁聖誕去澳紐避寒.每年12月至2月係澳洲同新西蘭嘅夏天,係最舒服嘅季節.
澳紐除咗陽光與海灘外,仲有好多體驗活動㗎!例如鍾意影相嘅朋友,可以選擇去新西蘭南島,因為呢個季節係薰衣草花季,去開仲有機會同草泥馬見面添.
如果嫌睇花太過文青?可以去附近嘅皇后鎮玩高空跳傘或者挑戰自己,參加 Nevis Bungy嘅活動,喺134公尺高嘅地方一躍而下,非常刺激!
最尾一定要留番幾日去悉尼,因為澳洲係其中一個較先跨年嘅國家,同另一半喺悉尼歌劇院下面一齊倒數,步入 2019夠晒romantic啦~
推薦儲值卡
澳紐15日儲值卡
15日3GB 澳洲及新西蘭共用數據用量,其後速度最高為128kbps
$50儲值額可作當地通話使用
CMHK MyLink/ 網上商店優惠價:$96
聖誕外遊SIM卡75折
依家中國移動香港推出咗外遊儲值卡冬日優惠,喺MyLink app或網上商店有多款指定外遊儲值卡或數據卡都以75折優惠價發售,平均日費只係$6.4起!其中嘅澳紐15日同美加15日儲值卡更內含$50儲值額,可用作50分鐘當地通話或25分鐘致電回港,咁喺當地無論係想打去餐廳book枱,定打返香港同屋企人報平安都一樣冇問題啦!
優惠期去到2019年1月8日咋,經MyLink app或CMHK網上商店買就可以.嚟緊諗住去旅行嘅你,千祈唔好錯過今次嘅優惠喇!Click入嚟了解更多詳情啦!
*優惠須受有關條款及細則約束.


text:
「烘焙」
我相信你係社交媒體上面一定有朋友會上載佢哋焗完嘅蛋糕,麵包等等嘅相片.我諗大家真係宅係屋企太耐,所以趁有時間就自己係屋企整下嘢食.當然要焗嘢都要有焗爐先得喇.另外都要基本材料例如酵母,麵粉,牛油,雞蛋,牛奶.而事實上要等麵粉發酵都要一段時間,所以反正而家日日係屋企,不如自己焗下麵包.有小朋友嘅就直頭當埋親子活動,總算有啲嘢做下!
「生意」
近日相信烘焙店嘅生意都會因為疫情而有所增長.平時去開街市間烘焙店基本上都無人行,但係最近就發現多咗人去買材料,相信係因為多咗時間係屋企,又或者諗住同小朋友係屋企整下嘢.就算你唔識焗嘢,而家上網大把教材,你想學整乜都得,當然有影片嘅會更加好.因為發覺有時淨係睇食譜跟住做都未必整得好.所以就算你係地獄廚神都好,而家真係分分鐘練成十八般武藝!
「逆市」
烘焙店當然乜都有,但係佢哋嘅經營模式一般都比較傳統.當然而家有一啲網上店,但係始終有時好多人都未必識得分辨啲麵粉.一時高筋,一時低筋,真係淨係麵粉都已經搞到你暈!之後最緊要嘅過程就當然係發酵,而發酵又有好多技巧.而最誇張嘅係有啲出名嘅網上烘焙店都話自己因為疫情,訂單比較多,出貨時間會延遲甚至叫你落鋪頭取貨.所以真係有危必有機!你點都估唔到烘焙店係疫情下,生意不跌返升!


text:
3南韓漫遊SIM卡——終於高速少少
唔知大家有冇睇過筆者之前去台灣用3漫遊卡嘅中伏Post呢?但其實睇完另一Blogger去日本嘅伏SIM Post之後我都覺得其實3唔係好伏😂.於是,筆者喺去年8月嘅時候繼續抱住試伏嘅心態,再次購買咗3香港嘅南韓漫遊卡去試試佢.
呢張卡係3推出嘅南韓漫遊卡,香港似乎用唔到,去到南韓嘅時候就係漫遊去SK Telecom,南韓距離香港都有一段時間,所以速度嘅lost都應該比較大.
文章入面出現Wi-Fi標誌嘅係透過Netgear AirCard AC810(港版 aka 歐版)分享張卡嘅訊號俾電話
而直接出現LTE標誌嘅就係透過iPhone 6s Plus 港版嚟進行嘅LTE連線
呢張就係一落機啱啱喺南韓仁川機場到埗嘅時候做嘅Speedtest,亦係咁多次之中最高速嘅一次,既然連漫遊卡都有約60Mbps 嘅速度的話呢,相信仁川機場本地4G都有返相當嘅速度.(對比香港嚟講就效果非常理想啦,因為當期時我都係用緊SUN Mobile,最高速度都只係得21Mbps所以算係咁上下啦.
呢次測速冇記錯就係喺龍仁市,錄得都有約40Mbps嘅表現,遠比上一次台灣漫遊卡嘅表現好好多!
之不過呢,自此之後就再冇錄得過高速了.睇返紀錄呢,相信呢個係喺義王市做嘅Speedtest嚟,但速度都係Keep住徘徊喺10Mbps.
另一次喺義王嘅Speedtest就係9.16Mbps Download同1.33Mbps Upload.
入咗首爾之後個下載速度一直都係Keep住喺呢個位左右,上載方面嘅表現就比較差,有時候連1Mbps都唔夠,雖然普通send下text message都應該夠用嘅,但一send圖就應該瀨晒嘢.
同場另一次嘅Speedtest結果係8.86Mbps Download同5.69Mbps Upload.
呢次嘅Speedtest冇記錯呢就係喺TrickEye Museum門口附近做嘅Speedtest嚟,上載嘅表現終於好返少少,Download嗰度都係Keep住喺10Mbps度徘徊.
同日喺首爾市區都Test過有一次有13Mbps Download同11.8Mbps Upload嘅表現,似乎呢張卡嘅效果都唔錯.
呢張卡嘅感覺俾到我至少唔係一個伏嚟,曾經Speedtest到有超過50Mbps嘅漫遊表現,我都覺得算係咁,不過係市區嘅速度慢,到底係關3香港事?還是南韓SK Telecom方面唔夠Bandwidth分或者係QoS嘅影響呢?咁我就唔知道喇.當然都有可能係因為我用一部600Mbps 3CA規格嘅Wi-Fi蛋收同一部得2CA 300Mbps 規格嘅電話接受所導致嘅差別,不過其實我咁樣插都係逼不得已,因為隻Wi-Fi蛋10個鐘左右就冇電,加上佢Netgear叉電方面Bug Bug地,喺70%以上嘅時候插電就冇反應,唔能夠用尿袋長插,所以先要轉device.
產品來源:自資購買
售價:$73
購買渠道:3香港實體店


text:
2019年8月31日星期六
貪平去Annemasse
如果google就會知日內瓦湖一邊係瑞士,一邊係法國.8月25 去程特登揀法國嗰邊. 途經Evian(礦泉水品牌呢!).都幾靚.下次有機會會去巡吓.
喺Annemasse嘅酒店係喺市郊,鄰近小型飛機場.
第二朝發揮慳家本色,喺法國呢邊買定啲糧餉,喺日內瓦picnic啦.
呢度麵包舖好先進呀. 用機收錢㗎.咁個職員就唔使掂錢又掂麵包啦. (註>自助麵包舖唔多興.而奧地利麵包舖嘅職員係每次有人買嘢就戴(新)手套.真係想像唔到一日掉幾多膠手套)
再去超市入貨.
今次喺呢度嘅KFC第一次飲Oasis.OK喎, 超市見有, 入貨啦.
超市停車場通常只係for客戶用. 但係去咗呢間唔使入閘個喎. 點知走時就要出閘,要撳密碼.密碼喺邊呢?
睇勻成張收據,全法文,唯有斷估冇痛苦.
買晒嘢再去市中心.
Town hall 右.
就係搵郵局買郵票.點知只有一款掛喺度,仲要係我唔鍾意嘅貼紙郵票.最後運吉出番嚟.
Annemasse冇景點的.shopping就OK嘅.但要注意有啲舖頭星期一可能係休息㗎.
27 則留言:
冇夾夾麵包?回覆刪除
盒拿破侖好冇食?回覆刪除
精打細算.....係王子的一貫作風:P回覆刪除
你唔係公費出巡咩?都要揀平酒店?回覆刪除
我度麵包舖嘅職員係用parchment paper代替手套,超市嘅自助麵包都係咁,顧客攞麵包時都係用parchment paper
個密碼使乜估?code barrière 咪係囉,同英文差唔多啫
乜冇發現有免費嘢派咩回覆刪除
LU香港越來越多款
王子鐘意食 Cassoulet?回覆刪除
你應該睇到 code barrière回覆刪除
精打細算, clap clap clap !回覆刪除
法國嘅Annemasse有酒店好平回覆刪除
精打細算喎你....哈!回覆刪除
每次有人買嘢就戴(新)手套<--難以想像!回覆刪除
冇picnic 相🤣回覆刪除
有冇帶紅白格仔布去坐草地?


text:
我地繼續向呢個方向探討一下,提到耳仔細既人比較難搵到合適既耳機,咁點算呀? 唔通我淨係可以起屋企聽喇叭或者用頭戴式耳罩?
咁當然唔係啦,其實好多客人都會有同一個諗法,反正隻隻耳機都帶得唔舒服,又易甩,又痛,咁就用生果牌算啦,起碼佢叫帶得到.
其實方向係正確既,起碼大家心目中追求係一隻帶得舒服既耳機,但市埸上無乜選擇又或者已經懶得去撞板,加上生果牌真無線藍芽耳機既帶動,令到真無線耳機已經形成左有一個大市埸,同埋重點係 - 帶到唔甩!
但係咁喎小編,你一直提及既首要要隔到音先叫做試到隻耳機好唔好聲,咁生果牌本身都唔係好隔到音,頭2代佢純粹掛起隻耳度,呢代先叫做用返個耳膠同埋整個降燥功能出黎,起規格上佢既音色比起真係入耳式既耳機比起黎有距離架啵,咁點解咁多人用佢既?
生果牌喎😆用佢已經=潮流,同埋事實上佢既真無線耳機表現一直都唔錯,起綜合咁多個方面黎計,佢個價錢對得住佢個表現同牌子架啦,比起某D耳機貴一貴,但10個有8個都會話帶一陣就好痛呀...(但佢又好好聲,煩死人啦😭😭.)
哈哈,上面果個情況又可以得出2大類用家既決定 - 要聲音定要音質
使用向左/向右箭頭操作播放投影片.如使用行動裝置,請向左/向右滑動


text:
「開班」
要做兩日嘅課程真係唔容易,尤其係內容安排同要照顧每位嚟上堂嘅期望.而今次係第一次完完整整,由頭到尾咁講完數據分析嘅流程,每一環會做嘅嘢,其實真係第一次.當然更加重要嘅係嚟上堂嘅朋友要同公司申請兩日嚟,真係感激!過去嗰幾日真係為咗整理教材真係無乜點瞓,對精神需求真係好大.希望如果下次再搞嚟個課程會做得更好,如有不足,多多包涵!
「完成」
終於教完兩日嘅數據分析課程,雖然未知上完兩日課程嘅朋友有無學到嘢,不過希望至少達到佢哋嘅預期.今次嘅課程出現咗啲小插曲,不過最起碼都順利完成.自己亦覺得仲有好多地方要改進,尤其係內容方面,希望下次再做好啲!其實今次有少少搵自己嚟搞,因為唔記得應承咗另一個課程係第一日嘅夜晚教書.足足講咗兩日嘢,疲累到上完堂返到屋企無幾耐斷咗片,真係好耐無試過.
「忙碌」
其實好似郭大少出世之後唯一一次有超過一日無見過佢.因為佢未起身我就已經出咗去準備上堂嘅嘢,到咗夜晚教完書返到屋企佢又已經訓咗覺.今日又一早出去上堂,終於今晚見到佢.有時真係有啲過意唔去,好似同佢慶祝完生日跟住就揼低佢.不過終於忙完,下個星期希望可以抖一抖,回一回氣.八月又應該會係一個忙碌嘅一個月.
Also published on Medium.


text:
作為一條解謎 JJ 我覺得今次《Assassin’s Creed Origins》最好玩既就係解莎草紙謎題,謎面字眼非常之隱晦但又透露絲絲既線索真係非常之吸引,而且解開每個謎題最少都會得到紫裝,當中仲有極為珍貴既擋格回血金盾,下面我地會為大家提供全 25 份莎草紙謎題解法. (大家搵果陣用 Ctrl+F 會方便啲)
長飲之行
謎面提到碗底,成個 Siwa 得呢個地方係符合碗底型狀,即係圓型
潛落底就會搵到
肥沃之土
神殿西北方又有棕櫚樹同沙漠環繞,即係只有呢個位
係附近既石欄內既草叢周圍行就會搵到
冷酷凝視
充滿遺跡既島嶼即係呢個
因為我唔知佢講邊條柱所以我係逐條搵……你地睇圖就得啦 LOL
黃沙之海
係西行省呢個點
打坐到日出就會見到呢個 X (點咗日變夜,夜變日個技能先)
鬧中取靜
亞力山卓呢個位
呢個小島上面有顆倒冧咗既棕櫚樹,樹倒既方向一路走到海邊就係寶物所在地
用無人機睇會更清楚
希望之光
卡塔拉窪地沒有乾旱,即係有水源,而唯一有水源既地方得呢度
謎面既拉係呢度係指陽光,而係陽光同陰影之間就只有入口呢棵樹,所以寶物就係樹底
鱷神之怒
金字塔南邊
神獸
法老個頭後面就係
瀆神作為
大屋行省西北方
發現呢度係墓地,而破曉之後跑的最快,即係離陽光照射最遠墳墓
亦即係我望住係小山上呢個
中分山谷
到達北盾行省中央會發現係一個鱷魚巢穴
只要企高少少就會發現有棵樹係與眾不同,寶物就係樹底
一目了然
鱷城東南方係一座染坊,可以見到條河已經染晒色
而寶物就係呢座顏料池入面
燃燒樹叢
其實係孟菲斯過去近啲
尼羅河另一邊既高峰,即係呢個位
會見到零零舍舍得一棵樹
拎咗寶物之後堆草就會開始著火,但係無燃燒傷害,可以係入面跳舞
沉淪之友
二位男子指呢二個石像
沉沒的朋友係指有隻沉船係南邊石像視線方向
潛落去就會搵到
盡頭之處
大約係呢個地方,係呢塊稻田附近會見到引水道,亦即係人造物
最西邊既引水道行到盡頭
絕望雙子
就係傳點隔離
呢2間屋就係雙子
寶物就係後面樹下
托特之祕
豹巢穴係呢個位,其實搭船過去仲快
呢個位做信仰之躍
落到底就見到寶物
自然之道
荒蕪之地呢度解無人打理既農田
倒下的雙親即係呢2棵樹
中間既就係孤獨的女兒
傾斜之塔
大約呢個位
會發現呢座傾斜之塔
寶物就係塔底
公正律法
呢度係一堆陶器廠
發現西邊只有一間陶器廠煙囪有出煙
寶物就係煙囪度
王家植物
大約呢個位置
會發現一棵超級大樹,寶物就係樹下
失落之城
鬼村指呢個位,入面一個人都無的
距離黎明最遠既位置係指山頂上面呢間屋
石化蕈菇
最小既金字塔望過黎呢個位
會見到有2舊菇狀石
爬上去就搵到寶物
不論死活
係綠山既大象鬥技場入面
一入去沿右手邊跑會見到
濕身工作
建造中水道橋,只有呢個位置
沿路上去會發現係一個山洞
寶物就係洞內既水底
操之過急
救命者,燈塔也,所以要傳黎呢個位
不曾留心他警告,即係唔睇燈炒船既盲毛
所以寶物就係爛船度
操之過急
綠山湖泊即係呢個
源頭位置
寶物就係呢個位,而且啲水又真係憑空出現……
相關回帶文章:
《Assassin’s Creed Origins》十二星盤位置圖片攻略
《刺客教條:起源》14個古墓石板位置詳細圖文攻略
(刺客教條:起源)傳說隱藏裝備「伊述盔甲」獲得方法
(開創刺客新紀元)集 Ubisoft 大成之作《Assassin’s Creed Origins》遊戲評測


text:
終於睇返一直都想睇但拖到金像獎都完埋至睇嘅港產片,觀後感非常大路,就係只有欷歔.呢種欷歔唔係觀眾嘅庸人自擾,而係導演編劇刻意安排嘅結果,政治隱喻,嚴謹而著跡,難怪拍之前要籌備差唔多五年.
戲入面三大賊,明顯係代表緊三種香港人,而時間設定為九七主權移交前夕,亦都分明係要以小見大,去突出呢三種人應對大限嘅態度.網上面唔少影評都有提及電影英文名《Trivisa》喺梵文嘅意義係三重煉獄,即係佛經之中嘅煩惱之源貪嗔癡,雖然後知後覺,但稍加對照,就會知道三大賊分別代表邊種妄念,而呢啲妄念又點樣令佢地走向新時代早已為佢地編好嘅慘澹收場.
做賊係一個職業,除咗一樣米可以養百樣人,一個行業入面都可以養到唔同性格嘅同業.三人身為梟雄,風光之時,無一不能將固有制度之下嘅皇家香港警察玩弄於股掌之中,但當時移世易,搵食漸見艱難,共產黨打到黎,始終都係逃唔出龍游淺水遭蝦欺嘅困局.不論係因為要贏人先要贏自己而不停挑戰更多高山,做賊都要比一般賊有夢想有志氣嘅賊,定係摸著石頭北上走私電器,做賊做到轉營從商結果受盡閒氣甚至貨銀兩失嘅賊,抑或係一度離開但又回頭,細心做足萬全準備偏發現打劫金舖早已過時嘅賊,始終都係不敵新人事新作風,狼狽而終.一道赤洪掠過,所有人無一倖免,霎時之間手足無措,絕境之中只能棄械投降,勇猛如葉國歡亦只不過可以喺死前隊冧兩件散仔一洩心頭之恨,最後都係要死——或者一切都係整定.
抱持相同心態嘅香港人,到今時今日都已經同樣按照劇本倒於血泊之中,奄奄一息.大賊風光嘅故事嘅開始可能係好耐以前,但電影故事嘅開始設定咗喺八二年前,大變就係始於呢一點火車切軌嘅交點.有啲嘢或者唔係整定,而係遠因近因巧合無常湊合而成,但知道咗佢唔係整定,殘存嘅遺憾或者只會令人更加痛苦.當日唔好咁心雄,聽吓人地意見,當日堅守陣地,埋頭做自己擅長嘅事,當日金盆洗手,忘記背後,努力面前,係咪就會happily ever after,定還是,三個選擇揭盅都係此路不通呢——每一個人每一個城市每一座風滿樓,都只有眼前路,沒有身後身,唔行過去,唔行到去,唔行返去,答案冇人知道.
賊王之於賊群,其實係賊中精英,精英,往往係支撐一個群體嘅核心.只要瓦解精英力量,就會令群體失去向心,心知自己不如精英嘅二打六,就會心灰意冷,變為順民.所以,要消滅罪案,警察每一次嘅小追小捕其實都唔係最關鍵,真正要撲滅罪行,打消賊群作案念頭,靠嘅係殺一儆百,擒賊先擒賊王.當警嘅目的係控制一切,而賊就係追求生存嘅空間,兩者關係,就只可能係一場零和遊戲.警察放鬆唔捉,只係因為未集中火力,一準備充足,賊從來都無路可逃,因此密室嘅談判,人大嘅框架,其實都只係垂死掙扎同埋當權者嘅掩眼法,時機一到,賊群武功再高都只能束手就擒,而賊王嘅落網正正就係賊群一網成擒之日.
要一網打盡,喺過渡嘅時期,警察係唔會急於勒緊社會秩序,畀大家知道賊王仍然可以指望,警察治下仍然有賊王,反而係可以借假希望去穩定畏懼失序嘅人心.另一方面,佢地無間滲透,其後黑白兩道就會混為一體,有賊亦有針,去到雷洛時代咁,有罪案就搵人交人,有需要就搵人犯事製造恐慌.當秩序已經大定,現實中冇曬反抗力量,社會就會正式走向一九八四嘅烏托邦,主權正式徹底移交,而樹大嘅一方,就會向不堪一擊嘅另一方招降.到其時,賊可以自由行劫,擁有條文所保障嘅百分之百行劫權,中意幾時食大茶飯就幾時食,但實情是王是寇亦已經無關痛癢,因為大家都已經淪落籠中金絲雀.
以上情況,其實比派個梁振英升級版直接鎮壓更加危險,因為佢令到已有而且活躍嘅作案高手嚴重分化同猜忌,唔賣槍畀大家,甚至會互篤背脊出賣自己人.一般人成日誤以為制度好重要,爭取到制度保障就真係人人有賊做,但事實係九七之後,可以興風作浪嘅賊王已經雙臂盡斷,再無還擊之力.養出一班有經驗有威望令人聞風喪膽嘅賊中豪傑,需要時間,溫溫吞吞消耗時間去討論形式上嘅分贓,而唔去重整旗鼓,重振聲威,其實都係緣木求魚.
九七之後要繼續做賊,首要就係要劃清界線,等決心不足隨時累隊嘅蝦兵蟹將打回原形.有資格食大茶飯嘅手足,要忠心,要旗幟鮮明,非友即敵,黑白分清.以文化去形塑嘅共同體可能比較海市蜃樓,但現實中嘅共同體係維繫同鞏固向心嘅必要之物,亂咁結黨,隨時就會養狼狗咬心口.一日為賊,終身為賊,絕對唔會向警察投誠,呢啲都係賊群應有嘅信條,只有祭出呢啲信條,先至可以將態度曖昧,做嘢唔專心又一直望住你嘅卧底排走,去蕪存菁.要招風,必先樹大,要站得住腳同警察鬥落去,首要就係保住仍然有心做落去嘅做賊共同體,紮實根基.路到盡頭,好似戲內三大賊王聯手立威咁盡地一煲其實係必須,唔咁做,最後所有付出都只會係白費——即使食大茶飯嘅志氣之士本已賣少見少.
戲嘅結局,三賊全軍盡墨,彭定康登船而去,片尾播放「過去的心/火般炙熱/今天已變了冰凍」,似乎係以明示嘅方式去暗示緊現實嘅無奈,整體帶來嘅啟示同反思其實比舊年嘅《十年》更直白同深刻.《十年》心有餘而力極之不足,終究係虛火,要為香港社會留燈影,《樹大招風》確實係贏九條街.
最後,睇緊嘅時候,我其實冇記起電影係三人執導,一直以為係一個導演運用常見嘅多線平行發展拍攝技巧去分述三大賊嘅得意失意,冇乜特別,直到尾聲出roller至醒起,原來成齣戲係由三個導演分別處理三條線,各有各拍.明乎此,就發現導演以外,監製同剪接嘅貢獻更大,因為要將風格唔同嘅三份半成品統攝為一並唔容易.如果場景同道具可以更貼緊八九十年代,陳小春可以換另一個冇咁礙眼嘅人演,成套戲應該值得更高評價.


text:
年紀一大,加埋年輕冇愛護好牙齒,老嘅時候牙齒就會有好多問題.宜家年紀大嘅長輩牙齒常見嘅問題就係:牙周炎嚴重,牙齦萎縮,牙齒脫落等症狀.輕者,通過及時處理,可以緩解牙齒脫落現象,亦都唔使種牙,後期只需要多注意口腔清潔就OK;重者,牙根都暴露,牙齦萎縮嚴重,已無法通過簡單治療恢復牙齒功能,呢個時候只能採取鑲牙(牙套)修復或者進行種牙.根據個人牙齒情況以及經濟承擔能力選擇治療方式,咁有冇人知道珠海半口種牙價錢幾多呢?
珠海半口種牙價錢
一,種牙品牌以及材料決定種牙收費.大多數診所韓國品牌種植體加埋牙冠(即韓國all-on-4)總費用係五萬到七萬左右.唔同診所收費稍微會有D唔同.
二,種牙收費同醫生都有好大關係.喺一些診所預約博士級別嘅牙醫,係需要多交一些費用嘅.
三,種牙需要考量個人骨量,骨膜嘅情況,有些人牙骨量唔夠,牙位比較低,呢個時候就需要植入骨粉,增加骨量;如果骨膜受損比較嚴重,都需要植入骨膜,先可以進行種牙,呢兩個費用都係需要重新收費.
以上就係「有冇人知道珠海半口種牙收費幾多?」嘅具體介紹,如有疑问,可以通过WhatsApp&WeChat+85362124305同我哋嘅專家進行一對一嘅咨詢,提前預約可享受更多優惠.


text:
基督教青年會
基督教青年會(Young Men's Christian Association,簡稱YMCA),係基督教非政府性質嘅國際社會服務團體,喺1844年成立.目標係發揚基督精神,團結青年人,養成完美人格,建設完美社會.根據社會人群(尤其是弱勢群體)嘅需要,從事各種各樣嘅社會服務工作.呢啲服務工作,都係以「促進大眾德,智,體,群全人成長」嘅理念作為導向.服務人群冇分性別,年齡,國籍,種族同宗教信仰.服務工作有平民教育,體育康樂,營地服務,社區服務,青少年工作,難民工作,就業服務等等,有啲青年會重會開設價格低廉嘅旅舍同賓館.「基督教青年會」唔係一個傳教組織,亦唔係一個慈善機構.主要以傳遞愛心為使命,倡導同推動承擔社會責任同促進社會和諧.
起源改
基督教青年會係由一位英國青年基督徒佐治衛良(George Williams)1844年喺英國倫敦成立.佐治衛良出生於英國農村,以務農為生.喺佢16歲嗰年,隻身前往布里奇沃特市開始佢嘅學徒生涯.1841年,佐治衛良學徒期滿之後,就去咗倫敦聖保羅大教堂附近嘅一間布行工作同留宿.當時嘅英國正受到工業革命嘅影響,社會迅速變遷,趨向工業化同都市化,唔少好似佐治衛良嘅青年人從農村湧到大城市度工作,喺布行度同佐治衛良年紀差唔多嘅年輕僱員共有140名,而倫敦市內就有十五萬名類似嘅勞動人口.
喺高度工業化嘅英國,當時大部份嘅年輕勞工每日工作時數長達十三至十四個鐘,因此唔能夠得到充分嘅休息同正常嘅娛樂生活,再加上工商業競爭激烈嘅壓力同經常要加班嘅勞累,好多人都染上咗酗酒嘅壞習懷,導致生活放縱同墮落.
佐治衛良處於噉樣嘅環境之中,又受到當時著名嘅佈道家查理士芬尼(Chrales G. Finny)所主張嘅「基督徒必需信仰與生活合一,培養高尚嘅道德生活」嘅思想所影響,佐治衛良決定同幾位朋友一齊讀聖經同分享查理士芬尼嘅著作,並每日一齊祈禱,以改善全體僱員嘅道德生活.佢哋嘅熱心感動咗布行嘅老闆,唔單止令佢悔改信主,重經常資助經費同參加佢哋嘅聚會.自此之後,呢種幫助年輕勞工重建信仰同提高道德水準嘅風氣,逐漸影響到鄰近嘅工廠同商店.
1844年6月6號,佐治衛良同另外11位青年基督徒,喺倫敦正式成立基督教青年會.此後青年會喺世界各地迅速發展,並喺1855年正式成立「基督教青年會世界協會」(The World Alliance of YMCAs),並喺瑞士日內瓦定為永久會址,作為全世界YMCA嘅總樞[1].
1844年11月8號,青年會第一次正式會議喺衛特利酒店舉行,出席人數有160人,並定下咗青年會嘅目標為「使受僱喺布業同其他貿易行業嘅年青人喺心靈上得到改善」.呢個運動嘅人數不斷增長,擴展到整個歐洲同北美,服務範圍更超越咗佐治衛良先生最初嘅期望.喺1853年,青年會運動喺法國巴黎舉行咗一次國際會議,決定分享呢個理念,普世性噉發展[2].


text:
喺北角和富薈地庫嘅野草 Weeds Gelato & Coffee有間痴線雪糕店冇人講!雪糕店賣天然人工製嘅意式雪糕,味道好呢啲好基本吖!但係佢哋鋪頭個裝修靚到連男仔都想去打卡,你竟然仲未去過?仲要細細聲話你知,如果你鍾意食芫茜,佢哋痴線到有青BB嘅芫茜牛奶雪糕,飲落仲有渣㗎><.除咗食雪糕,打卡都係嚟呢度嘅一個原因,但係點解影相嗰陣咁易就可以影到一張零破綻零路人攝鏡嘅相㗎,因為人流唔多呀!香港人365日都食雪糕,你你你仲唔快啲去試吓!
搵黃店記得用:檸檬地圖 Lemon Map
建議睇埋:終極黃藍地圖最新出品:檸檬地圖-同路人立即Bookmark
超好味手工製意式雪糕
香港人為咗食啲名牌雪糕甘心喺個商場度排咁耐隊,都竟然唔嚟試吓真係好食嘅雪糕.野草嘅雪糕全部都人手整,味道款式都有好多可以揀,詳情睇番下面嘅Menu.今次叫咗兩份雪糕,一份係鮮薑肉桂蘋果,一份係成棵莞茜牛奶.首先講吓鮮薑肉桂蘋果雪糕,3款主要材料嘅味道都可以好容易食得出,整體都好香好濃,肉桂味唔會太重,所以薑同蘋果味都保留到,整體都好天然.而雪糕個質感層次比較多,入面仲有薑渣,真係真材實料㗎!跟住嚟料係成棵莞茜牛奶雪糕,鍾意食莞茜嘅朋友你一定要試,甜品嘅莞茜可能唔係好多地方有得試,而呢度整嘅雪糕除咗味道好香之外,配埋牛奶令到整體口感同味道提升,質地因為有唔少莞茜渣,所以會食到一絲絲莞茜,真心推介!
打卡位夠多夠Colorful
鋪頭起碼有4個打卡位畀食客一邊食雪糕一邊影相,無論影人定影雪糕都可以有唔同背景,但係小店好似唔多人識,希望大家試完覺得好味可以Share畀朋友知.
餐牌Menu
除咗雪糕之外,野草都仲有Panini,Bagle,蛋糕同咖啡,所以唔係淨係雪糕㗎!
野草 地址
鋪頭喺B50號舖,可能要花少少時間去搵,因為商場啲鋪頭分佈有啲亂.


text:
近年隨著科技發展同社交平台嘅普及造就咗好多新興產業同不同嘅工作機會其中YouTuber或者係平時講嘅網絡紅人就係大勢之一.一般我地上YouTube睇片都係為左娛樂亦可能會覺得拍片嘅人輕輕鬆鬆,玩下成班人開心下就有錢收好正,因而想加入成為YouTuber嘅行列,但係你又知唔知而家入行做YouTuber,係咪真係咁好搵呢?Tutor Circle尋補帶你睇真相啦!
目錄
1. 入行門檻變高
YouTube係今年1月16號就宣布左新嘅YouTube合作夥伴計劃資格規定而家想加入YouTube嘅分紅計劃,需要係過去12個月裡面,累計觀看時數達到4,000個鐘,並且訂閱人數要超過1,000人,YouTube先會審核你嘅channel,係咪符合加入呢個計劃嘅資格,主要都係睇下你嘅影片內容係咪原創,目的係想防止垃圾內容同埋拎人地啲片黎用,不過去到比佢審查呢一步已經係好遠嘅事喇,
2. 與平台拆帳廣告分紅
一般我地睇片睇到最後,YouTuber們都會叫你Like同Subscribe或者Comment,但原來呢啲全部都唔會為佢地帶黎收入架,真係純粹對佢地嘅一個支持黎架咋!係YouTube上面嘅廣告費分成,係靠CPM(千次曝光出價),簡單黎講即係條廣告透過你條片播左幾多次,但係並唔係你表面睇咁簡單架!YouTube上面計算點擊次數並唔係真係就咁點擊左就計,影片質素要達到720p以上 音量要大過一半,完整睇晒成條片 唔可以暫停同埋快轉,最重要係唔可以飛廣告撳Skip Ad!!!做齊晒YouTube先會幫你count呢個係一個有效嘅觀看次數,而且自動播放,重複播放,播放清單都唔計的
3. 收入浮動不穩定
而家我地睇到賺好多錢嘅YouTuber,佢地主要嘅收入其實都唔係黎自YouTube嘅廣告分紅,而且同廠商直接洽談嘅廣告 或者叫業配,又抑或係紅左之後出席活動同合作賺嘅錢,主要嘅收入來源都係呢啲我地俗稱賣廣告嘅活動,但係收入嘅多少亦好因人而異,而且並唔係時時都有咁多job,所以收入都好唔穩定架,同其他freelance一樣要好好理財,同埋承擔收入唔穩定嘅風險先得!
而家好多人紅左都會做KOL賣下廣告咁,到底係咪真係咁好做?
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
好多而家好成功嘅YouTuber一開始都係為興趣,純粹想借呢個平台黎同大家分享同交流,都係出左名之後先轉做全職嘅YouTuber,所以如果一開頭就想做全職YouTuber嘅話,可能就需要多啲毅力同堅持喇!
(延伸閱讀)KOL 好做?|唔洗做有錢收? 係咪真係咁正?
(延伸閱讀)IG賣廣告- 網絡上的廣告女神- 真心推介有幾真心?
此文章純屬 Blogger 個人分享,並不代表本網誌立場.
想追返學校進度?Tutor Circle尋補有超過10,000個三大導師,即日幫你搵一個合適既導師!
DSE讀得咁辛苦,想活用知識黎賺下外快?
緊貼尋補 Blog,Facebook 同 Instagram,尋補?Tutor Circle!
Z世代 修辭手法 Ocamp
英文補習 上莊 中文補習 議論文
slp smaple 補習網 數學補習
大學五件事 綜合格式
*此文章由 Blogger個人/編輯團隊 分享並僅供參考,意見及內容並不代表本網誌立場,Tutor Circle 尋補 對信息或內容所招至的損失或損害,不會承擔任何責任.
其他人還看了……
中學排名 呈分試 升中面試 英文補習
大學收分 Jupas 副學士 DSE筆記
大學五件事 私補價錢 Ocamp 暑期工
生日好去處 IQ題 任坐Cafe
活得像天上的雲一樣,無目的,無方向.快樂時和太陽玩耍,難過時讓整個世界陪我哭泣.


text:
《 幻愛 》高先三寶中最推薦的一部
高先三寶之三,終於睇晒三寶!三寶嘅評價大約係: 幻愛 >金都>叔叔.《 幻愛 》無論演員,劇情,攝影皆為上品,但講易入口嘅話會係《金都》,《 幻愛 》題材上沉重少少.電影講述一名精神病康復者追尋愛情嘅故事,對象疑幻似真.到真係遇上愛情嘅時候,又礙於好多嘢而無辦法好好走下去,有時「有問題」嘅,未必只係有精神病嘅一方.
好欣賞故事同角色設定!編劇非常出色!特別深刻嘅係寫精神病患者會有錄音聽回放呢個習慣,呢個設定好細心,嵌入故仔度都嵌得perfect池!精神病康復者有缺憾,但所謂正常人都會有缺憾(甚至制度都係),都會傷害到人.所以套戲唔係講有精神病幾慘幾慘,而係想帶俾觀眾睇睇男女主角不完美嘅愛情.
尾段男女主有一幕高潮戲份,同朋友講起,大家都覺得演得好好.《幻愛》個故仔推進得好好,場高潮戲都令觀眾好投入,出嚟嘅效果自然好好多.
我覺得香港電影評論學會頒最佳男女演員俾劉俊謙,蔡思韵簡直公道!劉俊謙演有情愛妄想嘅精神病康復者,該正常時正常,該病發時病發(咩形容嚟),甚具爆發力!演出男主對自己病情嘅一股無可奈何.蔡思韵充分掌握女主嘅性情轉變,仲要演埋「欣欣」,我諗新生代演員無乜人挑戰過咁樣嘅角色演出,而出嚟個表現都令人好滿意!希望可以越多越多香港觀眾認識佢,同埋可以有更多擔大旗嘅角色俾佢.
至於鮑起靜同潘燦良,基本上唔駛多講,雖然戲份不多,但勝在演咩似咩,真係老戲骨.特別係鮑姐喺《金都》先演完師奶仔,《幻愛》就演專業人士,角色分別好大,但又演得好好.Ush!我無收佣呀但大推大家課金睇呢套港產片!


text:
By 搵腳
POSTED ON 16:33 09-03-2021
近日前港隊黎洛賢傳出向前女友借48萬不還,被甲組球隊高力北區解約.睇到呢單新聞,小編不禁想起當年曾經同佢一同效力標準流浪嘅另外兩位球員,劉卓軒及卓耀國. 曾經被譽為「港足超新星」,「香港足球嘅希望」嘅佢哋,如今已經沒有一個係頂級聯賽效力.就等小編同大家講解下呢幾位「前超新星」嘅近況啦. 係15/16年球季係夢想駿其打出名堂嘅「BB」黎洛賢,前幾年因為紀律差劣,已經先後被香港飛馬及標準流浪放棄.之後佢就轉戰甲組及小型球比賽.有傳佢係效力流浪期間已經欠下10萬元債務,需要流浪管理層協助解困,近日更加傳出佢欠前女友50萬,被甲組北區解除合約,現時未知去向. 至於現年26歲嘅卓耀國,曾經獲得「最佳年青球員」,並外流瑞士次級足球聯賽嘅佢,現時正效力甲組球會黃大仙.此子早前為收數公司向欠債人士淋紅油時,被警員截查並以涉嫌刑毀拘捕. 最後有「肥軒」之稱嘅劉卓軒,當年喺深水埗打響名堂之後,更曾經「上山」加盟當時仍然喺頂級聯賽嘅南華.佢於18年季中離開標準流浪後曾經效力丙組嘅駒騰.現時已經退役嘅佢,正在効力一支大灣區足球聯賽球隊. 呢三位球員相信好多香港足球嘅球迷都曾經寄予厚望,認為佢哋可以喺未來成為港隊嘅主力.但係最終三位都係當打之年已經冇辦法係頂級聯賽落班,令人惋惜. 希望呢件事可以告誡各位年青球員,唔好恃才傲物,恃住自己有天份就做咩都得,千祈唔好染上惡習.如果唔係就算你幾有天份都好,最後都可能步上述三位嘅後塵. 圖,文: Alex
©2020 搵腳, 保留所有權利


text:
22 OCTOBER 2016(SAT)
我病左好幾日,喉嚨痛足咁多日,我都已經睇左醫生食左三日藥,不過把聲仍然未開返,為左要盡快開聲,所以非常時期用非常手段,聽朋友介紹試下啲古方,所以就做左人生嘅其中一件大膽事,就係飲焗咸竹蜂啦~
其實原本我都只係打算買咸竹蜂焗水飲,不過藥材店員就介紹我加多幾種藥材齊齊焗,可以快啲開聲.一聽到可以快開聲我都即刻唔考慮咁多,請店員執左兩份俾我!
材料就有鹹竹蜂,木蝴蝶,胖大海及甘草,份量方面就可以請藥材店員幫手,因為佢地都應該非幫熟手.我買左兩份平均都係$10一份,價錢都算合理呀~
黑卒卒嘅主角鹹竹蜂,其實望落都有點驚,唯有同自己講....都只係蜜蜂,最重要都係飲完可以開聲,所以咩都豁出去啦~
我今次用象仔杯嚟焗,所有首先要將隻杯用啲普通熱水暖左隻杯先(大約15分鐘),然後就加入所有材料~
加入熱水之後,記得要篤爛隻鹹竹蜂,就可以更加出味.過程係有點恐佈,不過為目的都要咁做呀~
大約焗半小時~
慢慢倒出嚟就飲得啦~
飲完一杯之後,可以再加熱水繼續泡飲,可以直至味精變淡為止~
坦白講,其實入口第一下都真係有啲難為情,可能我仍然係諗住佢嗰個客出嘅蜜蜂樣.第一啖飲落真係覺得好鹹,為咗開聲唯有頂硬上.但飲完第一杯之後喉嚨真係舒服咗好多,之後習慣咗佢個味道,又唔係太反感,所以我都不停加水繼續飲左好幾杯呀~
飲完真係有啲驚喜起碼我把聲都開咗少少,喉嚨唔再痛,所以依一個古方對我嚟講又真係有效哦!
PS:我當日早晚飲左各一次,第二日起身把聲又真係開返,雖然唔係話開曬全部,不過都仲叫做可以講到嘢,可以同人傾計同做到我嘅任務,所以話古方都其實係信得過呀!
溫馨提示:
– 由於材料都涉及藥材成分,所以每個人嘅體質都唔同,大家記得煲之前了解下自己,或者問下相熟中醫/藥材店職員,呢個湯料啱唔啱自己呀!
**我地的FACEBOOK PAGE,齊齊來交流親子.育兒.烹飪啦**


text:
「施政」
又係一年一度嘅施政報告,咁今年又有乜嘢好關心?當然第一係講咗好多年嘅免費幼稚園教育,跟住就係創意科技有關嘅政策,之後當然係經濟.我諗最多人關心嘅應該係同房屋方面有關嘅政策.不過今次嘅施政報告好明顯係為咗配合中國嘅「一帶一路」.而「一帶一路」係指「絲綢之路經濟帶」同「二十一世紀海上絲綢之路」,基於古絲綢之路但又不限於歷史上絲路路線嘅新型經貿帶.
「關心」
做咗人哋嘅父母當然自自然然會關心多咗施政報告入面嘅教育部份.雖然個仔未到適學年齡,但係免費幼稚園教育真係一個好貼身嘅問題,只不過係唔係真係完全免費呢,其實好似唔係囉.而係創科嘅政策又係無乜特別,因為邊個會去到數碼港租辦公室?真係貪佢方便咩.而嗰個創科創投基金,咪俾我睇死,到最後都係自己人玩晒.不過最爆嘅係特首不斷講「一帶一路」,真係煩到無朋友!
「帶路」
講真好多人都唔會知道乜嘢係「一帶一路」,但係特首又係咁講,係咁講.樣樣嘢都「一帶一路」真係有啲覺得有少少施政傾斜.其實就算你知道乜嘢係「一帶一路」或者你都會有一個感覺,就係好概念!唔知幾時香港嘅政策係要配合「一帶一路」,而且仲要成立「一帶一路督導委員會及辦公室」!真係有嚟個需要?又係一個諗唔明嘅問題!


text:
糯米雞而家咁生勾勾是個奇蹟嗎?
我唔知啊,淨係覺得佢好好彩,上年睇咗好多位獸醫都異口同聲嗌我唔好浪費心機時間金錢,話佢對腳冇得醫,一世都係咁軟趴趴,好快死等等.但係…而家佢日日跑跑跳跳.係奇蹟嗎?定係幾位獸醫都一齊斷錯症?嗰時,有啲人苦勸我不如俾隻貓舒舒服服咁離開世界,等佢早日下世投胎做隻健全嘅貓,或者索性冇眼屎乾淨盲將佢轉送俾其他有照顧經驗啲人算.我明白嗰時大家其實係為我擔心,怕我辛苦,亦明白獸醫們係俾我作最壞打算,係站喺人類最大利益立場方向說話.
所以而家糯米雞變得咁活潑日日蹦蹦跳跳撩交打,我完全覺得係一個BONUS.而我直到而家都未死得未家破人亡,更加係DOUBLE BONUS!我哋都係死好命卦~有好多嘢都半推半就咁發生咗.返工對病人,我係比較有耐性嘅,因為我知我對住嘅係病人,將心比己喺我唔舒服喺時候,我都希望對方可以俾多些少耐性,即使只係表面好NICE都好.而且我係受薪嘅,做得呢行就預咗.但係現實中放工後,我唔係一個有耐性嘅人.我好多嘢都好心急,或者同我喺秘撈上合作過嘅人就會知,你呢頭俾個期我叫我交稿,我轉個頭就會交晒啲嘢俾你,我成日都會想快快手搞掂晒所有嘢,對方一拖我期,我就會燥底.
我成日同糯米雞沖涼嗰時都會講:「你再曳,我就一嘢打爆你個頭」
然後,呢句說話我已經講咗幾百次,佢個頭都仲喺度,咁算唔算奇蹟?


text:
唔知有私補經驗既朋友們有冇幫過一個學習程度同實際年級有天淵之別既小學生?冇錯!呢位
就係我喇!
今個月頭我收到有學生揀中我同佢私補既信息之後,我查過佢既背景,今年讀五年級既佢,英文程度只有小一,發音不準既問題都唔例外,於是,我決定接收佢,成為佢既英文拼音導師.第一堂上門同佢補習,我提供左英文拼音表俾佢.首先第一步,我當然會問佢啲簡單既字點讀.不過可惜,佢都有好多低年級學過既字都唔識讀,最終係家長既話中得悉,原來呢位學生已經有專注力不足同埋學習障礙既問題.於是,我就決定教佢由低學起,先教頭三個包含每三隻英文字既拼音,然後頭嗰九隻字一齊讀多次,再問番佢點讀,讀錯,唔識或者唔記得既字就會叫佢間低佢,幫佢糾正番,如此類推……
每星期落堂前,我都會叫佢做功課,就係上網查劍橋英文字典寫低每堂學過既字既讀音,下次上堂前會問番佢.到左而家第三堂,學生終於係拼音上有明顯既進步,連發音同咬字都有些改善,我表示好感動可以成功教識呢類學生.希望佢會繼續進步,佢付出最大既努力係唔會白費既!其實幫呢類既學生唔一定冇辦法,有合適既教導方式自然就會容易推動學生前進,由零到四十五分,再到九十分,再接近滿分都唔係萬萬不能.
投稿讀者:etta brittany
你都有故事/溫書貼士/學校搞笑嘢想分享?💬 立即按圖投稿啦!
延伸閱讀:
(私補老師攻略)第一次補習?點樣留住你嘅學生
(私人補習價錢)最新2021私補價錢 5大因素影響收費!


text:
趙恩來,三十歲,工黨社區幹事,兩年前成立全港業主反貪腐反圍標大聯盟,處理過約二十宗個案.他曾經做「無間道」任田北辰的競選助理,因而知悉建制派與法團的關係.反圍標反得多,最深刻戰場是他的家,和一班年輕業主聯手chur爆求變.
好多大廈法團,同建制派關係千絲萬縷,政黨同法團主席成日飲茶灌水,有啲大廈甚至由親中區議員做埋主席.到選舉就發功,口話禁止宣傳,實際上,主席護住建制派候選人去拍門,或者搞嘉年華會,酒樓聚餐,搵候選人做嘉賓派禮物,贏晒居民印象分. 偏偏呢類法團特別鍾意搞維修,連我由細住到大嘅荃灣荃威花園都唔例外,十幾年前每戶已經夾過八萬元,點知上年又話要再申請房協資助做維修.十幾間顧問入標,法團篩剩四間俾大家「假普選」,主席周圍問人拎授權票,揀咗間顧問費係市價三分一嘅,令大家以為執到寶.點知間公司交上嚟份報告,工程範圍同面積冇寫,材料淨係寫幾貴但唔講物料,最後工程估價高達一億七千幾萬元,貴過市價起碼兩,三成.法團同顧問係咪有親就真係唔知,但個建制派區議員就不停出海報,搞街站撐大維修. 好似我老豆咁嘅老業主,大多數唔知頭唔知路,好彩荃威夠偏僻,近年吸引一班後生仔貪平買樓.有幾個唔怕事嘅不停追問,但法團好快盯到實,例如佢哋寫文宣入信箱被管理員阻撓,攝入住戶鐵閘又被偷.佢哋於是嚟搵我幫手,我叫佢哋先同相識嘅鄰居「口耳相傳」,建立一個幾十人嘅核心小組.
(團結)
我雖然喺組織同法律上提供意見,但過程中盡量低調,費事有人話政黨介入.最後二,三十個小業主,竟然勤力到兩,三個禮拜內,向三千四百幾戶人拍門講發生咩事.四個月後,終於籌夠業權份數開大會,決定係咪推翻大維修. 開會前,法團又用舊手段,刮咗四百幾張授權票,見反大維修嗰邊得六十幾張,諗住「坐定粒六」,搵埋民建聯立法會議員陳恆鑌等建制友好到場,見證勝利一刻.但正式投票嗰晚,竟然有千六個業主親自嚟投票,見到陳恆鑌仲指住嚟鬧.住咗荃威三十年,喺山邊食正冷風,喺呢晚見住班業主團結chur到盡,最溫暖最可愛. 上個月班居民再出動,KO成個建制法團,換過班新人.但舊法團好似「小強」,唔肯交數簿出嚟不特止,仲出律師信話業主大會嘅程序中有隻字錯咗,管理公司又唔肯同新法團合作.點解可以咁?呢個問題真係要問政府.法團就算同顧問,工程公司一齊圍標,政府都冇得刑事檢控,ICAC又無法出手.一日未修改《建築物管理條例》重罰圍標,小人依然會利用法團搵食玩死小業主.呢場仗,仲有排打.
(原文刊載於《壹週刊》2016年1月5日)